
Knjiga koju čitate rezultat je rada na mojoj magistarskoj tezi 
„Hidžab na tržištu rada: izazov konceptu univerzalnih ljud- 
skih prava", koju sam u oktobru 2009. odbranila na Odsjeku 
za religijske studije Centra za interdisciplinarne postdiplom- 
ske studije Univerziteta u Sarajevu. Sada mi se nekako čini da 
je moje sazrijevanje za ovu temu i njeno bolje razumijevanje 
nastupilo tek nakon toga, kada sam uslijed aktueliziranja ove 
teme u bh. javnosti dobila priliku da sa raznim ljudima (pro) 
mislim ova pitanja, njihove implikacije i problematiku. Osje- 
ćam se posebno privilegiranom zbog toga i na tome im od 
srca zahvaljujem. Iskreno se nadam da će ovaj poduhvat po- 
moći boljem razumijevanju pokrivanja u islamu za sve strane 
u procesu, ili ako ništa da će podstaći nejednostrana razmišlja- 
nja o tome. Ako sruši barem jednu ciglu, sa bilo koje strane 
zida, smatrat ću ga uspješnim. 

Hvala Bogu na daru života, na inspiraciji, na uputi. 

Hvala mojim roditeljima koji su uvijek bili tu za mene, 
bezuslovno me podržavali čak i kada me možda nisu u potpu- 
nosti razumjeli, ali su uvijek poštovali moje izbore. Bez njih ne 
bih bila ovo što jesam. 

Asmeru, mom saputniku i sapatniku na ovome svijetu 
koji je rastao u ovom projektu zajedno sa mnom učeći i propi- 
tujući ideje pokrivanja u islamu, koji me podržavao onda kada 
bih gubila entuzijazam i trpio bez obzira na sve, pomagao oko 
djece, odgajao nas i upućivao sve. 

Dr. Zilki Spahić-Šiljak na stalnom usmjeravanju i propiti- 
vanju argumentacije za moje navode, na strpljenju i upornosti. 

Svim onim ženama koje su odgovarale na upitnike i prisu- 
stvovale grupama u svim gradovima u kojima je vršeno istra- 
živanje, na njihovoj spremnosti da govore o ovoj temi, da se 
organiziraju i prisustvuju diskusijama koje su povremeno bile 
dosta žustre. 

Svim kolegicama i kolegama, istraživačicama i istraživačima 
koji su mi dostavljali i sugerirali knjige, članke, istraživanja i si. 

Centru za napredne studije u Sarajevu, a posebno njego- 
vom direktoru Ahmetu Alibašiću, koji je vjerovao u ovaj proje- 
kat i smatrao ga dovoljno važnim da pomogne njegovo objavlji- 
vanje. Nadam se da će moj rad i zadovoljiti ta očekivanja. 

Centru za interdisciplinarne postdiplomske studije Uni- 
verziteta u Sarajevu za podršku ovom projektu i sufinansiranje 
objave ove knjige. 

Sehiji Dedović, direktorici Centra za edukaciju i istraži- 
vanje Nahla i cijelom Nahlinom timu, koji je konstantno sa 
mnom raspravljao o najrazličitijim perspektivama i pitanjima 
u vezi sa ovom temom a na osnovu njihovog dugog, bogatog 
praktičnog iskustva rada sa muslimankama. 

Prof. dr. Jasminki Babić Avdispahić i prof. dr. Fikre- 
tu Karčiću, koji su svojim recenzijama podržali ovu knjigu i 

smatrali je zrelom i vrijednom 2a objavu. Prof. dr. Enesu Lje- 
vakoviću, koji je brojnim konstruktivnim opaskama i komen- 
tarima utjecao na bolje formuliranje određenih dijelova ove 
knjige. 

Biti autohtona evropska muslimanka znači biti endem na 
više načina. Odrastala skoro isključivo na djelima evropskih 
klasika, obrazovanja koje je po svemu bilo anglosaksonsko, 
znam više od simbolici broja 33 i kruni od trnja nego mnogim 
drugim stvarima. Slušajući Brayana Adamsa, gledajući Beverlv 
Hills, odrastajući uz Ligu prvaka kao i sin i kćer svoga tate 
našla sam se u situaciji u kojoj mi, čini se ni krivoj ni dužnoj, 
prijeti crveni karton i eventualno neigranje do kraja karijere. 
Zato što kažu da ne igram po pravilima. Ili možda i igram, ali 
oni to ne vide tako. Jedna od ključnih stvari u odnosu na moju 
maramu desila se kada sam radila na jednom projektu i imali 
smo neku studijsku posjetu. Došli su nam neki gosti. I jedan 
fini gospodin iz drugog ministarstva je radio sa nama neko- 
liko dana. Katolik je, stari Sarajlija. Pričao nam dosta o tome 
kako su prije rata išli po bajramima i pravoslavnim božićima 
kod prijatelja, i obratno. I kaže nakon nekoliko dana on meni. 
'Mogu li te, molim te, nešto pitati?', 'Možete' velim. 'A šta je 
to sa tim kišobranom?', 'Kakvim kišobranom?' pitam ja. 'Pa 
ja sam primijetio da žene koje nose maramu nikada ne nose 
kišobran. Je li to ima neko pravilo, Boga ti, de mi reci, baš me 
zanima?'. Nakon ovog događaja shvatila sam da ako čovjek 
koji je stari Sarajlija, vrlo otvoren i razuman, ne zna šta je to 
marama i zašto se muslimanke pokrivaju, to vjerovatno neće 

V 

razumjeti ni jedan Švicarac, Nijemac ili Francuz posebno ako 

je uz to još loše informiran, indiferentan i zbunjen kulturološ- 
kim, tradicijskim i vjerskim praksama muslimana iz različitih 
dijelova svijeta. Shvatila sam da Tarik Ramadan sa pravom go- 
vori kada kaže da ako ljudi ne znaju ništa o muslimanima, to 
nije do njih nego do muslimana. Vođena ovom idejom poku- 
šala sam napisati knjigu koja će otvoreno govoriti o marami 
u bh. društvu, dilemama i problemima koje ona nosi u samoj 
muslimanskoj zajednici i van nje. 



SAŽETAK 

Knjiga tretira zapošljavanje i rad žena koje nose maramu, 
njihovo školovanje i život općenito, kao i izazove koje takav 
izbor nosi - kako na Zapadu tako i u BiH. Debata oko odije- 
vanja muslimanki zasigurno je već poprimila globalni karakter 
i iako na prvi pogled sve te situacije mogu djelovati slične, 
one su ipak duboko kontekstualizirane i obojene kulturom, 
tradicijom i općenito društvenim prilikama određenih zema- 
lja. U odnosu na dugu tradiciju koju u BiH ima i odijevanje 
muslimanki kao i ove debate, smatram da bh. iskustvo ovdje 
može imati i širi značaj . Knjiga se teorij sko-pravnim okvirom 
za ovaj propis bavi onoliko koliko je potrebno da bi se razu- 
mjela sama praksa pokrivanja među muslimankama, dok glav- 
nu okosnicu knjige čine konkretna iskustva sa terena. 

Tema kao takva zahtijevala je interdisciplinarni pristup, koji 
uključuje bavljenje ljudskim pravima, kulturnim relativizmom, 
islamom, kao i nizom drugih oblasti. Primarno je bilo potrebno 
ukazati na društveno-historijske okolnosti i simbolizacije pove- 
zane sa samom maramom od vremena kolonijalističkih osvaja- 
nja do danas. Pokušala sam ukazati na uvriježene stavove koji 
se javljaju u odnosu na ovaj rodno specifični islamski odjevni 
fenomen i način na koji se marama koristi kao stenogram za 

islamski svijet i religiju, često za negativno oslikavanje islama. 
Za sveobuhvatnije razumijevanje ovog fenomena unutar mo- 
dernog društva potrebno je bilo raspraviti i poziciju kulturnog 
relativizma i to kako je pravo na odabir nošenja hidžaba uni- 
verzalno ljudsko pravo, jednako sa svim drugim ljudskim pra- 
vima u kojima se izbor i odluka pojedinca i pojedinke smatraju 
neprikosnovenim, i kako međunarodni instrumenti ljudskih 
prava štite i omogućavaju njihovu primjenu. Pored pregleda te- 
orijskog zakonodavnog okvira, također sam ponudila pregled 
sudskih slučajeva i praktične primjene tih propisa u praksi u 
zapadnoj Evropi ali i šire. Ipak, smatram da se eventualni do- 
prinos ovog rada ogleda u naporu da se ta debata pokuša kon- 
tekstualizirati u socio-kulturnom prostoru Bosne i Hercegovine 
za što je neophodno bilo posmatrati i historijski razvoj ženskih 
muslimanskih odjevnih praksi u BiH, od osmanskog perioda 
do Drugog svjetskog rata, kada se te prakse gube iz društve- 
nog života i značenja koja su se vezala za njih u BiH, kao i 
njihovu reafirmaciju krajem 20. stoljeća i mogući novi značaj 
koji dobijaju stari simboli, ali i opterećenost starim značenjima 
u savremenom kontekstu. Pored historijsko-teorijskog okvira, 
možda od najvećeg značaja za sve one koji čitaju ovu knjigu bit 
će autentična iskustva muslimanki sa terena o tome kakve dis- 
kriminatorne prakse u vezi sa maramom postoje na tržištu rada 
te zašto postoji nepovjerenje zajednice i poslodavaca u profe- 
sionalnost i obrazovanost ovih žena koje, kako je istraživanje 
pokazalo, nisu ništa manje (ne) obrazovane i (ne)sposobne u po- 
ređenju sa drugim ženama, kao i šira debata o njihovom ličnom 
izboru, iskustvima i izazovima. 



1. MARAMA - 
TAJ KONTROVERZNI METAR 

PLATNA! 

„Ako misliš daje razlika između Dženneta i Džehennema samo 
u metru platna na glavi pripremi se na dobro iznenađenje. " 

Amina Wadud 

„Lakše je razbiti atom nego predrasude. " 

Einstein 

Odijevanje kao fenomen staro je koliko i sam čovjek. Na ra- 
zne načine čovjek od samih svojih početaka izborom odjeće, 
kroz različite ere ljudskog razvoja, indicira porijeklo, status, 
pripadnost i slično. Odijevanje uključuje i pokrivanje glave, 
koje etnolozi u različitim civilizacijama i etapama ljudske hi- 
storije povezuju sa brojnim simbolizacijama i značenjima. 
Glavu su na razne načine i iz raznih razloga pokrivali, i pokri- 
vaju, i muškarci i žene, i bogati i siromašni, u svim kulturama 
i civilizacijama (Guindi, Galter). 

Ova knjiga bavi se odjevnim praksama muslimanki. One 
se manifestiraju na najrazličitije načine u različitim konteksti- 
ma i kulturama te imaju i različita značenja. Razlozi za takve 
prakse mogu se vezati za tradiciju, religiju i religioznost, poli- 
tički stav ili kombinaciju navedenog a mogu biti i dosta speci- 
fičniji u odnosu na privatna, pojedinačna iskustva i karaktere 
nositeljica. Ipak, ova knjiga bavi se specifičnim pokrivanjem 
(glave i tijela) kod muslimanki kada je to i dijelom ili u cijelosti 
povezano sa njihovim religijskim identitetom. U literaturi koja 
se koristi kada je u pitanju ovaj fenomen nailazimo na različita 
tumačenja i upotrebe termina. Na našim prostorima, kada se 
govori o muslimankama, najčešće se koristi izrazima „pokri- 
vanje" ili sintagma „nošenje hidžaba 1 ili ma(h)rame 2 ". Stoga 
će se uglavnom koristiti ti termini. 



Islam i hidžab 

Islam, uslovno rečeno, ima dva početka. 

Prvi je onaj primordijalni, kada praroditelji čovječanstva 
prvim činom ljudske slobodne volje jednakopravno odluču- 
ju testirati svoje edenske granice. Istovremeno je to trenutak 
spoznaje nepovratne ljudske smrtnosti i materijalne i simbo- 

1 U Kur'anu ne postoji samo jedan termin kojim se govori o ovom fenomenu. 
Termin hidžab se među muslimanima uvriježio kako izraz koji se odnosi na 
način odijevanja i ponašanja koji se preporučuje ženama ali i muškarcima, a 
kada se koristi u užem značenju odnosi se na pokrivanje kod muslimanki. 

2 Marama ovdje ima šire značenje od samo odjevnog predmeta koji se nosi 
na glavi. U ovoj upotrebi „nošenje marame" podrazumijeva pokrivanje cijelog 
tijela (osim lica, šaka i nogu do članaka) 

ličke ogoljenosti u kojoj jedini primat nosi taqwcT— moralna 
svijest, odnosno moralni stav 5 . „Taqwa predstavlja moralni 
stav ljudskog bića kao Božijeg namjesnika/ ce na Zemlji i kao 
pojedinca/ke i kao člana/ice Bogu predane zajednice". (Wa- 
dud 11). Zajednice oslobođene društvenih pritisaka. Prema 
Barazangi, taqwa je ekvilibrij koji ljudi nastoje da postignu u 
odnosu sa Bogom, Koji ih poziva na odgovornost jednih pre- 
ma drugima. To je mjera — aktivna norma — prema kojoj Bog 
u Kur'anu pravi razliku među pojedincima/kama (7). To je od- 
govornost. (Rahman 10). 

Historijski drugi početak islama 6 ili radije njegovo formi- 
ranje kao religije sa uspostavljenim uzorcima odnosa i pravnih 
izvora, odnosno onoga što se danas naziva islam, vidljiv je u 
7. stoljeću ove ere. Sljedbenici takvog Puta, oni koji su Bogu 
predani, koji prihvataju Božiji zakon 7 vjeruju da Bog - putem 
njima potpuno jednakog ljudskog bića — u obliku muškarca 
po imenu Muhammed ponovo 8 , i zadnji put u tom obliku, 9 

3 "(•••) Dali smo vam odjeću koja će pokrivati stidna mjesta vaša, a i raskošna 
odijela, ali odjeća čestitosti/taqwa, to je ono najbolje." (Kur'an 7:26); 

4 U prijevodima Kur'ana na naš jezik termin taqwa prevodi se kao čestitost ili 
bogobojaznost, iako termin sam po sebi kako će se pokazati obuhvata šire 
značenje. 

5 U bosanskom jeziku udomaćen je izraz „takvaluk". 

6 Značenje riječi islam jeste „predanost ili orijentirano st ka Bogu" i prevashodno 
se očituje u prihvatanju sentence ,,la ilahe illallah" koja doslovno znači da „nema 
boga osim Boga" odnosno da „je samo jedan Bog". Naizgled jednostavna, 
prihva tanje njene suštine trebalo bi značiti i konačnu slobodu za pojedinca/ 
ku, koji time odbacuje sve druge potencijalne „bogove" ili „božanstva" i ne 
dopušta im da njime ovladaju, a koja mogu obuhvatati sve - od strasti, novca, 
slave, ugleda ili djece. 

7 Muslimani. 

8 Prihvatajući sve ranije Božije izaslanike od Adama/Adema do Isusa/Isaa. 

9 Muslimani vjeruju da se Bog ljudima objavljuje stalno, kroz prirodu, druge ljude, 
te živi kur'anski tekst za koji se smatra da uvijek i iznova komunicira sa ljudima. 

šalje Uputu. Ta Uputa sastoji se primarno od svete knjige 
Kur'ana, koju je kroz medij meleka Džibrila (anđela Gabrijela) 
Bog spustio Muhammedu, a.s., 10 i čiji tekst će, prema vjerova- 
nju muslimana, ostati nepromijenjen do kraja čovječanstva, 
primjenjiv na sve prostore i sva vremena. Muhammed, a.s., 
je Objavu direktno, neizmijenjenu, recitirao svojim pisarima 
i danas kao rezultat toga postoji Kur'an. Božija Uputa ljudi- 
ma se, pored Kur'ana, sastoji i od svega onoga što je Poslanik 
islama govorio, radio ili šutnjom odobrio, odnosno njegovog 
sunneta zapisanog u njegovim izrekama - hadisima. 

Ljudima kao ekskluzivnim Božijim namjesnicima na Ze- 
mlji sa slobodnom voljom Bog, kao njihov tvorac, daje smjer- 
nice ili upute za vođenje njihovog ovozemaljskog života. 11 Ra- 
nije je navedena preporuka za moralnom sviješću ili taqwom 
kao prevashodnom preporukom ljudima. Ona je direktno 
vidljiva u sljedećem ajetu: "(•••) Dali smo vam odjeću koja 
će pokrivati stidna mjesta vaša, a i raskošna odijela, ali odjeća 
čestitosti/ taqwa^ to je ono najbolje." (Kur'an 7:26) 12 . Isti termin 
prisutan je i u trinaestom ajetu 49. sure gdje se kaže: 

0 ljudi, Mi vas od jednog muškarca i jedne žene stvaramo 

1 na narode i plemena vas dijelimo da biste se upoznali. 
Najugledniji kod Allaha je onaj sa najviše bogobojaznosti 
(čestitosti/ odgovornosti), Allah, uistinu, sve zna i nije Mu 
skriveno ništa. 

10 Muslimani uz imena svih poslanika dodaju skraćenicu „a.s." od izraza 
„alejhisselam" što znači „mir neka je na njega". 

11 One se uglavnom nazivaju obavezama i dužnostima ali čovjek koji prihvata 
Boga u smislu potpunog predanja Njemu kao svom Stvoritelju, koji priznaje 
Njegov autoritet i time neupitno i Njegove Riječi na to ne gleda kao na nešto 
što se radi samo zbog toga što je naređeno, jer tako predanost Onome koji bolje 
od ljudi samih zna šta je za njih najbolje dobija svoje pravo značenje. 

12 Korišten Kur'an s prijevodom značenja na bosanski jezik (preveo: Besim Korkut) 

Prevodioci na naš jezik koriste 2a termin taqwa uglavnom 
izraze „bogobojaznost", „oni koji se Njega najviše boje" ili 
„čestitost". Međutim, prema ranije navedenim tumačenjima, 
značenje taqwe je mnogo obuhvatnije i uključuje „aktivnu nor- 
mu" ljudskog odnosa prema Bogu na osnovu koje se čovjeka 
vrednuje. To u skladu sa ovim tumačenjem nije samo bogo- 
bojaznost nego predanost Bogu, od čovjeka zahtijevana uspravnost. 

Općenito, preporuke koje Bog daje ljudima vezane su za 
strpljenje, istinoljubivost kao i „stjecanje samopouzdanja kroz 
podsjećanje da ljudska vrijednost nije zasnovana na izgledu, 
nego na dobrim djelima". (Bullock 219). Pored toga, Bog 
prepoznaje i sagledava čovjeka kao ljudsko biće, kombinaciju 
materijalnog i duhovnog i upućuje ga na uspravnost njego- 
vog fizičkog i psihičkog integriteta neophodnu za ispunjenje 
ljudske misije. Upravo na to odnose se preporuke vladanja 
između muškaraca i žena. I muškarcima i ženama jednako se 
preporučuje „hid^ab" — odnosno „obaranje pogleda i briga 0 stid- 
nim mjestima svojim" 13 . 

Uz ovo Bog u Kur'anu dodatno govori ženama: ,,A reci 
vjernicama (...) neka ne dozvole da se od ukrasa njihovih vidi 
išta osim onoga što je ionako spoljašnje, i neka vela svoja 
spuste na grudi svoje" (Kur'an, 24:13). Uz 59. ajet sure El- 
Ahzab, ovi se ajeti smatraju najizričitijim ajetima koji govore o 
ženskim odjevnim praksama. 

13 30. Reci vjernicima neka obore poglede svoje i neka vode brigu o stidnim 
mjestima svojim; to im je bolje, jer Allah, uisitinu, zna ono što oni rade. 31. A 
reci vjernicama neka obore poglede svoje i neka vode brigu o stidnim mjestima 
svojim; / neka ne dozvole da se od ukrasa njihovih vidi išta osim onoga što je ionako 

V 

spoljašnje, i neka vela svoja spuste na grudi svoje; (Kur'an, sura 24.; naglasila Đ. Seta.) 



18 



Đermana Šeta 



Bog ljudsku seksualnost smatra poželjnom, ali u okvirima 
određenim odnosom koji se bazira na odgovornosti. Stoga se 
i 2a muškarce 14 i za žene 15 preporučuje nepokazivanje ukrasa 
njihovih kod interakcije sa osobama koje im nisu mahrem, 16 od- 
nosno dozvoljeni, a sve u svrhu postavljanja muškarca i žene u 
položaj jednakih aktera, koji udruženo djeluju u zajednici. U da- 
našnjem društvu postoje i drugi mogući načini postizanja istoga 
cilja, ali i ovakvo vladanje zasigurno predstavlja jednu od alter- 
nativa za reguliranje odnosa u društvu i uspostavljanje društve- 
nog reda, kakav je bio slučaj i u vrijeme kada dolazi Objava. 

Za razliku od nekih drugih religija, ortodoksni islam pri- 
hvata da je seksualnost normativni aspekt života. Lična 
seksualnost i vjera nisu jedna drugoj kontradiktorne. Prak- 
ticiranje seksualnog odnosa omeđeno je granicama braka. 
Muškarac i žena koji nisu strane u bračnom ugovoru svoj 
odnos treba da deseksualiziraju. To uključuje pretpo- 
stavku da interakcija među polovima može potencijalno 
uključivati seksualne tenzije. Islam prihvata seksualnost i 
reproduktivno st žena i muškaraca i ukazuje na potrebu 
reguliranja njihovog odnosa u javnosti. (El Guindi 136). 

Bog se izričito obraća ženama kada kaže: „O Vjerovje- 
sniče, reci ženama svojim, i kćerima svojim, i ženama vjernika 
neka spuste haljine svoje niza se. Tako će se najlakše prepo- 

1 4 Npr. zabrana zlata i svile. 

15 (...) i neka ne dozvole da se od ukrasa njihovih vidi išta osim onoga što je ionako 
spoljašnje, i neka vela svoja spuste na grudi svoje; (...) i neka ne udaraju nogama 
svojim da bi se čuo zveket nakita njihova koji pokrivaju (...) (Kur'an, sura 24). 

16 (...) neka ukrase svoje ne pokazuju drugima, to mogu samo muževima svojim, 
ili očevima svojim, ili očevima muževa svojih, ili sinovima svojim, ili sinovima 
muževa svojih, ili braći svojoj ili sinovima braće svoje, ili sinovima sestara svojih, 
ili prijateljicama svojim, ili robinjama svojim, ili muškarcima kojima nisu potrebne 
žene, ili djeci koja još ne znaju koja su stidna mjesta žena; (Kur'an, sura 24) 

znati pa neće napastvovane biti" (Kur'an 33:59). 7 U ovom aje- 
tu se očigledno indicira da Objava dolazi u društvo u kome 
žene u svom javnom djelovanju mogu doći u situaciju da budu 
„napastvovane" te im stoga preporučuje pokrivanje ukrasa nji- 

V 

hovih, odnosno „spuštanje haljina ni%a se". Cesto se ovom ajetu 
nepotrebno učitava namjerna seduktivnost žene koja navodno 
iskazivanjem svoje privlačnosti skoro priziva napastvovanje ili 
unosi nered ili smutnju u društvo, te je stoga neophodno da 
bude pokrivena ako ne želi da bude napastvovana ili napada- 
na. Iz ajeta je jasno jedino da je u doba Objave situacija na uli- 
cama Mekke i Medine bila takva da je odabir ovakve strategije 
jednostavno bio (a muslimani uglavnom vjeruju da još uvijek 
jeste) najbezbolnije rješenje za slobodno kretanje žena, ni u 

V 

kom slučaju da je to krivica ženine iskrivljenosti. Cak suprotno 
od toga legitimizira njeno prisustvo u javnoj sferi. 

Khaled Abou El Fadl navodi da se, kada je u pitanju sek- 
sualnost, pored zabrane prakticiranja nedozvoljenog spolnog 
odnosa, u kur'anskom tekstu ženama i muškarcima preporu- 
čuje da obore svoje poglede, da budu pristojni, i da ne poka- 
zuju svoje ukrase osim kada je to prigodno, kao što je to pred 
svojim muževima ili suprugama. Kako on navodi, značajno je 
to da dokumenti iz najranijeg islamskog perioda, za razliku od 
onih kasnijih ne povezuju koncept pokrivanja, koji kasnije po- 
staje poznat kao hidžab, sa problemom fitne 18 . Drugim riječima, 
„tehničko pitanje ispravne forme hidžaba nije direktno vezano 

17 Slična tematika tretira se i u ajetu: „A starim ženama koje više ne žude 2a 
udajom nije grijeh da odlože ogrtače svoje, ali ne pokazujući ona mjesta na 
kojima se ukrasi nose; a bolje im je da budu kreposne." (Kur'an 24:60). 

18 Nesloga, podjela, zabuna, smutnja. 

sa mogućnsti fitne, već sa socijalnim statusom i fizičkom sigurn- 
sti (...) fitna je jednostavno kolateralna stvar (...) jer avret 19 je 
potrebno pokriti i kada ne uzrokuje fitnu, a nije sve što uzrokuje 
fitnu neophodno avret". Kada se u kur'anskom tekstu pominje 
izraz fitna, to se ne odnosi na seksualnu uzbuđenost ili zavođe- 
nje, već se ovaj termin koristi kada se pominju neseksualna isku- 
šenja kao što su novac, velika iskušenja i progoni. {Speaking 233) . 

U sljedećem hadisu 20 muslimani i muslimanke nalaze do- 
datnu argumentaciju za pokrivanje žena: „Esma, ženi kad do- 
stigne punoljetstvo, ne smije da se vidi ništa izuzev ovoga, pa 
je pokazao na lice i ruke". (Al-Gazali 43). 

Ove upute rezultirale su određenim odjevnim praksama 
koje su danas raširene među muslimankama. Hidžab kod žena 
uglavnom u praksi uključuje pokrivanje cijelog tijela, uz izuzetak 
šaka i lica. Manji broj muslimana i muslimanki nalaze i pokri- 
vanje lica neophodnim. Uz to, odjeća na tijelu ne bi trebalo da 
bude previše uska niti providna. Ovakvo odijevanje moglo bi se 
nazvati islamski pristojnim odijevanjem. Ipak u bh. i evropskoj 
kulturi i tradiciji postoji određeno razumijevanje izraza „pristoj- 
no odijevanje" koje (uglavnom) uopće ne uzima u obzir niti tre- 
tira pokrivanje muslimanki, ali uključuje određene norme i pra- 
vila koja valja slijediti ako želite javno djelovati i biti prihvaćeni 
u društvu. Stoga je krivo smatrati da je ona žena koja nije pokri- 
vena nepristojna, ili da je svaka žena koja je pokrivena pristojna. 

Općenito je moguće reći da se većina islamskih pravnika 
slaže oko opće obaveze pokrivanja cijelog tijela osim lica, šaka 



19 Stidna mjesta, ono što se ne pokazuje svim ljudima. 

20 Izreka Poslanika islama. 

i nogu do članaka. (Galter 22). 1 Fetvai-emin Islamske zajedni- 
ce u Bosni i Hercegovini prof.dr. Enes Ljevaković u odgovoru 
vezano 2a ovo pitanje navodi da je „pokrivanje avreta kod pu- 
nodobnih žena (što uključuje i pokrivanje kose mahramom) 
i muškaraca (je) stroga obaveza i o tome nema spora među 
islamskim autoritetima 44 . 22 Međutim, interpretacije ovih pro- 
pisa sežu od onih koji smatraju ispravnim ili krajnje prepo- 
ručenim pokrivanje cijelog tijela u potpunosti do onih koji u 
cijelosti dovode u pitanje ovaj propis. 

Uz sve ovo ipak je na kraju ljudski jezik previše ograničen 
kao medij da bi prenio svu punoću Poruke Božije. „Božija 
objava ljudima kroz tekst izrečen medijem faličnog ljudskog 
jezika nikada ne može u potpunosti otkriti ono što Bog lju- 
dima otkriva također i putem bezbrojnih drugih medija ili 
znakova 44 . (Wadud 207). Tekst je tek početna tačka, slovo na 
papiru koje tek u interakciji sa ljudima dobija određeno, u ne- 
kim slučajevima, često različito tumačenje. Stoga se i kod pita- 
nja hidžaba kod žena javljaju razna tumačenja, uslovljena išči- 
tavanjem kur'anskoga teksta, sunneta poslanika Muhammeda, 
a.s., tradicijom i kulturom muslimana/ki svijeta. Ovdje je po- 
trebno pomenuti da je na tumačenje samog propisa o pokri- 
vanju dijelom utjecala i patrijarhalna tradicija i intrepretacija, 

21 „Većina uleme smatra da nošenje nikaba pred nemahremima nije stroga obaveza, 
dok manji broj smatra da je to obaveza" je odgovor Fetvai-emina (odgovara 
na postavljena pitanja iz oblasti islamskog prava) Islamske zajednice u Bosni i 
Hercegovini, prof. dr. Enes Ljevaković na pitanje postavljeno o razlici između 
nošenja marame i nikaba. http://rijaset.ba/index.php?option=com_content 
&view=article&id=8878:obaveznost-noenja-nikababurke&catid=135:renska- 
pravaabortus&Itemid= 1 39 

22 http:/ / rijaset.ba/index.php?option=com_content&view=article&id=8673:jai 
na-obaveznosti-mahrame-za-ene&catid= 1 35:renska-pravaabortus&Itemid= 1 39 

uglavnom prisutna i među muslimanima. Iako je zlatno pravi- 
lo islama da u vjeru nema prisile? 1 postoje slučajevi da se žena- 
ma marama nameće i tjera ih se da je nose bez njihove volje. 
Ipak, kako je ranije napomenuto, predanost Bogu isključivi je 
čin slobodne volje, pa samim tim i hidžab nije ništa drugačiji. 
Također ovdje treba pomenuti i neke feminističke kritike upu- 
ćene na argument za nošenje marame povezan sa napastvo- 
vanjem, odnosno maramom kao jednom vrste zaštite (npr. 
Moghissi). Te kritike odnose se na činjenicu da pokrivanje, u 
društvima u kojima je nošenje marame obaveza, ne postiže 
adekvatan efekat nenapastvovanja (a ni prepoznavanja) s ob- 
zirom na to da je nošenje marame zakonski propis. 

Maramu danas, kako ćemo kasnije vidjeti, neki smatraju 
sredstvom za ograničavanje i kontrolu žene ili dokazom ne- 
ravnopravnosti žena i muškaraca. 24 S druge strane, mnogi u 
hidžabu vide slobodu, jednakopravnost i zaštićenost. 25 U sva- 
kom slučaju, u stvarnosti nametnuti hidžab i odabrani hidžab 
izgledaju uglavnom isto. Opresivni hidžab i oslobađajući hid- 
žab izgledaju isto (Wadud 219). Na površini ovaj simbol koji 
predstavlja toliko mnogo značenja kod svih žena uglavnom 
izgleda isto, jedino glas i stav žene koja ga nosi mogu ukazati 
na razliku. Ova knjiga između ostalog govori o tome koliko se 
taj glas i taj stav ne ohrabruju ni na Istoku ni na Zapadu. 



23Kur'an, 2:256 

24 Izvještaj Vijeća Evrope ,,Women and Religion in Europe" od 16.9.2005. godine 
izvjestitelj ke Rosmarie Zapfl-Helbling 

25 Bullock, Katherine. Rethinking Muslim Women and the Veil. Herndon: The 
International Institute of Islamic Thought, 2002. 

Zapad i hidžab: 
Orijentalizam i kreiranje slike 

Drugog/e preko hidžaba 

Od samog pojavljivanja islama kao religije i njegovog doticaja sa 
neislamskim, pretežno kršćanskim kulturama, dolazi i do prvih 
reakcija na njega. Te reakcije su raznorodne ali uglavnom kri- 
tizirajuće naspram te nove religije. Dante stoga vidi Poslanika 
islama kao „djelitelja kršćanskoga svijeta i dodjeljuje mu najnižu 
razinu pakla za taj njegov veliki grijeh". (Hassan). Sveti Toma 
Akvinski opisivao je islam kao ništa drugo do instrument koji je 
osmišljen kako bi se zadovoljila Muhammedova požuda. (Has- 
san). Ipak, nije bilo moguće predvidjeti kakve dalekosežne po- 
sljedice će ovakvi i slični stavovi — pretežno kršćanskih mislilaca 
— imati u budućem shvatanju islama u Zapadnom mišljenju. 

Podjela svijeta na „Zapad" i „Istok" svakako nije rješe- 
nje jer upravo takvom podjelom započinje teza o Zapadu kao 
naprednom i superiornom, i Istoku kao nazadnom i manje 
vrijednom. Ti konstrukti više predstavljaju stanje uma pojedi- 
naca/ka koji ih prihvataju, a ne toliko njihovu geografsku lo- 
kaciju. Ovom dihotomijom dolazi se i do orijentalizma, koji je 
na Zapadu dugo bio jedini, a još uvijek jeste i najdominantniji, 
način posmatranja islama, a time i žena u islamu. A to je posma- 
tranje „muslimana kroz prizmu islama kao statične, monolitne, 
nazadne doktrine koja objašnjava i određuje njihovo ponaša- 
nje". (Bullock xviii). Odnosno „orijentalizam postaje područje 
izučavanja ili paradigma razumijevanja Bliskog istoka i islama 

sa tendencijom nepristrasnosti, ali se u biti zasniva na vodećoj 
pretpostavci o njihovoj inherentnoj inferiornosti". (Bullock 2). 

Samim time, pokrivanje muslimanki kao očiti i vidljiv sim- 
bol različitosti, spretno je pretvoreno u simbol Drugosti i in- 
feriornosti. Teško je odrediti od kada tačno na Zapadu vrijedi 
mišljenje da je pokrivanje samo po sebi opresivno i negativno 
za ženu ali, kako Leila Ahmed navodi, vidljivo je da su kolo- 
nizatori upravo iskoristili taj novi fokus na status žene kako bi 
dijelom opravdali invazije i kolonizaciju Bliskog istoka, (cit. u 
Bullock 1). To je vidljivo i iz stava kojim se smatralo da 

u nedostatku kršćanstva, ne postoji učenje koje može uz- 
dići karakter i poziciju muhamedanske žene u bilo kojoj 
zemlji; jer sve dok ona prihvata Kur'an kao vodilju u vjeri, 
ona će bez dvojbe živjeti osakaćeni život na koji je on osu- 
đuje. (Bullock 1). 

Tako, kako Katherine Bullock navodi, pokrivanje postaje 
simbol „sveukupnog degradiranog statusa žene, i metafora de- 
generiranosti cjelokupnog Bliskog istoka na kome se zasniva 
orijentalističko evropsko mišljenje" (2). I nije samo Zapad pri- 
hvatio tu ideju o pokrivanju kao nečemu opresivnom već i pro- 
zapadnjačka lokalna elita u muslimanskim zajednicama prihvata 
taj orijentalistički stav o ženama i pokrivanju. Također, dijelovi 
lokalnih elita bili su za otkrivanje žena prvenstveno zbog toga 
što su smatrali da je pokrivanje (posebno pokrivanje lica), a uz 
to i zatvaranje žena, zapreka napretku, emancipaciji i obrazo- 
vanju. Vjerovali su da bi se otkrivanjem (lica) žena utjecalo na 
jačanje žena, pružanje mogućnosti obrazovanja i eventualnog 
zapošljavanja. Otkrivanje muslimanke također postaje ključno i 

za lokalne muslimanske elite u njihovom pokušaju da sustignu 
Zapad. Cijela debata oko otkrivanja žena time ulazi u same pore 
lokalnog stanovništva, gdje se sa jedne strane nalazi 

zapadno-orijentirana elita i drugi koji prihvataju kulturu 
kolonizatora te ekonomski i društveno profitiraju od kolo- 
nizacije a sa druge ostatak društva, niže klase, tradicionalni 
muslimanski učitelji, i ostali koji iako su patili zbog kolonija- 
lizma, nisu pristajali na stavove Zapada. (Bullock 22) 

Ovakve drugačije žene predstavljale su bedem postavljen 
između kolonizatora i lokalnog stanovništva. Stoga je „pri- 
stup ženskim tijelima, otkrivanjem, predstavljao i konačno 
sredstvo dopiranja do same srži te zajednice" (Khan) jer kako 
Meyda Yegenoglu navodi 

nastojanja orijentalista tako su izražena željom za razot- 
krivanjem kolonija, jer je otpor žena otkrivanju zapravo 
značio otpor koloniziranju. Drugim riječima, u očima ko- 
lonizatora samo pokrivanje bilo je dovoljan znak otpora, 
(cit. u Khan). 

Tako je naprimjer u Alžiru, kampanja protiv pokrivanja 
intenzivirana 30-ih godina zajedno sa francuskom kampanjom 
zagovaranja obrazovanja žena, gdje je to dvoje prikazano kao 
uzajamno isključivo. Na ovaj način pokrivanje muslimanke 
postaje simbolom identiteta zajednice, ali i simbolom prepre- 
ke za njen napredak. Paralelne situacije u BiH bit će prikazane 
nešto kasnije. Također, danas u medijskom svijetu „marama i 
dalje predstavlja stenografski znak za cijeli muslimanski svijet". 

V 

(Bullock 1). Cesto se koristi slika pokrivene žene kada se izvje- 
štava o terorizmu ili fundamentalizmu. Sigurno je da su i neki 

događaji iz dvadesetog stoljeća također utjecali na modernu, za- 
padnu stereotipizaciju marame i potvrđivanje nekih ranije uspo- 
stavljenih orijentalističkih shvatanja, kao što su obaveza nošenja 
čadora u Iranu nakon islamske revolucije 1979. god., obaveza 
nošenja burke u Afganistanu pod talibanskom vlasti, kao i na- 
silje određenih radikalnih grupa u ime islama u Egiptu, Izraelu 
i Alžiru. (Bullock xxxiii). Tome je potrebno pridodati i diskurs 
egzotizacije direktno povezan sa kolonizacijom gdje se marama 
posmatra kao „veo misterije", nešto tajnovito, erotično, dijelom 
haremskog okruženja. (Galter 88). 

Iako pokrivanje muslimanki nosi mnogobrojna značenja 
u sebi, naj dominantni je značenje koje marama dobija bilo je i 
ostalo — onako kako to najbolje odgovara stvaranju superior- 
ne slike Zapada — opresija. Nadalje se tome pridodaju nazad- 
nost i nepismenost, patrijarhalne prakse i neravnopravnost 
spolova. U nekim muslimanskim zemljama i društvima velika 
nepismenost žena i isključenje iz javnog života doprinose kre- 
iranju ovakvih slika o islamu, te je stoga važno praviti razliku 
između onoga što je poruka islama i onoga što prakticiraju 
pojedini muslimani sa svojim kulturološkim specifičnostima. 
Ipak, upravo su ovakvi jednostrani stavovi, koji rijetko dopu- 
štaju drugačiju interpretaciju, doveli zapadno društvo danas 
pred jedan od najvećih izazova koji su se pojavili od uspo- 
stavljanja modernog sistema ljudskih prava, a to je: šta ura- 
diti onda kada neko odabere da koristi svoje pravo na izbor i 
pravo na vjeru — kao osnovna ljudska prava — i odluči da nosi 
hidžab - od Zapada vijekovima osporavani simbol. 



2. HIDŽAB KAO LJUDSKO PRAVO 



„ To što si drugačiji od mene, brate moj, mene ne plaši; štaviše 
obogaćuje me. " 

Antoine de Saint Exupery 

„Pa ne vidim razliku što se oni toliko bore protiv nas. Pravo da 
budeš otkriven. Pravo da budeš pokriven. Pravo je pravo. " 

(terenski zapis) 

"Iz islamske perspektive pogrešno je nametati ženama da se 
pokriju, izperspektive ljudskih prava pogrešno je nametati im da 
se otkriju. " 

Tariq Ramadan 

Univerzalnost ljudskih prava 

- na Zapadu i u islamu 

Osnovna pretpostavka modernog sistema ljudskih prava je- 
ste ideja o priznavanju slobode, urođenog dostojanstva sva- 
kog ljudskog bića i priznavanje jednakih i neotuđivih prava 
svih članova ljudske porodice. Na tom osnovu izvedeno je 
načelo zabrane diskriminacije po bilo kojem elementu razli- 
kovanja ljudskih bića: rasi, boji, spolu, jeziku, vjeri, političkom 

ili drugom mišljenju i uvjerenju, nacionalnom ili društvenom 
porijeklu, imovini, rođenju ili drugim okolnostima. (Bakšić- 
Muftić 109). 

Upravo priznavanje jednakih i neotuđivih prava implicira 
pravo na različitost. Ljudska bića mogu biti i jesu različita 
u jedinstvenoj, neponovljivoj, pojedinačnoj egzistenciji i 
pri tome jednaka u pravima sa svim drugim drugačijim, 
odnosno priznata od svih drugih i drugačijih, kao jednako 
vrijedna i jednakopravna. (Bakšić-Muftić 109). 

A „ako su ljudska prava ona prava koja neko ima jedno- 
stavno zbog toga što je ljudsko biće, kako se to obično smatra, 
onda su ona svojstvena univerzalno svim ljudskim bićima. Ona 
također vrijede univerzalno u odnosu na sve osobe i institucije". 
(Donnelly 1). Univerzalnost ljudskih prava time je preduslov 
za ostvarivanje ljudskih prava svih ljudi. 

Ipak, kada je riječ o debati o nošenju marame u zapad- 
nom kontekstu često se ovaj fenomen svrstava pod kulturni 
relativizam i zajedno sa nekim drugim praksama opravdava 
jedino kao nešto što je strano zapadnoj, a inherentno nekoj 
„drugoj" kulturi. Kako Donnelly objašnjava „ono što zove- 
mo radikalni kulturni relativizam smatra da je kultura jedini 
izvor validnosti moralnog prava ili pravila dok radikalni uni- 
verzaliz am s druge strane smatra da kultura uopće nije rele- 
vantna za validnost moralnih prava i pravila koja su univer- 
zalno prihvatljiva". (109). On priznaje da zasigurno postoji 
kulturološka različitost u ljudskoj prirodi i da ona ne samo 
da dozvoljava nego zahtijeva određeno uvažavanje kulturo- 
loških varijacija u ljudskim pravima, ali smatra da kada bi se 

prava zasnivala samo na kulturološki određenim društvenim 
pravilima, kako to zagovara radikalni kulturni relativizam, 
ljudska prava ne bi postojala. Ne bi postajala prava koja neko 
kao ljudsko biće ima. (112). Zastupnici ideje o kulturnom 
relativizmu općenito imaju tendenciju da promoviraju ide- 
ju da su sve vrijednosti i principi vezani za neku određenu 
kulturu i da ne postoje univerzalni standardi prema kojima 
je moguće porediti različite kulture. Tako maramu svrsta- 
vaju pod jednu određenu kulturu, nesvojstvenu zapadnoj, i 
time na neki način opravdavaju njeno zakonsko limitiranje. 
Pozicija kulturnog relativizma dovodi do situacije u kojoj se 
dovodi u pitanje usporedba međunarodnih ljudskih prava sa 
ljudskim pravima koja se pronalaze u islamu. Zato što se 
javlja osnovna pretpostavka „da muslimani ne posmatraju 
ljudska prava na isti način na koji to čine ljudi na Zapadu, 
i ne nastoje ih zaštititi na isti način" (Mayer 10) implicira- 
jući tako da su muslimani i Zapad dvije kategorije koje se 
međusobno isključuju. Kako navodi Mayer, „zagovornici 
kulturnog relativizma pretpostavljaju da postoji jedinstvena, 
autoritativna, odrediva islamska kulturna pozicija po pitanji- 
ma prava - i pretpostavljaju da islamski sistem ljudskih prava 
zastupa tu poziciju". (10). Na ovaj način, izbor da neka žena 
nosi maramu ne posmatraju unutar univerzalnog ljudskog 
prava na slobodu izbora, slobodu vjere i zaštite ljudskog 
dostojanstva, nego jednostavno kao nešto njima strano, 
specifično određenoj kulturi u istom nivou sa ubistvom iz 
časti ili genitalnom mutilacijom. Time krivo identificiraju 
islamsku kulturu sa kulturama određenih zemalja. U vezi sa 



30 



Đermana Šeta 



ovim, Shirin Ebadi, koja je 2a svoj rad na polju ljudskih pra- 
va 2003. godine dobila i Nobelovu nagradu, navodi: 

Ja sam muslimanka (...) Moj cilj je pokazati da one vla- 
de koje krše ljudska prava pozivajući se na islam, zlou- 
potrebljavaju islam. Oni krše ljudska prava i sakrivaju se 
iza argumenta da islam nije kompatibilan sa slobodom i 
demokracijom (...) Ideja kulturnog relativizma nije ništa 
drugo do isprika za kršenje ljudskih prava (...) Oni tvrde 
da nam kulturni relativizam onemogućava primjenu ljud- 
skih prava. To je samo isprika. Ljudska prava predstavljaju 
univerzalni standard. Ona su sastavni dio svake religije i 
svake civilizacije, (cit. u Mayer 20). 

Na sličan način zaključci iz Bejrutske deklaracije o regio- 
nalnoj zaštiti ljudskih prava u arapskom svijetu zastupaju is- 
ključivu univerzalnost ljudskih prava i njihovu potpunu kom- 
patibilnost sa islamom: 

Civilizacijske ili religijske specifičnosti se ne smiju koristiti 
kao osnov za sumnju i propitivanje univerzalnosti ljud- 
skih prava. One specifičnosti koje zaslužuju poštivanje su 
one koje omogućavaju građanima da steknu osjećaj do- 
stojanstva, jednakosti i obogaćuju njihovu kulturu i život 
(...) Time se dovodi do toga da tolerantni principi islama i 
religija općenito ne smiju biti postavljeni u lažni sukob sa 
principima ljudskih prava, (cit u Mayer 19). 

Ono što je ključno jeste činjenica da su, kako Donnellv 
navodi, u uslovima modernog društva ljudska prava naročito 
podatan mehanizam za zaštitu ljudskog dostojanstva. 

Moderna država, moderna ekonomija, i s njima vezane mo- 
derne vrijednosti stvaraju zajednice relativno autonomnih 
pojedinaca kojima nedostaje pozicija i zaštita koju pruža 
tradicionalno društvo (122). 

Stoga, kako ljudsko dostojanstvo nije kolektivna nego 
individualna osobina svakog pojedinca/ke, njegovoj zašti- 
ti jedino je moguće pristupiti na individualnom nivou. Zilka 

V 

Spahić-Siljak stoga navodi da se „vrednovanje dostojanstva 
osobe javlja kao ključni argument u legitimiranju, odnosno 
osporavanju prava pojedinca i pojedinke da uživa određena 
prava i slobode". {Dostojanstvo 517). Iako se nekada poseže 2a 
argumentom da islam nije kompatibilan sa univerzalnim si- 
stemom ljudskih prava, Zilka Spahić-Šiljak tvrdi da se islam- 
sko pravno nasljeđe zasniva na potpuno istim osnovama kao 
i međunarodno pravo a to su: dostojanstvo osobe, poštova- 
nje ljudskog života i sloboda izbora. (518). U skladu sa tim 
Khaled Abou El Fadl kaže da predanost ljudskim pravima u 
islamu ne znači izostanak predanosti Bogu ili nedostatak volje 
za pokornost Bogu, već je, umjesto toga, sastavni dio slavlje- 
nja ljudskih razlika, odavanje počasti Božijim namjesnicima 
i namjesnicama, ostvarivanje milosrđa i težnje da se ostvari 
konačni cilj pravednosti. (Islam 22). On smatra da najveća 
prepreka razvoju individualnih prava u islamu dolazi od sa- 
mih modernih muslimana jer je, posebno u drugoj polovini 
proteklog stoljeća, značajan broj muslimana napravio ne- 
utemeljene pretpostavke o tome da se islamski zakon pr- 
venstveno bavi obavezama a ne pravima, i da je islamska 
koncepcija prava kolektivistička a ne individualistička. Obje 
pretpostavke, pak, utemeljene su jedino na kulturološkim 
stavovima o nezapadnjacima kao „Drugim", i potrebi da se 
napravi razlika. (Islam 22). On smatra da je pojam individual- 
nih prava, zapravo, lakše opravdati u islamu nego kolektivnu 

orijentaciju (23), jer su ljudi Božiji namjesnici i namjesnice 
na Zemlji, i to namjesništvo je temelj 2a individualnu i po- 
jedinačnu odgovornost pred Bogom koja je samim time i 
temelj ljudskih prava i jednakopravnosti. (68). 

Moderna ljudska prava osmišljena su upravo imajući na 
umu određena osnovna narušavanja ili standardne prijetnje 
ljudskom dostojanstvu. (Donnelly 122). A ,,u interpretacijama 
Kur'ana i Poslanikove prakse dostojanstvo se razumijeva kao 
urođeno, nepovredivo pravo čovjeka, od Boga darovano sa- 

V 

mim činom stvaranja". (Spahić- Šiljak, Dostojanstvo 517). Tako 
poseban status ljudskog bića i dignitet njegove/njene osobe 
počiva na darovima koje je dobio/la od Boga, ali zbog toga 
on/a ima obaveze i odgovornosti (517). Ipak, Al-Gazali na- 
glašava da je sloboda izbora ključna za čovjekovu superiornu 
poziciju, jer ni meleki (anđeli) ni životinje ne mogu promijeniti 
svoj položaj, ali čovjek može jer ima mogućnost izbora, (cit. u 

V 

Spahić-Siljak, Dostojanstvo 517). Davanje slobodne volje čovje- 
ku, odnosno njegov/njen slobodni izbor preduslov je za nje- 
govu/njenu individualnu odgovornost pred Bogom. (Spahić- 

V 

Šiljak, Dostojanstvo 520). „To se danas razumijeva kao koncept 
ljudskih prava. To znači da su svi ljudi po rođenju jednaki i da 
imaju univerzalna ljudska prava". (518). 

Dostojanstvo ljudskog bića i pravo na slobodu izbora sto- 
ga predstavljaju najznačajnije postulate kako međunarodnog 
prava tako i islama. 

Međunarodne norme 
ljudskih prava u odnosu na hidžab 

Uz zaštitu ljudskog dostojanstva kao i pravo na slobodan iz- 
bor, i sloboda vjere u sistemu međunarodnih prava predstavlja 
jedno od osnovnih ljudskih prava. Zaštita ovog prava u doku- 
mentima iz 16. stoljeća naovamo simptomatično ukazuje na 
činjenicu da su vjerske slobode često bile predmetom opresi- 
je. (McGoldrick 2). 

Poznato je da se ljudska prava primjenjuju u različitim 
političkim sistemima, u državama zasnovanim na religiji, 
državama sa državnim ili priznatim religijama, sekularnim 
državama i antireligijskim državama. Tako dokumenti koji 
se bave ljudskim pravima polaze od premise da postoje ra- 
zličiti socio -politički sistemi koji su, u principu, sposobni 
da garantiraju ljudska prava. (McGoldrick 22) 

Kako Dominic McGoldrick navodi, posebno problema- 
tične za međunarodna ljudska prava jesu države koje su za- 
snovane na religiji a koje uslovljavaju svoje prihvatanje među- 
narodnih ljudskih prava obavezom njihove kompatibilnosti sa 
islamskim pravom. 26 Međutim, ni sekularne države nisu bez 
problema, naročito kada je u pitanju poštivanje slobode mani- 
festiranja religije u javnosti. (23). 

Debata o hidžabu u javnoj sferi dugo je prisutna u Evro- 
pi ali ponovno biva aktuelizirana 2004. godine kada Francu- 
ska usvaja Zakon o zabrani vjerskih simbola u obrazovnim 
institucijama. Ovim zakonom se pokrivenim ženama u Fran- 

26 Kako islamsko pravo uključuje opus različitih interpretacija, ovo se odnosi na 
interpretacije islamskog prava. 

cuskoj de facto onemogućava pristup obrazovnom sistemu. Me- 
đutim, ova debata je postojala i prije a i poslije navedenog za- 
kona, kako u javnosti tako i pred zvaničnim sudskim tijelima i 
uglavnom se odnosila na školovanje i zapošljavanje pokrivene 
žene. Debata je rezultirala prilično negativnim sudskim ishodi- 
ma po žene koje nose maramu, usvajanjima zakona u nekoliko 
evropskih zemalja kojima se onemogućava školovanje i zapo- 
šljavanje ženama sa maramom, kao i, pod utjecajem gore nave- 
denog, cjelokupnim negativnim stavom društva prema hidžabu. 

Iz perspektive ljudskih prava, pitanje hidžaba moguće 
je tretirati na različite načine. Ovo pitanje, posebno kada se 
veže za zapošljavanje, uključuje brojna ljudska prava. Tako 
pitanje hidžaba u Evropi primarno, ali i šire na Zapadu, za- 
dire upravo direktno u pravo na vjeru, pravo manifestiranja 
religije u javnosti te uključuje, možda mu i konfrontira, cijeli 
spektar različitih ljudskih prava: od prava na privatni život, 
prava na školovanje, prava na nediskriminaciju pri zapošlja- 
vanju, ali dovodi i u pitanje (ne)kompatibilnost prava na ma- 
nifestiranje religije i rodnu jednakopravnost. Smatram da niti 
jedno od ovih prava ne može biti dovedeno u pitanje samim 
činom odabira hidžaba, kao i to da hidžab ni u kom slučaju a 
priori nije suprotan rodnoj jednakopravnosti, te da zapošlja- 
vanje kao ni svakodnevni život žena ne mogu biti uslovljeni 
njegovim skidanjem. 

Opća deklaracija o ljudskim pravima UN-a 27 jasno štiti 
ljudsko dostojanstvo (član 1.) i pravo na slobodu misli, savjesti 
i vjere (član 18). Također, Međunarodni pakt o građanskim i 

27 Usvojena na Općoj skupštini UN-a 1948. godine 

političkim pravima u članu 17. štiti pravo na privatni život, 
a u članu 18. navodi da „svaka osoba ima pravo na slobo- 
du misli, savjesti i vjere, koje može biti predmet samo onih 
ograničenja koja predviđa zakon, a koja su nužna radi zaštite 
javne bezbjednosti, reda, zdravlja ili morala, ili pak osnovnih 
prava i sloboda drugih lica." Provedbu Pakta vrši Komitet 
za ljudska prava. Njegov rad zasniva se na izvještajima koji 
dostavljaju zemlje potpisnice ali i pojedinačnim žalbama koje 
mogu uputiti one zemlje koje su potpisnice i prvog Opcio- 
nog protokola Pakta. Ovaj Komitet također nudi i tumačenja 
određenih članova Pakta putem Općih komentara Komiteta. 
Za uvođenje propisa kojim se onemogućava nošenje hidžaba 
značajni su Opći komentar br. 28. i 22. U Općem komentaru 
br. 28. navodi se da države potpisnice Pakta moraju dostaviti 
informacije o specifičnim uredbama vezanim za odjeću koja 
se nosi u javnosti. 29 Komitet naglašava da takve uredbe mogu 
uključivati kršenja brojnih prava kao što su: nediskriminacija, 
pravo na privatnost ili pravo na slobodu misli, savjesti ili vjere: 
„ako se ženama nalaže nošenje odjevnih predmeta koji nisu u 
skladu sa njihovom religijom ili njihovom slobodom izraža- 
vanja". Dakle na osnovu tumačenja koje je ponudio Komitet 
vidljivo je da specifične uredbe vezane %a odjeću mogu direktno krši- 
ti nekoliko ljudskih prava. U Općem komentaru Komiteta br. 
22. 30 pobliže se tumači član 18. Pakta i navodi se da sloboda is- 
poljavanja vjere ili ubjeđenja kroz vjerovanje, vršenje vjerskih 
i ritualnih obreda i vjeronauku uključuje širok spektar djela, te 

28 Usvojen na Općoj skupštini UN-a 1966. godine 

29 Opći komentar br. 28. od 29.3.2000. godine 

30 Opći komentar br. 22 od 30.7.1993. godine 

da slijeđenje ili prakticiranje vjere ili ubjeđenja „može uključi- 
vati ne samo ritual već i određene aktivnosti poput određenih 
ograničenja u ishrani, nošenje specifične odjeće ili pokrivala 
2a glavu". Ovim komentarom Komitet je pobliže objasnio 
da pravo na slobodu ispoljavanja ili prakticiranja vjere može 
uključivati i „nošenje specifične odjeće ili pokrivala za glavu" 
u što neminovno spada i hidžab. 

Deklaracija o ukidanju svih oblika netolerancije i diskri- 
minacije na osnovu vjere i ubjeđenja 31 po svojoj pravnoj priro- 
di nije obavezujuća, međutim, trebalo bi da posluži zemljama 
potpisnicama kao smjernica u odnosu na pitanje koje direktno 
tretira. Ona uglavnom detaljnije elaborira već ranije pomenuta 
prava i principe. Njeno nadgledanje vrši posebni izvjestilac/ 
izvjestiteljka o slobodi vjere ili ubjeđenja UN-ove Komisije za 
ljudska prava putem redovnih izvještaja. 

Specijalna izvjestiteljka o slobodi vjere i ubjeđenja UN-a 
Asma Jahangir je u svom izvještaju iz januara 2006. godine 
navela opće kriterije pomoću kojih je moguće procijeniti — iz 
perspektive ljudskih prava — restrikcije i zabrane nošenja vjer- 
skih simbola. Prema njenoj analizi, ovo su neki od indikatora 
aktivnosti koje nisu kompatibilne sa međunarodnim ljudskim 
pravima: ograničenja koja onemogućavaju slobodu pojedinca/ ke da 
i^ra^ava svoju vjeru ili ubjeđenje; ograničenja koja %a cilj imaju, ili do- 
vode do bilo vidljive diskriminacije bilo kamuflirane podjele koja ^avisi 
od religije ili ubjeđenja; ograničenja kod kojih du^na patnja nije posve- 
ćena specifičnim odlikama određenih vjera ili ubjeđenja, npr. cini se da 
opća ^abrana vise utječe na određenu vjeru koja propisuje nošenje nekih 

31 Usvojena na Općoj skupštini UN-a 1981. godine 

odjevnih predmeta nego na neke druge vjere ili ubjeđenja koja nemaju 
poseban naglasak na tome. (17). Stoga, ograničenje nošenja hid- 
žaba potpada pod sve nabrojane indikatore jer onemogućava 
slobodu pojedinke, dovodi do podjele koja zavisi od religije 
(najviše pogođene uvedenim propisima su muslimanke), i čini 
se da opća zabrana više utječe na određenu vjeru, u ovom 
slučaju islam. 

Vijeće Evrope, kao najznačajnija krovna institucija na po- 
dručju Evrope koja se bavi promocijom i zaštitom ljudskih 
prava, u Evropskoj konvenciji o ljudskim pravima i sloboda- 
ma na sličan način štiti navedena prava. 32 Ova Konvencija je 
obavezujuća za sve zemlje potpisnice i njom se uspostavlja 
Evropski sud za ljudska prava pred kojim se može pojaviti 
svaka osoba iz zemlje potpisnice Konvencije koja smatra da 
su njena prava po Konvenciji ugrožena. Prije nego što tužba 
uopće dođe pred Sudsko vijeće, neophodno je donijeti odlu- 
ku o njenoj prihvadjivosti u smislu procedure i osnovanosti. 33 
Krajnji rezultat u većini slučajeva ljudskih prava jeste da se 
pokušava ustanoviti ravnoteža između sukobljenih prava i 
interesa. Tako međunarodni organi ljudskih prava kao i 
Evropski sud za ljudska prava neminovno dodjeljuju posebnu 
važnost presudi države po pitanju te ravnoteže. To je tzv. dis- 
kreciono pravo države. 

Slično kao i UN-ova Deklaracija, ova Konvencija, u od- 
nosu na ovu temu, štiti pravo na privatni život (član 8) kao i 
pravo na slobodu misli, savjesti i vjere (član 9) i to 

32 Usvojena 1950. godine 

33 Slučajevi pred Evropskim sudom pravde koji se tiču nošenja hidžaba bit će 
razmatrani nešto kasnije. 

sa onim ograničenjima koja su propisana zakonom i neop- 
hodna u demokratskom društvu u interesu javne bezbjed- 
nosti, radi zaštite javnog reda, zdravlja ili morala, ili radi 
zaštite prava i sloboda drugih (član 9). 

Pored obavezujućih dokumenata, Vijeće Evrope izdaje 
i neobavezujuće dokumente. Takve su preporuke, rezolucije 
ili izvještaji Vijeća Evrope odnosno nekih njegovih odjela 
koji, i pored toga što nisu obavezujući, ipak služe kao smjer- 
nice zemljama članicama Vijeća Evrope u njihovom odno- 
su prema određenim pitanjima. Dok se u svim do sada po- 
minjanim dokumentima i na nivou UN-a i Vijeća Evrope 
prilično jasno vidi da zabrana nošenja bilo kakvog vjerskog 
obilježja, simbola ili odjevnog predmeta, osim ako nije doka- 
zano opasna po javnu bezbjednost, red, moral i slično, pred- 
stavlja kršenje brojnih prava određene osobe, u izvještaju 
Komiteta za jednake mogućnosti žena i muškaraca ipak je 
moguće naslutiti i neke drugačije tvrdnje. U izvještaju pod 
nazivom „Žene i religija u Evropi" 34 , koji je poslužio kao 
osnova za kasnije usvojenu Rezoluciju 1464, između ostalog 
se navodi da je utjecaj religije na žene izuzetno važan, ali 
"rijetko benigan" i da "države ne smiju prihvatiti nikakav 
religijski ili kulturni relativizam ženskih ljudskih prava". (1). 
U članu 7.4. same Rezolucije zahtijeva se da zemlje članice 
Vijeća Evrope: "osiguraju da se sloboda religije i poštivanje 
spram kulture i tradicije ne koriste kao izgovor kako bi se 
opravdala kršenja ženskih ljudskih prava uključujući prisilja- 



34 Izvještaj ,,Women and Religion in Europe" od 16.9.2005. godine izvjestitelj ke 
Rosmarie Zapfl-Helbling 

vanje maloljetnih djevojaka da se potčine religijskim kodovi- 
ma (uključujući odjevne kodove) (...)". 

Na samom početku čitanja ovog izvještaja vidljivo je da 
autorica Rosmarie Zapfl-Helbling smatra da religija ženama 
donosi uglavnom samo potčinjenost. Njen stav posebno do- 
lazi do izražaja u odnosu na hidžab. Ona navodi: 

Najrašireniji i najvidljiviji problem u Evropi tiče se islam- 
skog odijevanja žena (...) U mnogim zemljama javila se 
žustra rasprava o tome da li je marama jednostavno sim- 
bol pokornosti Bogu koji zaslužuje isti tretman kao drugi 
slični vjerski simboli (turban kod sikha ili kipa kod jevre- 
ja), ili je to ipak simbol potlačenosti žena, njihove "čisto- 
te" ili poniženosti (. . .) Razlog zbog kojeg mi je tako teško 
poštovati maramu kao vjerski simbol kao svaki drugi jeste 
taj da ona sa sobom nosi preveliko breme koje označava 
podložnost sudbine i života jedne djevojke ili žene kon- 
troli jednog muškarca. Ako dozvolimo djevojkama da 
nose maramu u školama, to će ubrzo dovesti do zahtjeva 
muslimanskih zajednica da se omoguće odvojeni termini 
u bazenima ili odvojeni časovi tjelesnog za djevojčice u 
školama ili čak da se zabrani mješovito obrazovanje. Neg- 
dje se mora povući linija?. (11-23) 35 

v 

Činjenica jeste da stereotipi i nedovoljna informiranost 
utječu na kreiranje ovakih stavova čak i kod visokih dužno- 
snika, ali i da na njih utječu razni načini života u različitim 
imigrantskim zajednicama koje žive u Evropi, a u najvećoj 

35 Ovakvom argumentacijom ukazuje se i na nešto što se naziva „bitka za 
maramu", čiji zagovornici vjeruju da je ta bitka odsudna za opstojanje zapadne 
civilizacije i da će ako se dopusti marama u školama i na radnom mjestu 
to pokrenuti domino efekat ostalih zahtjeva poput ukidanja darvinizma, 
dovođenja u pitanje mješovitih odjeljenja, zahtijevanja mjesta za molitvu... 
Stoga se pokušava dokazati da je upravo marama ta koja na najbolji način 
odslikava tu nekompatibilnost između islama i Zapada. (Gole, Kasem). 

mjeri dolaze iz siromašnih krajeva, sa različitim kulturnim 
praksama gdje je njihov način prezentiranja islama kombini- 
ran sa tradicijom i kulturom zemlje iz koje dolaze i uslovljen 
strahom od gubitka identiteta i strahom od nove sredine. U 
takvim situacijama nerijetko se javlja podozrenje, pa i strahovi 
okoline koja ih je prihvatila u svoju zemlju s obzirom da su 
to često zajednice u kojima žene tradicionalno nemaju uvijek 
slobodu izbora i gdje se i islam nekada interpretira na jedno- 
stran i ponekad isključiv način. Međutim, i dalje "svijest o pra- 
vu žene na pripadanje i manifestiranje određene vjeroispovije- 
sti, a da pri tome ne bude diskriminirana ni u svojoj zajednici 
jer je žena; ni van nje jer pripada određenoj religijskoj skupini, 
ono je što ovom izvještaju nedostaje". (Rožajac-Zulčić 15). 
Iz izvještaja se stiče dojam da je neravnopravnost spolova u 
religiji neminovna stvar te da su religijske doktrine monolitne 
i nefleksibilne tvorevine koje ni u kom slučaju ne mogu omo- 
gućiti slobodno djelovanje jedne žene. Nema govora o mo- 
gućem pluralizmu, feminizmu ili reformizmu u nekoj religiji. 

Na kraju je potrebno još pomenuti i Evropsku uniju kao 
uniju većine zapadnoevropskih zemalja, koja u svojim osni- 
vačkim ugovorima sadrži antidiskriminatorne odredbe koje 
prevashodno proizlaze iz Evropske konvencije o ljudskim 
pravima koja Mastrihtskim ugovorom postaje i sastavni dio 
pravne stečevine EU, ali i iz drugih međunarodno priznatih 
dokumenata. Pored svih navedenih propisa, zemlje članice 
EU dužne su poštivati i u svoja zakonodavstva ugrađivati i 

propise koji se usvajaju na nivou EU. 36 

36 To uključuje Direktivu 2000/78/EC i Direktivu 2006/54/EC koje tretiraju 
jednak tretman muškaraca i žena pri zapošljavanju i radu. Obje tretiraju i 
eliminaciju direktne i indirektne diskriminacije u zapošljavanju. 

Objašnjenja koja stoje iza propisa kojima se zabranjuje 
nošenje marame, uglavnom su ta da marama predstavlja po- 
litički simbol i simbol ženske potlačenosti i da se time krši 
vjerska i politička neutralnost koja se zahtijeva od svih držav- 
nih službenika. Iz svih navedenih međunarodnih propisa ipak 
jasno su vidljiva prava koja su njima zagarantirana i kada ta 
prava mogu biti limitirana. Pravo na nošenje hidžaba, kako u 
životu tako i pri radu, trebalo bi da potpadaju pod mnoga od 
navedenih prava. Najeklatantnije je pravo na slobodu misli, 
savjesti i vjere i ono može biti predmet samo onih ograničenja 
koja su nužna radi zaštite javne bezbjednosti, reda, zdravlja ili 
morala, ili pak osnovnih prava i sloboda drugih lica. Ali kako 
Tahzib-Lie navodi, koncept morala je teško definirati te ne 
postoji jedna usvojena definicija morala. Stoga je teško doka- 
zati da je neka žena nošenjem marame narušila javni moral. 
S druge strane, tvrdnja države da upošljavanjem žene sa mara- 
mom dolazi do narušavanja javnog reda na radnom mjestu ili 
neometanog rada javnog sektora čini se prilično neodrživom. 
(979). Ona ipak navodi da, i ako pretpostavimo da država doka- 
že da takva zabrana jeste u interesu javnog reda ili morala, i dalje 
ostaje pitanje da li je takva restrikcija neophodna, tj. proporci- 
onalna u odnosu na interes države, jer kada se jednoj ženi one- 
mogući da nosi određeni vjerski simbol, npr. u državnoj službi, 
pitanje neophodnosti tog čina zavisi od inherentnih zahtjeva 
njenog posla, ciljeva institucije koja ju upošljava i dobre volje 
poslodavca. Ona također navodi da je, kada je riječ o neophod- 
nosti uvođenja takvih mjera, bitno sagledati i koliko je ta mjera 
diskriminatorna, odnosno da li se isto odnosi na sve. U ovom 

slučaju, moguće je tvrditi da ovakvi propisi diskriminiraju na 
osnovu religije jer su jedino oštećene muslimanke. (980). 

Evropska realnost - 
(Sudska) praksa i hidžab 

na tržištu rada 

Dakle, osnovni i obvezujući standardi međunarodnih ljud- 
skih prava štite pravo svake osobe da odjene ono što želi, a na- 
ročito kada je u pitanju manifestiranje vjere. Tako Human Rights 
Watch 37 u izvještaju koji tretira zabranu nošenja marame držav- 
nim službenicama u Njemačkoj navodi da je „ograničenja mo- 
guće uvesti jedino tamo gdje je to u potpunosti opravdano, i ona 
moraju biti što je to manje moguće restriktivna". (2). Na drugom 
mjestu se kaže: „Uvođenjem zabrane nošenja marame na poslu 
potkopava se autonomija pojedinke, pravo izbora, pravo na pri- 
vatnost i samoopredjeljenje i to na iste one načine na koje se to 
čini u onim zemljama u kojima se žene tjeraju da nose maramu" 
(3). Ipak, situacija u praksi je drugačija. Nekoliko evropskih ze- 
malja, odnosno njihove pokrajine, na razne načine — putem dr- 
žavnih zakona, pokrajinskih zakona ili uredbi, uvele su propise 
koji direktno onemogućavaju ženama sa maramom da rade ili 
da se školuju u državnim institucijama, što još više intenzivira i 
onako negativan stav zapadne javnosti prema hidžabu. 

Većinu ovih stvari moguće je uvidjeti kroz analizu situa- 
cije koja postoji u praksi i analizu nekoliko sudskih slučajeva. 

37 Izvještaj Human Rights Watcha „Discrimination in the Name of Neutralitv" iz 
februara 2009. 

U Francuskoj već godinama žene sa hidžabom nailaze na 
probleme, kako pri školovanju tako i pri zapošljavanju. Nikada 
žene sa hidžabom nisu mogle raditi u državnim institucijama, 
a djevojčice i djevojke su u školama uvijek nailazile na nego- 
dovanja i razne vidove restrikcija. Razlozi su uvijek bili: seku- 
larna država, asimilacija, stvaranje jedinstvene francuske nacije, 
promocija društvene integracije... Međutim, najveća debata o 
pitanju marame pokrenuta je zbog Zakona koji je usvojen 2004. 
godine a kojim se zabranjuju vjerski simboli u školama čime 
se de facto i de iure onemogućava pristup ženama sa maramom 
obrazovnim institucijama. Ova debata pokrenula je cijelo fran- 
cusko društvo. Iako zakon zabranjuje sva, to jeste i jevrejska, 
kršćanska i druga obilježja, potpuno je jasno da su najveće nje- 
gove žrtve ipak muslimanke. Ova praksa prevazilazi same škole 
i obuhvata cijelo društvo. Urađeni su brojni izvještaji i analize 
o tome kako marama utječe na same žene, na posmatrač(ic) 
e, članove/ice francuskog društva. Argumenti o tome zašto je 
potrebno imati ovakav zakon išli su od oslobođenja žena, mili- 
tantnog islama, zdravstvenih razloga do neutralnosti i potrebe 
za asimilacijom. Ali, u svim debatama i izvještajima vidljivo je 
da pokrivene žene nisu uopće bile uključene u istraživanja, da se 
njihov stav nije uzeo u obzir i da u cijelom društvu preovladava 
ono dominantno mišljenje sa jednostranom percepcijom hidža- 
ba prisutno u francuskom agresivnom sekularnom feminizmu 
a koji preuzima neokolonijalni stav prema hidžabu smatrajući 
ga jednostavno simbolom ženske potlačenosti s jasnim stavom: 
ako vi ne %nate tmasto treba da ga skinete, mi ćemo vam reći. 

(Neke) feministice kao i ostali često pretpostavljaju da je 
hidžab sam po sebi inherentno opresivna praksa. Mnogi 
to posmatraju kao nasilje u porodici: kao što se nekima 
odluka neke žene da ostane živjeti sa nasilnikom čini nera- 
zumljivom, isto tako im je nerazumljivo kako neko može 
sam odabrati maramu. Za takve žene se smatra da im je 
ispran mozak i da su natjerane na to. A marama predstav- 
lja ključni simbol te opresije. (Vakulenko, hlamic dress 11) 

Chandra Mohanty navodi da stavovi poput tih ( y Ja %nam 
sta tebi treba'*) predstavljaju žene kao grupu izvan svih kontek- 
stualnih socijalnih / političkih / ekonomskih odnosa u kojima 
one žive, kojima se univerzalizira opresija žena i primjenjuje na 
sve takve žene. Jer, kako ona navodi: „Sve što je potrebno za 
to jeste grupa bespomoćnih žena putem koje će se dokazati 
da su sve žene kao grupa bespomoćne", (cit. u Bullock 129). 
Ženama trećeg svijeta, crnim ženama i muslimankama uvijek 
se nekako nametala ideja o njihovoj pasivnosti, o tome kako 
ne postoji njihov autonomni izbor, kako nisu u stanju kritički 
sagledati svoju poziciju (Bullock 39). Stoga postoji uvriježeno 
mišljenje da žene koje donesu odluku da se pokriju ustvari 
nisu dovoljno svjesne svoje nesvijesti. Istraživači/ ce koji/ e se bave 
reafirmacijom pokrivanja često su skeptični/e prema tome 

V 

koliko žene zapravo imaju mogućnost odabira pokrivanja. Ce- 
sto to smatraju posljedicom odgoja i društva u kome je neko 
odgojen tako da vjeruje da je to ispravno i na kraju smatra to 
svojim izborom, dok se u biti radi o navodno nametnutom 
stavu. Pitanje koje postavljaju je koliko ličan je nečiji lični i^bor? 
Previđa se da je to pitanje koje je moguće postaviti bilo kome 
u odnosu na neku njegovu odluku. Koliko ličan je izbor žene 

da brije noge u društvu u kome se neobrijane ženske noge 
smatraju neprivlačnim ili koliko je ličan izbor žene koja farba 
kosu u društvu u kome se farbanje kose kod žena smatra sko- 
ro pa prirodnom stvari. Nasuprot tome, Gaspard i Khosrokhvar 
su u svom istraživanju među mladim francuskim muslimanka- 
ma zaključili da one vide hidžab kao autonomni izraz svoga 
identiteta i nikako kao bilo kakvu dominaciju. (McGoldrick 
61). Takvi stavovi, pak, ostaju na margini općeprihvaćenog 
francuskog mišljenja. 

U svom izvještaju, specijalna izvjestiteljka UN-a nakon 
posjete Francuskoj u septembru, 2005. godine, navodi da je na- 
vedeni Zakon pozitivan utoliko što uzima u obzir autonomiju 
djevojčice koja je možda predmet rodne diskriminacije u dobi 
kada nije u stanju da sagleda sve okolnosti vezane za mogu- 
će nametanje nošenja marame. Istovremeno, ona navodi da 
Zakon krši pravo onih djevojaka koje samostalno biraju da 
nose hidžab u sklopu svog vjerskog ubjeđenja 38 . 

Smatram da direktne, a posebno indirektne posljedice ovog 
zakona nisu dovoljno sagledane. Bilo je dosta slučajeva 
zloupotrebe ovih propisa i najčešće su dovodili do poni- 
ženja mladih muslimanki. Takva poniženja mogu samo 
voditi radikalizaciji oštećenih osoba i osoba povezanih sa 
njima. Uz to, stigmatizacija takozvane islamske marame 
pokrenula je talas vjerske netolerancije van škola, na uni- 
verzitetima i radnim mjestima. (2). 

U Njemačkoj se situacija zahuktala sa slučajem Fereshte 
Ludin, koja je u septembru 2003. godine dobila presudu u 

svoju korist na f ederalnom ustavnom sudu. Ona je pokrenula 

38 Izvještaj Asme Jahangir nakon misije u Francuskoj u periodu od 18. do 29. 
septembra, 2005, od 08.3.2006. godine 

slučaj jer je dobila otkaz na radno mjesto nastavnice u Baden- 
Wurttembergu zbog toga što nije željela skinuti hidžab. Sud 
je zaključio da njemačke savezne države imaju pravo zabraniti 
nošenje hidžaba nastavnom osoblju i drugim uposlenicama ali 
putem posebnih federalnih propisa koje u tom trenutku država 
Baden-Wiierttemberg nije imala usvojene. Tako se ona mogla 
vratiti na posao. Nije bilo potrebno dugo da ta ista država usvoji 
potrebni zakon i tako joj u aprilu, 2004. godine opet onemogu- 
ći zaposlenje. Ipak, ovim zakonom se ne isključuju i kršćanski 
križevi i jevrejske kipe jer se „zapadne religije smatraju bitnim 
elementom njemačke kulture". 39 (McGoldrick 115). Nedugo 
zatim još sedam njemačkih saveznih država usvaja slične za- 
kone, sa sličnim izuzecima. 

Općenito mišljenje javnosti u Njemačkoj može se prika- 
zati izjavom navedenom u izvještaju HRW-a koju je jedan član 
parlamenta dao tokom rasprave o usvajanju navedenog zako- 
na u pokrajini Nordrhein-Westfalen: 

Marama je u međuvremenu postala globalni simbol islam- 
skog fundamentalizma. Ona se može smatrati političkim 
simbolom islamskog fundamentalizma koji predstavlja 
potpunu suprotnost vrijednostima zapadnog društva kao 
što su samoopredjeljenje ili emancipacija žena. (...) a prema 
federalnom ustavnom sudu (...) to ne zavisi od motiva iz 
kojih nastavnica nosi maramu nego od toga kako to rodi- 
telji i učenici razumijevaju. (29). 

Tako se i federalni ustavni sud bavio pitanjem značenja 
hidžaba te je za ključio da njegovo značenje može biti odre- 

39 Zanimljivo je da su njemačke časne sestre uzaludno ponavljale da njihova 
odora nije pitanje njemačke kulture, i da jeste jasno vjerski inspirirana. Fusnota 
112, str. 31, HRW izvještaj 

đeno jedino u odnosu na osobu koja ga nosi. Međutim, po- 
red svega, presudno nije bilo to zašto neko nosi hidžab, nego 
kako ga neki neutralni posmatrač razumijeva. Uzimajući u 
obzir cijelu situaciju, realno je pretpostaviti da će „objektiv- 
no" razumijevanje nekog neutralnog posmatrača biti odraz 
neokolonijalnih stavova tradicionalnih zapadnih feministica. 
Zanimljivo je uporediti ovo sa stavom Vrhovnog suda Južne 
Afrike u razmatranju slučaja upotrebe kanabisa kod Rasta- 
farijanaca u religijske svrhe, gdje se navodi da Sud ne treba 
da razmatra da li je, u srži ili religijskoj doktrini, određena 
praksa ključna u nekoj religiji. Sud navodi da: 

ubjeđenja koja vjernici smatraju svetim i time ključnim za 
svoju vjeru onima koji ne vjeruju mogu djelovati bizarna, 
nelogična ili iracionalna. Ljudi mogu slobodno vjerovati u 
stvari koje ne mogu dokazati. Ali to što je njihovo ubjeđenje 
bizarno, nelogično ili iracionalno nekome drugom ili što je 
nemoguće to naučno dokazati i dalje ne umanjuje činjenicu 
da to jeste vjersko ubjeđenje koje zaslužuje zaštitu koja se 
garantira pravom na slobodu vjere. (cit. u McGoldrick 10). 

U vezi sa ovim navedeni izvještaj, objavljen nakon usva- 
janja navedenih zakona, između ostalog, navodi da takve za- 
brane nisu neophodne jer je moguće postići dogovor koji 
će se bazirati na uzajamnom poštovanju. HRW je intervju- 
irao brojne oštećene strane koje su bile voljne pristati na 
kompromis i razmotriti alternativne vidove pokrivanja (npr. 
velike šešire, netipične načine motanj a/ stavljanja marame) 
koji bi im omogućili da poštuju svoje vjersko opredjeljenje. A 
ako su postojale određene sumnje da uposlenice krše princip 
neutralnosti, te sumnje trebale su biti otklonjene putem re- 

dovne disciplinske procedure i to od slučaja do slučaja. Treba 
napomenuti da neutralnost ne znači da osoba nema pravo na 
svoj stav ili svoj svjetonazor, nego da mora biti nepristrasna 
i nediskriminatorna u svom djelovanju. Nastavnike/ ce (kao i 
sve druge ljude) treba procjenjivati na osnovu njihovih djela, 
a ne na osnovu stavova koji im se učitavaju samim time što 
manifestiraju svoju religiju. Stoga se navodi da takve direktne i 
diskriminatorne zabrane nisu ni opravdane ni neophodne. (3). 

Najeksplicitniji su primjeri žena koje su pristajale na naj- 
maštovitije kompromise, ali ni sud ni poslodavac nisu željeli 
prihvatiti alternativna rješenja. Mariam Brigitte Weiss ponudi- 
la je da veže maramu u stilu Grace Kellj. (33). Druge žene nudi- 
le su da nose beretku ili neki drugi vid pokrivala za glavu. (34). 
Sudske presude na kraju ukazuju samo na to da muslimanka 
koja želi da pokrije glavu radi vjerskog uvjerenja to ne može 
da uradi niti na jedan jedini dostupni način, makar i odabrala 
način koji ni u kom slučaju ne predstavlja prepoznatljivi vjer- 
ski simbol, kao što je recimo roza pletena kapica. (39). 

Navedeni slučajevi okruženi su sličnim okolnostima kao i 
sljedeći švicarski slučaj učiteljice Lucie Dahlab, kojoj je fede- 
ralni sud u presudi naveo da njen izgled može utjecati na vjer- 
ska uvjerenja njenih učenika/ ca, drugih učenika/ ca ili roditelja 
učenika/ ca. Sud dalje navodi: "Iako do tog trenutka nije bilo 
nikakvih žalbi ni učenika ni roditelja, to ne znači da ona nije 
svojom pojavom utjecala na njih". (McGoldrick 125). Ovdje je 
potrebno postaviti pitanje da li se smatra da žene koje ne nose 
hidžab, ili muškarci onda ne utječu na djecu i njihova uvjerenja, 
ili je to utjecaj koji se smatra kulturološki prihvadjivim, za razli- 

ku od navedenog? U samoj presudi još stoji da "je teško pomi- 
riti nošenje marame sa principom rodne ravnopravnosti" (128). 
Nakon ovoga, Dahlab se obraća Evropskom sudu 2a ljudska 
prava, koji u velikoj mjeri prihvata presudu izrečenu na držav- 
nom nivou i u odluci u slučaju Dahlab v. Switzerland 40 kaže: 

U navedenim okolnostima, nemoguće je definitivno negira- 
ti to da nošenje marame može imati određeni proželi tiraj ući 
efekat, s obzirom da se čini da je ista nametnuta ženi pro- 
pisima iz Kur'ana a koji su, kako je to federalni sud naveo, 
teško pomirljivi sa principom rodne ravnopravnosti. Time 
se čini teškim za pomiriti nošenje islamske marame sa poru- 
kom tolerancije, poštivanja drugih i, iznad svega, jednako- 
šću i nediskriminacijom koje svi nastavnici u demokratskim 
društvima moraju prenositi svojim učenicima. 

Ovim očitovanjem Sud zaključuje da slučaj Dahlab nije 
prihvadjiv u smislu osnovanosti i da neće ići dalje na odluči- 
vanje u meritumu. 

Ipak je jedan ovakav slučaj došao i do odlučivanja u me- 
ritumu pred Evropskim sudom. To je slučaj Turkinje Lejle 
Šahin. Turska je sekularna država, slična Francuskoj po svom 
historijskom razvoju, koja do sada na sličan način kao i Fran- 
cuska pokušava riješiti pitanje hidžaba. U posljednje vrijeme u 
Turskoj postoje određeni pomaci kada je u pitanju ponovno 
otvaranje diskusije o hidžabu, ali za sada situacija ostaje ne- 
promijenjena. U slučaju Šahin u Turkej, Lejla Šahin pokrenula 
je postupak zbog zabrane školovanja na Medicinskom fakul- 
tetu u Istanbulu koja joj je izrečena zbog hidžaba. Između 



40 Presuda u slučaju Dahlab v. Switzerland od 15.1.2001. godine, prijava broj: 
42393/98 

ostalog, Lejla Sahin je pred Vijećem navela, što je jasno vidlji- 
vo iz stavke 101. finalne presude po ovom slučaju, da se njen 
izbor temelji na njenom vjerskom uvjerenju, koje predstavlja 
najhitnije osnovno pravo koje joj omogućava pluralistička, li- 
beralna demokratija. Da je ljudima nedvojbeno omogućeno 
da slobodno pristaju na granice koje sami smatraju ispravni- 
ma. Da je nepravedno samo reći da je nošenje islamske mara- 
me suprotno principima jednakopravnosti muškaraca i žena, 
s obzirom da sve religije imaju određeni odjevni kodeks a sve 
osobe slobodno biraju da li žele ili ne žele slijediti takav ko- 
deks. 41 

Ovo je prvi put da se pred Vijećem pravo nošenja hid- 
žaba eksplicitno brani upravo kao pravo slobodne žene da u 
svom životu i za sebe donosi određene odluke. Međutim, Vi- 
jeće se u svojoj presudi nije previše odmaklo od ranije izreče- 
nih stavova Suda po pitanju slučaja Dahlab, i ponovilo da se 
čini "teškim za pomiriti nošenje islamske marame sa porukom 
tolerancije, poštivanja drugih i, iznad svega, jednakopravno- 
šću i nediskriminacijom". 

Tako je Vijeće ponovilo da vrijednosti pluralizma, pošto- 
vanja drugih i naročito ravnopravnost žena i muškaraca jed- 
nostavno ni u kom slučaju ne mogu uključivati religijski uslov- 
ljene odjevne kodove, a samim tim ni hidžab, iako je sama 
tužiteljica navela upravo te vrijednosti kao vrijednosti koje za 

nju predstavljaju preduslov za slobodno nošenje marame. Vi- 
jeće je donijelo presudu u kojoj se navodi da nije bilo kršenja 
navedenih prava. 

41 Finalna presuda u slučaju Sahin v. Turkev od 10.11.2005. godine, prijava broj: 

44774/98. 

Ovdje je ipak značajno pomenuti da ova odluka nije done- 
sena jednoglasno. Sutkinja Tulkens nije bila saglasna sa odlu- 
kom ostalih 16 sudaca Vijeća. Ona je u svom izdvojenom mi- 
šljenju, u samoj presudi, pod tačkama 11 — 13., navela da 

sloboda vjere znači da se svakome omogućava to pravo, bilo 
samom ili sa drugima, bilo javno ili privatno, pod dva uslova 
da ne ugrožavaju prava i slobode drugih, i ne narušavaju 
javnu bezbjednost, a u ovom slučaju ni jedan ni drugi uslov 
ne postoje... Tužiteljica, odrasla žena, studentica, je rekla - i 
ne postoji ništa što bi nas navelo na to da ona nije govorila 
istinu - da nosi maramu kao rezultat svoje slobodne volje. 
U odnosu na to, ne mogu da uvidim kako se principom 
rodne jednakopravnosti može pravdati zabrana jednoj ženi 
da to radi kada je, u odsustvu bilo kakvog suprotnog doka- 
za, vidljivo da je ona sama donijela tu odluku. Jednakoprav- 
nost i nediskriminacija su subjektivna prava, koja moraju 
ostati pod kontrolom onih na čijem su raspolaganju. 

Posljednji sudski slučaj dostupan pred objavljivanje ove 
knjige, sličan je ranije navedenim a ticao se muslimanke koja 
je dobila otkaz nakon pokrivanja. Slučaj se desio u Antwerpe- 
nu, u Belgiji i presuda suda u Antwerpenu navodi da „nošenje 
vjerske odjeće ili simbola ne potpada pod nešto što se može 
smatrati zaštićenim unutar antidiskriminatorskih odredbi ve- 
zanih za pravo na vjeru". Pravni žurnal ,,De Juristenkrant" 
navodi da upravo ovakva presuda suda čini bilo kakvu zaštitu 
koja se nudi u odnosu na diskriminatorno otpuštanje ljudi sa 
posla besmislenom. 42 

Situacija u SAD-u ili Kanadi je dosta drugačija s obzirom 
da ove zemlje i maju i drugačiju historiju u odnosu na gore 

42 „Court rules company can fire woman for wearing headscarf", http:// 
islamineurope.blogspot.com/ 2010/ 05/ antwerp-court-rules-company-can-fire. 
html, pristupljeno: 15.10.2010. 

pomenute primjere. I SAD, kao npr. Francuska, ima snažnu 
historiju odvajanja religije od države, ali tumačenje 1. aman- 
dmana na američki Ustav u vezi sa slobodnim prakticiranjem 
vjere u SAD-u podrazumijeva i pravo na nošenje vjerskih obi- 
lježja 43 . Ipak nije da ne postoje tenzije i da nije bilo slučajeva 
diskriminacije u odnosu na hidžab. Najpoznatiji je slučaj Rose 
Hamid, stjuardese US Airwaysa, kojoj nije dozvoljeno da nosi 
maramu uz uniformu nakon što je bila donijela tu odluku, ali 
je uz nagodbu sa kompanijom dobila drugu poziciju u istoj 
kompaniji koja nije uključivala uniformu niti propise za odi- 
jevanje. (Hicks 69). U svakom slučaju, u američkom društvu 
vlada stav da je potrebno što je to više moguće obezbijediti 

uposlenicima/ ama ispunjenje njihovih prava na vjeru i mnoge 
korporacije pronalaze načine kako da prilagode, transformira- 
ju ili izmijene svoje politike. 

U Kanadi su prilike slične kao i u SAD-u. Ipak, Kanada je 
prva zemlja u kojoj je ovaj problem prepoznala i šira zajedni- 
ca, te je izvršeno i istraživanje na ovu temu. Istraživanje „Ov- 
dje nema mjesta za hidžab" uključivalo je odabir određenih 

43 U prvom predsjedničkom obraćanju parlamentu nakon 136 godina, francuski 
Predsjednik Nicolas Sarkozv je 21.7.2009. između ostalog rekao da nikab nije 
dobrodošao u Francuskoj i da je potrebno uspostaviti komisiju koja će nakon 
intervjua odlučiti da li je potrebno uvesti i zakon kojim se zabranjuje nošenje 
nikaba u javnosti uopće radi oslobođenja žena koje su natjerane da ga nose. 
Ranije tog mjeseca predsjednik Sjedinjenih Američkih Država Barack Obama 
tokom posjete Normandiji razgovarao je sa predsjednikom Sarkozvjem o zakonu 
kojim se zabranjuje nošenje hidžaba, pri čemu je naglasio da je američki stav 
taj da se ljudima ne smije govoriti šta treba da nose. Na Sarkozivev argument 
da je Francuska sekularna država, Obama je rekao da se prava pojedinaca i 
pojedinki ne smiju ograničavati i da se muslimanima ne smije ograničavati pravo 
na prakticiranje njihove religije, naprimjer tako što će im se govoriti kakvu odjeću 
muslimanke treba da nose. Slično tokom govora u Kairu Obama je izjavio da je 
sloboda u Americi neodvojiva od prava na prakticiranje religije i da zbog toga 
sudski sistem u Americi štiti prava žena i djevojaka da nose hidžab. 

poslodavaca i tri tima od po dvije žene. U svakom timu bile 
su dvije žene koje su bile vrlo slične po svemu (boji kože, 
starosti, izmišljenoj biografiji. . .), osim po tome što je jedna no- 
sila maramu, a druga ne. Žene su onda odlazile poslodavcima 
za koje se znalo da traže uposlenice, odnosile svoje biografije, 
tražile sastanak ili intervju sa direktorom. Rezultati nisu bili baš 
ohrabrujući (na trenutke slični iskustvima nekih žena iz BiH 
koja će biti kasnije analizirana). Ispitanice su navele sljedeće re- 
akcije poslodavaca: "u razgovoru telefonom sve je bilo u redu, 
kada sam tamo došla, rekli su da više nema slobodne pozicije"; 
"poslodavac je tražio od mene da skinem maramu"; "dodijelili 
su mi noćne smjene koje niko i tako nije želio da radi"; "rekli 
su mi da zbog higijenskih razloga ne mogu tu raditi i da će se 
moja marama vjerovatno zapetljati u pokretnu traku". Kada je 
druga žena iz tima otišla na isto radno mjesto dešavalo se ili 
da dobije posao ili da je ljubazno upute kada i kome treba da 
se javi. Istraživanje u Kanadi je pokazalo da žene sa hidžabom 
nailaze na barijere i diskriminaciju kada se prijavljuju za posao u 
proizvodnoj, prodajnoj ili uslužnoj djelatnosti, ali i to da država 
čini sve što je u njenoj moći da to umanji. 

Tahzib-Lie u vezi sa ovim navodi da jedan od faktora kod 
definiranja nužnosti uvođenja propisa kojima se zabranjuje 
marama treba da bude i dobra volja poslodavca. Potrebno je 
posmatrati poziciju koju je poslodavac zauzeo u odnosu na 
rješavanje potencijalnog problema koji se javio i ustanoviti da 

44 Izvještaj "No Hijab Is Permitted Here" - studija je o iskustvima muslimanki koje 
nose hidžab kod prijavljivanja za poslove u proizvodnom, prodajnom ili uslužnom 
sektoru, decembar 2002. dostupno na http://atwork.settlement.org/downloads/ 
No_Hijab_Is_Permitted_Here.pdf, pristupljeno 15.10.2010. 

li je poslodavac ponudio neko kompromisno rješenje ili izlaz 
2a rješavanje ovog pitanja. Ona navodi da bi i država kao po- 
slodavac trebalo da slijedi preporuku jedne australske kom- 
panije koja je omogućila svojoj uposlenici da nosi maramu na 
poslu ali u zaštitnim bojama kompanije. Naizgled trivijalno, 
rješenje ipak svjedoči o spremnosti poslodavca da uvaži au- 
stralsku religijsku raznolikost kao i to da poštuje svakog po- 
jedinca/ku. (982). Australija, zajedno sa SAD-om i Kanadom 
zasigurno mnogo bolje od zemalja zapadne Evrope pronalazi 
rješenja za ovakva pitanja, iako uvijek ima prostora za napre- 
dak s obje strane. 

Ovdje je prezentirano tek nekoliko slučajeva, koji dovolj- 
no oslikavaju situaciju koja postoji kada je riječ o marami. .Ovi 
slučajevi su uglavnom slučajevi koji se tiču postupaka u koji- 
ma je država jedna strana, odnosno u kojima su žene oštećene 
u državnom sektoru. Cijeli jedan dodatni spektar je privatni 
sektor i diskriminacija u privatnom sektoru. Općenito postoji 
mnogo sličnih slučajeva žena koje se bore sa sličnim proble- 
mima diljem svijeta. 45 

Neophodno je naglasiti nekoliko stvari. I u navedenim ze- 
mljama, ali još v iše u drugim zapadnim zemljama postoje žene 

45 Najekstremniji primjer stravičnog ishoda diskriminacije žena pod maramom na 
Zapadu predstavlja slučaj Marwe al-Sherbini, egipatske farmaceutkinje, koja je s 
mužem farmakologom došla u Njemačku zbog završetka njegovih doktorskih 
studija na institutu Max-Planck. Sa trogodišnjim sinom Mustafom igrala se na 
dječijem igralištu. Zamolila je svoga komšiju Alexandera W. da ustupi ljuljačku 
njenom sinu, na šta joj je on nasilno pokušao skinuti maramu sa glave i rekao joj 
da je teroristica. Marwa je nakon toga uložila tužbu protiv komšije na lokalnom 
sudu u Drezdenu. Komšiji je sud izrekao kaznu od 780 eura. Ipak, državno 
tužilaštvo smatralo je da je kazna preniska i da je neophodno da počinitelj 
takvog djela ipak bude osuđen na kaznu zatvorom. Na tom novom ročištu 
nakon što je Marwa ponovo svjedočila, Alexander W. u punoj sudnici, napada 
nožem Marwu govoreći joj: "Ti nemaš pravo da živiš!". Nakon 18 uboda 
nožem Marwa je izgubila bitku sa životom. 

sa hidžabom koje bez ikakavih problema žive i rade u tim ze- 
mljama. 46 Mnogo je primjera žena sa hidžabom koje se svakod- 
nevno svaka na svoj način (jednako kao žene u BiH, o čemu će 
biti govora nešto kasnije) nose sa svojim hidžabom i poslov- 
nim obavezama. Izvještaj Sare Silvestripokazuje da su evropske 
muslimanke prilično integrirane u evropsko društvo. 47 Da žele 
sve one iste stvari koje žele ostali građani/ke Evrope: "da ih 
se poštuje kao pojedinke, da žive u mirnoj, pravnoj državi, da 
imaju solidno obrazovanje, normalan posao. . .". (63). Međutim 
ovdje je ipak indikativno primijetiti da je razumijevanje hidža- 
ba u zapadnim zemljama, naročito zemljama zapadne Evrope, 
u najmanju ruku problematično. Vidjeli smo da i same sudske 
presude, kao i zvanični izvještaj Vijeća Evrope i dalje nastavljaju 
propagirati onu istu jednostranu kolonijalističku sliku o marami 
kao o isključivo opresivnoj praksi. Da se i dalje zvanično zago- 
vara da je marama simbol islamskog fundamentalizma suprotan 
pravu na samoopredjeljenje, rodnoj ravnopravnosti ili emanci- 
paciji žena. Simbol teško pomirljiv sa tolerancijom i poštiva- 
njem drugih. Marama se doživljava kao simbol specifičan ne- 
koj stranoj kulturi, neshvatljiv ali podnošljiv u smislu kulturnog 
relativizma, i nečega što tamo neko prakticira. Vrlo rijetko se 
posmatra kao sredstvo iskazivanja slobodnog uvjerenja i prava 
na slobodu izbora. Vrlo rijetko se, skoro nikada, smatra uni- 
verzalnim ljudskim pravom one osobe koja autonomno odluči 

46 Pozitivan je primjer Mahinur Ozdemir, dvadesetosmogodišnje Belgijanke 
turskog porijekla, koja je 7.6.2009. godine postala prva žena sa maramom koja 
je ušla u Briselski regionalni parlament. 

47 Izvještaj „Europe's Muslim women: potential, aspirations and challenges" 
(Evropske muslimanke: potencijal, nadanja i izazovi), novembar 2008. godine 

da je učini dijelom svoga identiteta. To, međutim, ne umanjuje 
činjenicu da pravo na slobodni izbor (žene da nosi maramu), 
otpada — sa mnogim drugim pravima — pod univerzalno ljudsko 
pravo. 

Ovdje je bitno ponovo naglasiti da marama kako takva 
uključuje mnogostruka značenja, i da nije svaka marama ista. 
Sigurno je da je jedno od tih značenja i opresija. Postoje zemlje 
u kojima je nošenje marame zakonska obaveza koja jednako 
kao i zabrana nošenja marame može vrijeđati dostojanstvo 
osobe koja maramu ne smatra svojim ličnim izborom. Isto 
tako zasigurno postoje slučajevi u kojima se žene tjeraju da 
nose marame bez njihovog pristanka. Kao što ih se nažalost 
tjera i na brojne druge stvari. To također predstavlja kršenje 
osnovnih ljudskih prava i prava na izbor, što je ključno i u 
religijskom diskursu ljudskih prava. Međutim, zabranom no- 
šenja marame u školama i na radnim mjestima vrši se upravo 
suprotno. S jedne strane uskraćuje se tim eventualno potlače- 
nim ženama mogućnost da se neometano školuju ili zaposle 
i time dobiju priliku da napuste neko potencijalno negativno 
porodično okruženje. U slučajevima gdje je žena natjerana da 
nosi muslimansku odjeću, odjeća je i dalje samo indikator za 
nasilje u porodici te se njenim zakonskim reguliranjem ukla- 
nja samo simptom ali ne i uzrok problema. Nasilje u porodici 
potrebno je sistemski rješavati usvajanjem strategija i politika 
koje će taj problem sas jecati u korijenu. Stoga je usvajanje na- 
vedenih propisa sa tim ciljem potpuni promašaj. S druge stra- 
ne onemogućava se onim muslimankama koje žele biti aktivne 
i doprinijeti vlastitoj zajednici da napreduju. Jer, kako jedna 
ispitanica HRW-a navodi: 

Ja sam čist primjer integracije (...) izlazim, borim se 2a 
posao, završila sam studij, nisam se mlada udala, tek na- 
kon što sam završila fakultet (...) sama sam odabrala svog 
supruga, niko me nije ni na šta prisilio (...) Niko mi nije 
natjerao da stavim maramu — ja sam praktično primjer 
žene kakav oni žele. (. . .) Veoma je tužno kada vas neko 
identificira sa nekom slikom koju serviraju mediji. Ja ne 
znam tu ženu za koju me oni smatraju. (43). 

Priču i stav ove žene većina uglavnom ne želi i ne poku- 
šava da čuje. Lakše je posmatrati žene pod maramom kao jed- 
nu uniformnu masu koja je jednostavno nazadna i potlačena. 
Dosta žena je za HRW izjavilo da se osjećaju svedene samo 
na tu maramu. "Odjednom postanete ona pod maramom", ili 
"Marama je meni bila samo tacka na /, nikada nije predstavljala 
neki problem, a sad se samo o tome govori". (44). Pitanje 
marame i njenog značenja sigurno jeste dosta kompleksno i 
potrebno je uložiti veliki napor i spremnost na razumijevanje 
drugoga da bi se u očima onih koji tu praksu ne poznaju neke 
stvari promijenile. Međutim da bi taj proces bio uspješan, on 
mora biti dvosmjeran. 

Praksa kojoj svjedočimo uglavnom je rezultat stavova koji 
poput tradicionalnog feminizma polaze ne samo od činjenice 
da su žene iste kao muškarci, već i od toga da se i sve žene 
međusobno ne razlikuju. (Babić-Avdispahić 144). Insistiranje 
na marami kao na simbolu potlačenosti služi za pojačavanje 
slike o ispravnosti Zapada i stvaranje slike o Drugom/ oj kao 
lošijem. U ovakvim je pak situacijama potrebno uvoditi sen- 
zitivnost za razlike i multipozicioniranost žena. Posmatrati 
svaku osobu ponaosob, a ne samo kroz njen najvidljivi mar- 
ker — poput marame ili boje kože. Takva generalizacija, kako 

smo vidjeli, može biti pogubna za živote onih koji postaju 
njene žrtve. Svaka osoba predstavlja za sebe jedinstveni skup 
ljudskih iskustava i naše odlike poput rase, roda, religije, sek- 
sualnosti jesu različiti konstituenti naše ličnosti koji zajedno sa 
odnosima moći prisutnim u društvu dovode do kreiranja je- 
dinstvenih individua. (Vakulenko, Islamic headscarf 185). Zasi- 
gurno određeni ljudi dijele određene stavove ali tvrditi da sve 
osobe sa nekom karakteristikom jesu iste, kao što je to slučaj 
sa ženama sa maramom, jednostavno je netačno. 

Ovdje je potrebno paziti da se ne zapadne u zamku mul- 
tikulturalizma i problem politika identiteta. Jer, kako Jasminka 
Babić-Avdispahić (141) navodi, „multikulturalizam ipak raz- 
dvaja grupe jednu od druge i posmatra načine na koje se one 
ukrštaju, te tako zaprečava interakciju među grupama i ono 
što je najhitnije unakrsno grupno identificiranje". Jedino tako 
je moguće nositi se i sa hidžabom afganistanske imigrantice 
učiteljice u Njemačkoj i švedske konvertitkinje u islam koja je 
stjuardesa u Danskoj. „Neophodno je izbjeći tendenciju da se 
identiteti postvare i neutraliziraju, te pretpostave kao istiniti, 
fiksirani i dati". (138). 

Kako Trinh T. Minh-ha (cit. u Babić-Avdispahić) navo- 
di, „multikulturalizam ne vodi daleko ako se razumijeva kao 
stanovište koje se fokusira na razlike između kultura". (139). 
Hidžab nije pitanje kulture, pa ga je stoga krivo tako posmatrati. 
Potrebno je kako Minh-ha i predlaže misliti multikulturalizam 
kao razlikovanje unutar iste kulture — intrakulturali^am\ razliko- 
vanje unutar svakog sopstva. (139). Upravo feminističko naj- 
novije fokusiranje i jeste fokusiranje na „višestruke ukrštajuće 

razlike" — rod, rasu, etnicitet, nacionalnost, seksualnost, klasu ili 
religiju (144) koje na tom svom ukrštanju, intersekciji stvaraju 
određenu samo sebi specifičnu ljudsku osobu. Ta osoba odra- 
žava ljude i kao profesionalce/ke, stručnjake /inje i uposlenike/ 
ice. I prema tim karakteristikama potrebno je zapošljavati ljude 
i dati im priliku da rade, a ne prema tome da li neko nosi ili ne 
nosi maramu, ili neki drugi simbol koji drugi ljudi u najmanju 
ruku ne razumiju ili ga ne smatraju svojim. 

Norme ljudskih prava u odnosu 
na hidžab u Bosni i Hercegovini 

Bosna i Hercegovina u svom nastojanju da postane pu- 
nopravna članica euroatlantskih tokova i Evropske unije pri- 
lično uspješno u svoje zakonodavstvo uključuje međunarodne 
odredbe i smjernice koje se tiču zaštite ljudskih prava. Bosna i 
Hercegovina je tako obavezna da direktno primjenjuje većinu 
dokumenata o ljudskim pravima pomenutih ranije. 

Na početku, potrebno je pomenuti kako ustavne odredbe 
Bosne i Hercegovine (ali i entiteta i kantona) uključuju osnov- 
ne odredbe za osiguranje ljudskih prava i temeljnih sloboda, 
osiguranje tih prava i zaštitu ličnih sloboda, ljudskog integri- 
teta, dostojanstva i drugih prava i sloboda u oblasti ljudskih 
prava. Cijeli član 2. posvećen je ljudskim pravima i slobodama, 
gdje se navodi da će se "osigurati najviši nivo međunarodno 

V 

priznatih ljudskih prava i osnovnih sloboda". Član 2.2. navo- 
di da se "prava i slobode predviđeni u Evropskoj konvenciji 
za zaštitu ljudskih prava i osnovnih sloboda i u njenim pro- 

tokolima direktno primjenjuju u Bosni i Hercegovini" te da 
ovi akti imaju prioritet nad svim ostalim zakonima. Tako član 
2.3. uključuje cijeli katalog ljudskih prava gdje su pobrojana 
ljudska prava svih osoba na teritoriji BiH a koja uključuju i 
2a ovu knjigu najznačajnija prava kao što su: pravo na privat- 
ni i porodični život, dom i prepisku; pravo na slobodu misli, 

V 

savjesti i vjere te slobodu izražavanja. Član 2.4. tako zabra- 
njuje diskriminaciju po bilo kojem osnovu kao što je spol, 
rasa, boja, jezik, vjera, političko i drugo mišljenje, nacionalno 
ili socijalno porijeklo, povezanost sa nacionalnom manjinom, 
imovina, rođenje ili drugi status. Ovdje je potrebno pomenuti 
i Aneks I na Ustav BiH, kojim se osigurava primjena i drugih 
međunarodnih instrumenata. 48 

Ukoliko se smatra da su na bilo koji način povrijeđena 
Ustavom zagarantirana prava, bilo konačnim, pojedinačnim 
aktom ili radnjom službene osobe ili organa uprave, odnosno 



48 Aneks I na Ustav BiH: Dodatni sporazumi o ljudskim pravima koji će 
se primjenjivati u Bosni i Hercegovini 

1. Konvencija o sprečavanju i kažnjavanju zločina genocida (1948) 

2. Ženevske konvencije I-IV o zaštiti žrtava rata (1949), i Dopunski protokoli 
I II (1977) 

3. Konvencija koja se odnosi na status izbjeglica (1951) i Protokol (1966) 

4. Konvencija o državljanstvu udatih žena (1957) 

5. Konvencija o smanjenju broja lica bez državljanstva (1961) 

6. Međunarodna konvencija o uklanjanju svih oblika rasne diskriminacije (1965) 

7. Međunarodni pakt o građanskim i političkim pravima (1966) i Opcioni 
protokoli (1966 i 1989) 

8. Međunarodni pakt o ekonomskim, socijalnim i kulturnim pravima (1966) 

9. Konvencija o uklanjanju svih oblika diskriminacije u odnosu na žene (1979) 

10. Konvencija protiv mučenja i drugih surovih, nehumanih ili ponižavajućih 
tretmana ili kažnjavanja (1987) 

11. Evropska konvencija o sprečavanju mučenja, nehumanog ili ponižavajućeg 
tretmana ili kažnjavanja (1987) 

12. Konvencija o pravima djeteta (1989) 

13. Međunarodna konvencija o zaštiti prava svih radnika-migranata i članova 
njihovih porodica (1990) 

14. Evropska povelja za regionalne jezike i jezike manjina (1992) 

15. Okvirna Konvencija za zaštitu nacionalnih manjina (1994) 

odgovarajuće osobe u ustanovi, kojim se protivno zakonu 
sprečava i ograničava vršenje tih prava, moguće je pokrenu- 
ti postupak pred nadležnim sudom. Po prijedlogu sud može, 
prema okolnostima slučaja i nakon što ispita njegovu osno- 
vanost, donijeti rješenje kojim će zabraniti dalje vršenje rad- 
nje, a može i nadležnom organu staviti prijedlog za udaljenje 
sa dužnosti odgovorne osobe, i po potrebi protiv te osobe 
izreći novčanu kaznu, kao i druge pogodne mjere (CEDAW 
izvještaj 14). Pored Ustavnog suda BiH i drugih sudova koji 
su nadležni za zaštitu ljudskih prava u BiH, također postoji 
institucija Ombudsmena za ljudska prava, koja djeluje na en- 
titetskim nivoima. 

Pored Ustava u BiH u januaru 2004. godine usvojen je i 
Zakon o slobodi vjere i pravnom položaju crkava i vjerskih za- 
jednica u BiH, u kome se u članu 2. definira diskriminacija koja 

zasnovana na vjeri ili uvjerenju, označava svako isključi- 
vanje, ograničavanje, davanje prednosti, izostavljanje ili 
svako drugo razlikovanje koje je zasnovano na religiji ili 
uvjerenju, a koje ima cilj ili se njime može postići - di- 
rektno ili indirektno, namjerno ili nenamjerno - ukidanje 
ili umanjivanje priznanja, jednakog uživanja i ostvarivanja 
ljudskih prava i osnovnih sloboda u građanskim, politič- 
kim, ekonomskim, socijalnim i kulturnim stvarima. 

Član 7. navodi da „sloboda vjere ili uvjerenja uključu- 
je pravo svake osobe, odnosno crkve i vjerske zajednice, da 
može očitovati svoju vjeru ili uvjerenje, bilo pojedinačno ili u 
zajednici s drugima, javno ili privatno" . 

Bitno je pomenuti i Zakon o ravnopravnosti spolova BiH, 
kojim se garantira puna ravnopravnost spolova u svim sferama 

društva, a naročito u oblasti obrazovanja, ekonomiji, zapošlja- 
vanju i radu, socijalnoj i zdravstvenoj zaštiti, sportu, kulturi, jav- 
nom životu i medijima i to bez obzira na bračno i porodično 
stanje. Jednako kao i međunarodni dokumenti, ovaj zakon za- 
branjuje kako direktnu tako i indirektnu diskriminaciju. 

Pored ovih propisa koji reguliraju slobodu vjere i izraža- 
vanja kao i zabranu diskriminacije na osnovu vjere ili spola, za 
ovu konkretnu temu značajno je pogledati i zakone koji govore 
o radu i zapošljavanju. Prema važećim zakonima iz oblasti rada 
u Bosni i Hercegovini, zabranjena je svaka vrsta diskriminacije 
po osnovu prava na rad i zapošljavanje. Bosna i Hercegovina je 
potpisnica više od 66 konvencija iz oblasti rada, a zakoni koji 
se donose u novije vrijeme usklađeni su u najvećem dijelu sa 
međunarodnim konvencijama. (CEDAW izvještaj 120). 

Tako je na primjer Zakon o radu u Federaciji BiH ugra- 
dio elemente međunarodnih konvencija kojima se regulira ova 
materija, a koji su prihvaćeni i kroz Ustave svih nivoa BiH. 
Pa član 5. navodi da: «osoba koja traži uposlenje, kao i osoba 
koja se uposli, ne može biti stavljena u nepovoljniji položaj 
zbog rase, boje kože, spola, jezika, vjere, političkog ili dru- 
gog mišljenja, nacionalnog ili socijalnog porijekla..." te da u 
slučajevima kršenja odredbi iz stava 1. člana 5. "osoba čija su 
prava povrijeđena može zbog povrede prava podnijeti tužbu 
mjerodavnom sudu" koji će ukoliko utvrdi da su navodi tužbe 
utemeljeni, naložiti dalje radnje, da bi se osigurala primjena 
odredbi ovoga člana, uključujući uposlenje, vraćanje na pret- 
hodno radno mjesto, osiguravanje ili ponovno uspostavljanje 
svih prava iz radnog odnosa koja proizilaze iz ugovora o radu. 

Ipak diskriminacija u zapošljavanju je široko rasprostranjena 
u BiH i uglavnom je bazirana na etničkoj osnovi, političkoj 
opciji, i spolu. Bitno je pomenuti da situacija u BiH po pi- 
tanju zapošljavanja nije nimalo zavidna, i da BiH kao zemlja 
u postkonfliktnoj tranziciji ima jako nisku stopu zaposleno- 
sti uopće. Posljedice takve situacije osjećaju se svugdje, nešto 
više u privatnom sektoru, "gdje su žene dobrodošle kao radna 
snaga koju je moguće veoma lako otpustiti, jer je to uglav- 
nom privremeno zapošljavanje". Ipak, "veoma je čest slučaj 
neprijavljivanja žena, (ali i muškaraca, iako u manjem broju) za 
penzijsku i zdravstvenu zaštitu i kod firmi koje nisu privatno 
vlasništvo". (CEDAW izvještaj 125). 

Ovi podaci su značajni jer su vezani i za rezultate teren- 
skog istraživanja koji će kasnije biti predstavljeni. Tako se uz 
primarni fokus istraživanja odnosno povezanost nošenja ma- 
rame i zapošljavanja, pored individualnih sposobnosti žena, 
njihovog pojedinačnog obrazovanja i potencijalne diskrimi- 
nacije zbog toga, ima uzeti u obzir i cjelokupna situacija u 
Bosni i Hercegovini u kojoj je stopa nezaposlenosti generalno 
visoka a diskriminacija žena općenito na tržištu rada već sama 
po sebi problem. 

Posljednji zakon značajan za ovu knjigu usvojen je u julu. 
2009 a to je Zakon o zabrani diskriminacije u Bosni i Herce- 
govini. Zakon na jednom mjestu obuhvata sva ranije navedena 
ljudska prava i tretira ih na sličan način. Ovaj zakon posjeduje 
i odredbu o tzv. izuzecima od principa jednakog postupanja a 
koja bi eventualno, u zavisnosti od tumačenja i sudske prakse, 
mogla biti ograničavajuća za žene koje nose maramu. Tu se 

navodi u članu 5. da se "zakonske mjere i radnje neće smatrati 
diskriminacijskim kada se svode na nepovoljno razlikovanje ili 
različito postupanje ako su zasnovane na objektivnoj i razu- 
mnoj opravdanosti" i to kada su 

zasnovane na obilježju koje se odnosi na bilo koji od os- 
nova navedenih u članu 2.49 kada, u ograničenim okol- 
nostima, zbog naravi konkretnih profesionalnih aktivnosti 
koje su u pitanju ili konteksta u kojem se izvršavaju, takvo 
obilježje predstavlja stvarni i određujući uvjet u pogledu 
odabira zvanja. 

Ovdje je moguće postaviti pitanje o dopustivosti nošenja 
hidžaba (kao obilježja koje se odnosi na neki od osnova iz 
člana 2., tj. vjeru) kod određenog zvanja gdje bi se eventualno 
moglo dovesti u pitanje u odnosu na kontekst u kome se to 
zvanje izvršava da li to obilježje predstavlja stvarni i određu- 
jući uvjet za upošljavanje. 50 To ostaje još da se vidi primjenom 
navedenog Zakona. Zabrinutost u vezi sa tumačenjem ovog 
dijela zakona iznio je i Gender centar FBiH u „Kombinira- 

49 Član 2. 
(Diskriminacija) 

(1) Diskriminacijom, u smislu ovog Zakona, smatrat će se svako različito postupanje 
uključujući svako razlikovanje, isključivanje, ograničavanje ili davanje prednosti 
utemeljeno na stvarnim ili pretpostavljenim osnovama prema bilo kojoj osobi ili 
grupi osoba na osnovu njihove rase, boje kože, jezika, vjere, etničke pripadnosti, 
nacionalnog ili socijalnog porijekla, veze s nacionalnom manjinom, političkog 
ili drugog uvjerenja, imovnog stanja, članstva u sindikatu ili drugom udruženju, 
obrazovanja, društvenog položaja, bračnog ili porodičnog statusa, trudnoće i 
materinstva, dobi, zdravstvenog stanja, invaliditeta, genetskog nasljeđa, spola 
i osjećaja pripadnosti spolu, spolnog izražavanja ili orijentacije, kao i svaka 
druga okolnost koja ima za svrhu ili posljedicu da bilo kojoj osobi onemogući 
ili ugrožava priznavanje, uživanje ili ostvarivanje na ravnopravnoj osnovi, prava 
i sloboda u političkoj, ekonomskoj, socijalnoj, kulturnoj ili bilo kojoj drugoj 
oblasti javnog života. 

50 U sljedećem dijelu rada bit će govora o primjeru žene sa hidžabom koja je 
fiziotarapeutkinja i koju poslodavac ne želi uposliti jer smatra da to nije 
prihvatljivo u takvoj profesiji bez obzira na njenu odluku da se bavi time. 

nom četvrtom i petom izvještaju prema Konvenciji o elimina- 
ciji svih oblika diskriminacije žena 2a FBiH". (15). 

U skladu sa tim ovdje ću pomenuti i navod iz dnevnog 
lista Avaz od 2.6. 2009. gdje jedna čitateljka komentira: "Da bi 
pokrivene muslimanke u Tomislavgradu dobile pasoš, potreb- 
na im je potvrda da su pokrivene, koja uzgred ne postoji." 51 
Tokom istraživanja, ispitanice su uglavnom navodile da nisu 
imale sličnih problema, niti da se od njih zahtijevalo da skinu 
maramu prilikom fotografiranja za lična dokumenta, ali po- 
trebno je navesti da u skladu sa Pravilnikom o obrascu lične 
karte i podacima sadržanim u ličnoj karti državljana Bosne i 
Hercegovine od 2.12.2002. godine u članu 11. stoji da se „lica 
koja iz vjerskih razloga ili prema narodnim običajima nose 
šešir, kapu ili maramu mogu fotografirati sa šeširom, kapom 
ili maramom, s tim što čelo ne smije biti pokriveno." 52 Slični 
propisi važe i za sva ostala dokumenta. 

Iako su propisi, kako je prikazano, uglavnom nediskimini- 
rajući, potrebno je ovdje navesti dijelove članka objavljenog u 
jednim dnevnim novinama koji je inspiriran viješću o tome da 
je policajkama muslimankama u Velikoj Britaniji dozvoljeno 
nošenje hidžaba. 53 Tako u odnosu na to Dragan Mioković, 
glasnogovornik MUP-a Kantona Sarajevo kaže: 

51 Dnevni Avaz, izdanje od 2.6.2009, str. 19 

52 Zamljivo je vidjeti i šarenoliku situaciji u Republici Hrvatskoj u odnosu na 
izdavanje ličnih dokumenata ženama koje nose maramu, lako su propisi slični 
kao u BiH, neke županije odbijaju izdavati lična dokumenta sa maramom, 
dok neke to čine. Više o tome u članku „Tri županije odbijaju izdati vozačku 
dozvolu ako žena nosi maramu", Jutarnji, 4.10.2010. str. 8 ili http:/ / dnevnik, 
hr/ vijesti/hrvatska/ s-hidzabom-na-glavi-mup-ne-da-vozacku-dozvolu.html, 
pristupljeno 29.10.2010. 

53 „Muslimankama u policiji FBiH hidžab dopušten u RS-u ne", 11.02.2009. 

To nije zabranjeno, kada je u pitanje samo pokrivanje 
kose. Kada je u pitanju pokrivanje lica, to je nešto drugo, 
jer lice policijskog službenika mora biti otkriveno. Do sad 
nismo imali takvih zahtjeva, a ako bi ih bilo, ne bilo nika- 
kvih problema, jer je uredno i odgovara propisima. 

Zanimljivo je sa druge strane da su iz Ministarstva unutar- 
njih poslova RS-a naveli da je „Ministarstvo strogo definiralo 
kako se jedan policijski službenik ili policajka može odijevati, i 
skladno tome nošenje nekih novih odjevnih detalja, kao što je 
hidžab, nije dopušteno". Tako načelnik MUP-a RS-a za krimi- 
nal Gojko Vasić navodi da uz suknju, hlače, policijsku šapku, 
ili u jedinicama za posebne namjene kapu, tzv. beretku, uz 
službenu policijsku odoru nije dopušteno nositi ništa drugo. 
Kako za sada nije poznato da je bilo zahtjeva za nošenje hid- 
žaba u policijskim strukturama u Bosni i Hercegovini, ostaje 
da se vidi kakva će biti praksa kada dođe do takvih situacija. 

Potrebno je skrenuti pažnju na još jedan tip propisa. Zakon 
o visokom sudskom i tužilačkom vijeću Bosne i Hercegovine 
navodi u članovima 40. i 41. da će se protiv sudija i tužilaca 
pokrenuti disciplinski prekršaj u slučaju postupanja s pristra- 
snosti i predrasudama tokom obavljanja službenih dužnosti 
zbog rase, boje, spola, vjerske pripadnosti, etničkog porijekla, 
nacionalne pripadnosti, seksualne opredijeljenosti ili druš- 
tvenog i ekonomskog statusa. Stoga, ako je sudija neko ko je 
potpuno ćelav, o njegovom eventualnom ispoljavanju pripadnosti 
ultradesničarkim skinhedsima koji baštine nacističku ideolo- 
giju neće se raspravljati prije njegovog uposlenja, nego, kako 
to sugerira Zakon o visokom sudskom i tužilačkom vijeću, tek 

nakon dokazane nepristrasnosti. A priori suditi o nečijoj pristra- 
nosti na osnovu nj egovog/ n j enog izgleda a ne uzimati u obzir 
n j egovo / n j eno ponašanje i primjenu principa nepristrasnosti i 
jednakog tretmana značilo bi da Amerikanci nikada nisu trebali 
dozvolili da sudija crnac sudi bijelcu, i obrnuto; ili da Bošnjak 
sudi Srbinu, i obrnuto. Tako i žena koja nosi hidžab može, kao 
i svako drugi, obavljati svoj posao nepristrasno i u skladu sa 
uzusima određene branše, bilo pravne, obrazovne ili neke dru- 
ge. A, ako, kao i u slučaju bilo koga drugog, ne poštuje principe 
te profesije, potrebno je da se sprovede disciplinski postupak 
vezan za neki konkretni propust. 

U vezi sa ovim je i nedavna rasprava u javnosti o slučaju 
pokrivene službenice Tužilaštva BiH. U članku Pressa RS-a 
skandaloznog naslova „Šerijat u sudu BiH", 54 koji obiluje kri- 
vim informacijama i insinuacijama navodi se da je to ,,u su- 
protnosti s tužilačkim i sudskim etičkim kodeksom i da ruši 

princip multietničnosti BiH". Te da 

Sud BiH već nekoliko meseci toleriše skandalozno pona- 
šanje službenice Tužilaštva BiH, koja na suđenja dolazi 
obučena u skladu sa strogim islamskim verskim pravilima, 
pokrivena tradicionalnom islamskom maramom - hidža- 
bom! Da stvar bude još interesantnija, ona radi u tužilaš- 

V 

tvu u slučaju protiv Milo rada Trbića i Zeljka Ivanovića, 
optuženih za masakr u Srebrenici! 

Izvor Pressa RS-a u članku također navodi da se „pre- 
ćutno odobrava neprimereno oblačenje službenice Tužilaštva, 
koja glave pokrivene hidžabom prisustvuje suđenjima, uprkos 

54 http:/ / www.novinepress.co.rs/ sr/ vesti/ republika_srpska/ story/83586/%C5 
%AOerijat+u+Sudu+BiH!.html, pristupljeno 19.10.2010. 

tome što se to protivi svim pravilima odevanja pravosudnih 
službenika" ta da „ovu devojku niko do sada čak nije nije ni 
opomenuo zbog neprimerenog oblačenja". 

Svima je, pa i samim Bošnjacima, jasno da je versko obla- 
čenje pravosudnog službenika ne samo neprimereno već 
i jedan oblik provokacije drugih naroda (...) Posle rata u 
Federaciji BiH su na brojne funkcije u javnim ustanovama 
postavljene žene koje nose hidžab, kao verski simbol. No- 
šenje islamske marame čak je i odlična preporuka prilikom 
zapošljavanja u Federaciji BiH. 

Nažalost, marama je ovdje poslužila u svrhe politikan- 
sko-huškače retorike i politike te podrivanja nacionalne mr- 
žnje. Ranije su ponuđeni argumenti za to da marama nije 
u suprotnosti sa navedenim etičkim kodeksom. Da njena 
svrha ni na koji način nije vrijeđanje nemuslimana (kao što 
ni npr. svrha nošenja križa na vratu nije vrijeđanje nekršća- 
na) jer podjele i različitosti prisutne u bh. društvu ne smiju 
se, kako se to ovdje sugerira, izjednačavati. Nepriznavanje 
različitosti, jednostavno se može nazvati diskriminacijom i 
ignoriranjem činjenice da u društvu postoje ljudi koji mož- 
da ne žive identično kao mi. Samo uvažavajući različitosti 
i potrebe drugih moguće je kreirati društvo koje poštuje i 
uvažava nacionalne, historijske, kulturne i vjerske razlike, i 
pruža svima jednaka prava i jednake mogućnosti. 

Također je ranije već posebno naglašeno da je svako 
dužan, i pred zakonom odgovoran da svoj posao obavlja 
u skladu sa profesionalnim standardima i da marama tu ne 
smije igrati bilo kakvu ulogu, a rezultati istraživanja koje sam 



ZAŠTO MARAMA? 



69 



sprovela u FBiH o marami na tržištu rada ukazuju nažalost i 
na to da je ovdje navedeni stav o tome da je marama „odlič- 
na preporuka prilikom zapošljavanja u FBiH" u potpunosti 
netačan. 

Jednako tako se u BiH dosta polemiziralo i polemizira o 
prijedlogu Zakona o zabrani pokrivanja lica na javnim mje- 
stima, koji je u proceduru uputio klub SNSD-a. 55 Navodno 
je zakon predložen u svrhe ugledanja na neke naprednije 
zemlje koje to rade a radi „identifikacije na javnom mje- 
stu", međutim, čini se da je njegova prava svrha ustvari opet 
predizborno podizanje političkih tenzija ali i manipuliranje 
podacima i forsiranje ideje o strahu od islama jer se kao ar- 
gument za zakon navodi i činjenica da ,,u institucijama BiH 
ima veliki broj lica koja se oblače prema religijskim propisi- 
ma, po strogim islamskim zakonima, u skladu sa šerijatskim 
običajima" i da „malo ko reaguje na takav način oblačenja" 
jer ,,u Sarajevu, kao većinskom islamskom gradu, više od 95 
odsto jednog naroda oblačenje po strogim islamskim pravili- 
ma doživljava kao normalnu stvar". Ovakav stav prije svega 
je netačan, jer ako je riječ o prijedlogu zakona o pokrivanju 
lica, onda nema potrebe govoriti o osobama zaposlenim u 
institucijama BiH jer takvih osoba u tim institucijama nema. 
Procenat žena koje pokrivaju lice u BiH je toliko mali da se 
pitanje identifikacije tih osoba veoma bezbolno može riješiti 
uvođenjem odgovarajuće identifikacijske procedure kako se 
u praksi trenut no i radi a žene koje nose nikab uglavnom 

55 „Zabraniti pokrivanje lica" na http:/ / sjovicicslavuj.blog.rs/blog/ sjovicicslavuj/bih- 
skandal-na-sjednici-predstavnickog-doma-drzavnog-parlamenta/2010/ 04/ 1 6/ 
zabraniti-pokrivanje-lica, pristupljeno 18.10.2010. 

navode da sa tim nemaju nikakvih problema (više o tome 
vidjeti kod Mirele Rožajac-Zulčić) 56 . 

Neosporno je da osnovna karakteristika sekularnog druš- 
tva jeste odsustvo direktnog utjecaja religije na državu i njene 
institucije te odsustvo odluka koje su religijski inspirirane. I 
aluzijama u ovim slučajevima na sekularnost multikultural- 
nog društva BiH, ovdje se da naslutiti i poruka da sekularno 
društvo kao takvo ne trpi ili ne bi trebalo da trpi javni vjerski 
pluralizam njegovih građana i građanki, pretpostavljajući nei- 
spravno da je sekularno društvo ono društvo u kome je religi- 
ja isključivo privatna stvar. Ipak, kako Appleby navodi, teorija 
sekularizacije jeste predviđala da će posljedica modernosti biti 
institucionalna razdvojenost vjerske i sekularne sfere društva 
i da će rezultat toga biti ne samo privatizacija religije, već nje- 
no marginaliziranje i smanjenje značaja. Ta teorija danas je 
predmet ozbiljnih napada između ostalog i zbog neočekivane 
sve veće prisutnosti religije. (3). Doslovno, miijarde ljudi orga- 
niziraju svoju svakodnevnicu u skladu sa svojim uvjerenjima, 
od odijevanja, ishrane, međurodnih odnosa, ponašanja itd. 
U skorije vrijeme istraživanja o odnosima između sekularnog 
i religijskog smatraju povezanost između ovih sfera u mnogo- 

56 Slična vještačka dilema stvorena je u medijima u vezi sa muslimankama 
koje rade u oružanim snagama. Ponovo se nošenje marame predstavlja 
atakom na nemuslimane bez previše argumenata. Cijeli članak „Pripadnice 
vojske s hidžabom rade u vojarnama u Rajlovcu" dostupan na http://www. 
vecernji.ba/vijesti/pripadnice-vojske-hidzabom-rade-vojarnama-rajlovcu- 
clanak-1 58665, a reagiranje Rijaseta Islamske zajednice u BiH u tekstu 
„Predrasude o muslimankama u Oružanim snagama" na http://rijaset.ba/ 
index.php?option=com_content&view=article&id=9059:predrasude-o- 
muslimankama-u-oruanim-snagama&catid=254:mina-vijesti-kat&Itemid=185, 
pristupljeno 18.10.2010. 

me intimnijom nego je to ranije bio slučaj. One se preklapaju, 
i uzajamno nadopunjuju. (3). Habermas naziva to postseku- 
larnim društvom u kome oni građani sekularnih društava koji 
nisu vjernici moraju prihvatiti svoje sugrađane vjernike kao 
jednake učesnike u javnoj sferi. (Russello). 

Pored svega navedenog u BiH kršenje ljudskih prava je 
još uvijek veliki problem i sudovi su generalno pretrpani ra- 
znim slučajevima. Ipak, u BiH je samo jedna žena pokrenula 
pravni spor zbog onemogućavanja nošenja marame na rad- 
nom mjestu. 

Naime, kako prenosi list „Saff ' krajem 2007. godine u 
15. osnovnoj školi u Šatorovicima kod Brčkog dogodio se in- 
cident kada učitelj Radomir Vidović nije dozvolio pedagogi- 

V 

ci Semsi Ahmetspahić da obiđe odvijanje časa na kojem on 
vrši predavanje zbog toga što nosi hidžab. 57 Učitelj Vidović 
smatrao je da ona nije obučena po standardima i zakonima o 
osnovnom obrazovanju koji važe u Distriktu Brčko. On je ta- 
kođer informirao o ovome SDS-ove poslanike u Skupštini Dis- 
trikta Brčko, koji su na Skupštini pokrenuli inicijativu izmjene 
i dopune zakona o obrazovanju, odnosno donošenje zakona o 
zabrani nošenja hidžaba u školama u Distriktu Brčko (koja nije 
usvojena). Rasprava o ovom pitanju održana je na 39. sjednici 
Skupštine. Srpski poslanici u Skupštini su zagovarali usvajanje 
izmjena radi, kako navode, islamske nošnje koja je po njima u 
suprotnosti sa multietničkim obrazovanjem i navodili da će, ako 
ništa drugo, nast avnici srpske nacionalnosti početi dolaziti pred 

57 ,,SDS traži zabranu hidžaba" na http://www.sehur.net/html/modules.phpPna 
me=Forums&file=viewtopic&t=699&start=0&postdays=0&postorder=asc& 
highlight=, pristupljeno 3.4.2009. 

djecu odjeveni u srpskoj tradicionalnoj nošnji, tj. „šajkači i svim 
drugim rekvizitima" ili „šubarama". Bošnjački predstavnici su 
reagirali i rekli kako svi oni koji imaju potrebu da nose islamsku 
nošnju to treba da i čine bilo u nastavi, ili u navedenoj skupštini. 
Također, jedan bošnjački poslanik je naveo da je žalosno da 
je uopće došlo do jedne ovakve diskusije i da je pravo svakog 
konstitutivnog naroda u BiH na slobodu izražavanja kulture. 
Hrvatski poslanici bili su suzdržani. 

Ovdje je vidljivo nekoliko stvari koje je bitno napome- 
nuti. Prvo, da se hidžab posmatra isključivo kao tradicionalna 
nošnja i dio kulture jednog naroda, te se izjednačava sa šajka- 
čom i šubarom koji su kulturni, a ne religijski simboli jednog 
naroda, i drugo, da se multietničko obrazovanje posmatra kao 
obrazovanje u kome su svi ljudi isti i ne smiju se razlikovati. 
Oba ova stava, a posebno u kombinaciji, ukazuju na to da bh. 
političari nisu savladali osnovne demokratske pojmove kao 
što su pravo na vjeru, etnicitet, kultura, religija ili multietič- 
nost. Rasprava je samo iskoristila pitanje nošenja hidžaba za 
ponovno isticanje već tako poznatih nacionalističko-političkih 
stavova a to dokazuje i činjenica da hrvatski poslanici nisu rea- 
girali jer su očito smatrali da se to pitanje njih ne tiče, iako npr. 
časne sestre predaju vjeronauku u državnim školama obučene 
u religijsku nošnju. 

S druge strane, slučaj je zanimljiv zbog same suštine ove 

V 

knjige. Semsa Ahmetspahić je jedina žena do sada koja je po- 
krenula pitanje diskriminacije zbog hidžaba u javnosti u BiH. 
Ona je bila i jedna od govornica na tribini koju su organizi- 
rali Centar za edukaciju i istraživanje „Nahla" i „Centar za 

ipredne studije" iz Sarajeva pod naslovom: „Islamofobij 
)java, oblici, odgovori". Tu je predstavila svoju priču koja 
dijelovima, radi same teme, navedena: 

Bila sam veoma dobar student pedagogije i psihologije 
(...) govorim tri strana jezika, educiram se za grupnog 
psihoterapeuta na Institutu za grupnu analizu (...) Pri- 
likom prijema vršeno je pismeno testiranje kandidata 
koje sam bez problema prošla. Usmenog testa nije ni 
bilo. Primljena sam da radim kao pripravnik pedagog 
(...) Ovim događajem nepravedno sam optužena da svo- 
jom pojavom vršim diskriminaciju drugog i drugačijeg. 
Zapravo sam ja diskriminirana. Ja nikome ništa nisam 
zabranila, a meni je zabranjeno da radim u odjeći koja 
je u skladu sa mojim vjerskim opredjeljenjem (...) Kad 
je prošao pripravnički staž, meni je prekinut radni od- 
nos. Ocijenjena sam sa najboljim ocjenama (...) škola je 
nagrađena sa dvije zlatne medalje u različitim takmiče- 
njima. Neposredno prije isteka mog pripravničkog staža 
direktor škole uputio je pismeni zahtjev Odjelu za obra- 
zovanje, za raspisivanje konkursa za prijem u stalni rad- 
ni odnos na poziciju Pedagog. Prijavila sam se na biro i 
čekala raspisivanje konkursa (...) Međutim tendenciozno 
promijenjeni Organizacioni plan, čija je izmjena odgodi- 
la objavljivanje konkursa i koji je do izmjene predviđao 
za radno mjesto pedagog uslov 'radno iskustvo sa ili bez 
iskustva' što je u skladu sa Zakonom o obrazovanju, ali 
izmjenom 30.7.2007 godine uvodi se promjena koja gla- 
si 'jedna godina radnog iskustva u struci' i kao poseban 
uslov 'položen stručni ispit', što meni automatski one- 
mogućava konkurisanje (...) Zbog navedenih nezakoni- 
tosti sam podnijela tužbu Sudu u Brčkom, ali Nezavisni 
sudija S. K. već dvije godine nema vremena da presudi u 
ovom predmetu. O ovim nezakonitostima sam pismeno 
obavijestila OHR u Brčkom i dobila pismenu obavijest 

da je naložio upravnom inspektoru C. S. i prosvjetnoj 
inspektorici F. D. da ispitaju navedeni slučaj i da mene a 
i OHR obavijeste o nalazu. Istekom svih zadanih rokova 
informirala sam OHR da nisam dobila nikakav odgovor. 
(...) Interesantno je da je u institucijama Brčko distrikta 
godinama bilo upražnjeno više od deset radnih mjesta 
psihologa i pedagoga ali da nakon svih dešavanja u skup- 
štini, konkursi nisu bili raspisivani, iz razloga što se čeka- 
lo da pristignu generacije novih svršenika ovog fakulteta 
a jedini kandidat sam bila ja, koji sjedi na birou za zapo- 
šljavanje i godinama čeka (...) Ja moram reći da mene ne 
iznenađuju stavovi pripadnika drugih nacionalnosti ali 
iskreno jako mi teško pada kada Bošnjaci imaju stav: da 
su znali, da ih ne iznenađuje, šta si drugo očekivala i si. 
Mnogi od njih me izbjegavaju bojeći se nečega vjerovat- 
no samo njima znanog (...) A kako je meni? Zanima li 
koga to, pitam se? Evo, barem djelimično, kako se osje- 
ća osoba koja je diskriminisana. Osjećala sam se užasno 
usamljena, ostavljena na cjedilu, nepoželjna — persona 
non grata, izdana, razočarana, izgubila sam povjerenje u 
sistem, ljude. 58 

Iz izlaganja gospođe Ahmetspahić nazire se nekoliko 
stvari. Da je kao žena sa hidžabom dobila posao na osnovu 
pismenog ispita. Neke ispitanice tokom istraživanja su tako- 
đer navele da vjeruju da su dobile posao upravo zbog toga 
što nije bilo usmenog intervjua te su primljene upravo na 
osnovu kvalifikacija dostavljenih pismenim putem. Da su 
prema njenim navodima, a radi reagiranja kolege sa posla 
i naknadnih dešavanja u skupštini, pravila izmijenjena kako 
ona ne bi mogla više konkurisati na navedenu poziciju. Da 
nezavisni sudija dvije godine ne pokušava da riješi navede- 

58 Tribina ,,I slamo fobija: pojava, oblici, odgovori", 1.4.2009. 

ni slučaj, da OHR ne reagira te da se određeni period ni 
konkursi nisu raspisivali. Ostaje na sudskim instancama da 
potvrde ovo kao slučaj diskriminacije i time započnu pozi- 
tivnu sudsku praksu po ovom pitanju u BiH. Ona je također 
navela i reakcije drugih ljudi koje korespondiraju sa reak- 
cijama koje navode neke druge ispitanice a to je da ih ljudi 
izbjegavaju ili govore da je to i tako bilo očekivano te da je 
takvo nešto skoro pa normalno. 

Za kraj ovog dijela potrebno je reći da je, i pored šareno- 
like situacije u praksi (što će se pokazati u posljednjem dijelu 
ove knjige), trenutna zakonska situacija u Bosni i Hercegovi- 
ni slična onoj u zapadnim zemljama te ostaje da se vidi kako 
će se ovo pitanje razvijati i kakav će (pod uslovom da za to 
bude potrebe) pristup BiH primijeniti u svojoj sudskoj prak- 
si, unutar svog diskrecijskog prava, a kada je u pitanju defi- 
niranje odnosa prema hidžabu na tržištu rada ali i općenito. 
Ako naši eksperti budu za to imali volje i hrabrosti, BiH bi 
mogla zbog svoje specifične historije i tradicije, multikultu- 
ralnosti, autohtone (neimigrantske) muslimanske zajednice 
umjesto standarnog ,,copy"- „pastiranja" sa Zapada, u vezi 
sa ovim pitanjem ponuditi svježa, promišljena rješenja, koja 
će moći poslužiti kao primjeri dobre prakse ostalima u regi- 
onu i Evropi. Primjeri kako je moguće uzajamnim pregova- 
ranjem postići pozitivan rezultat za sve. 



3. HIDŽAB U BOSNI I HERCEGOVINI 



ff A moja mahrama to sam sama ja. To je moje ljudsko biće, cje- 
lina mog ljudskog habitusa, to je moje žensko sebstvo, moje tje- 
lesno osobstvo, moja sigurnost, moj lični neopragmatizam i moj 
duševni mir, moja duhovna premoć i moja fizička snaga, moj 
instinkt i moja sigurnost, moja zdrava koža i moj način „dobrog 
života. " 

V 

Fahira Fejzić-Cengić 



Historija hidžaba 
u Bosni i Hercegovini 

Na početku je potrebno predočiti historijsku analizu položaja 
muslimanske žene u Bosni i Hercegovini koji kao jedan od 
svojih segmenata uključuje i pokrivanje. Ovaj dio od velikog 
je značaja za kontekstualno razumijevanje pokrivanja kod nas. 
Naime, kako je ranije pomenuto, iako pokrivanje musliman- 
ki u svim dijelovima svijeta izgleda površinski isto ili slično, 
razumijevanje društveno-historijskih okolnosti svakog pojedi- 
načnog prostora kruci jalno je za razumijevanje ovog duboko 

kontekstualiziranog pitanja. Problem postaje još veći kada 
se studije, rješenja, pretpostavke i zaključci o pokrivanju iz 
određenih sredina pokušavaju primijeniti u potpuno druga- 
čijim sredinama. (Mernissi, Kas em). Npr. pokrivanje (kao i 
nepokrivanje) u sekularnoj Turskoj sa većinskim musliman- 
skim stanovništvom ima drugačije implikacije od pokrivanja 
muslimanskih imigrantica u Belgiji, ili od obaveznog pokriva- 
nja Iranki ili Saudijki ili pokrivanja evropskih, bosanskih mu- 
slimanki, u ratnom i postratnom, postsocijalističkom društvu. 

Osmanskim osvajanjem prostora Balkana dolazi do isla- 
mizacije prostora Bosne i Hercegovine. U to vrijeme u peri- 
odu od polovine 15. do kraja 19. stoljeća muslimanka je tre- 
tirana u porodici i društvu uglavnom kroz svoju dužnost da 
odgaja i podiže djecu, bude podrška mužu i stub porodice. 
Ona je kreirala život unutar kućnog prostora, a u javnom ži- 
votu uglavnom nije bila prisutna. U siromašnijim porodicama, 
ako muž nije mogao da materijalno osigura porodicu, ona je 
mogla pomoći pri zaradi sredstava ali joj to nije bila obaveza. 
Na selu, pak, žena zajedno sa ostalim članovima porodice par- 

V 

ticipira u poljoprivrednim poslovima. (Car-Drnda 125). 

Ipak, kako navodi Ljiljana Beljkašić-Hadžidedić, ukorije- 
njeno je mišljenje da su žene u prošlosti bile jedan zapostav- 
ljeni i obespravljeni dio društva, a da se to posebno odnosilo 
na muslimanke. Ona smatra da se u široj javnosti, pa čak i u 
stručnim krugovima stvorio utisak da su muslimanske žene 
u potpunosti bile obespravljene i da su živjele kao izolovani 
dio društva. Međutim, njena istraživanja ukazuju na suprotne 
zaključke. (302). 

U odnosu na status žene ali i njeno odijevanje, potrebno 
je napraviti razliku između gradskih i seoskih žena. Gradske 
žene u takvom tradicionalnom društvu u potpunosti su pri- 
hvatile običaj sakrivanja lica i za izlazak na ulicu oblačile su 
feredžu i zar. To se jeste dovodilo u vezu sa islamskih propi- 
sima, ali su feredžu u gradovima nosile i kršćanke i jevrejke, 
zbog tada uobičajenog shvatanja da je krajnje nepristojno da 
se žena kreće kroz grad otkrivena. Općenito su sve gradske 
žene u to doba bile više vezane za kuću i njihovo kretanje po 
gradu bilo je regulirano nepisanim pravilima. Kada posmatra- 
mo muslimanku na selu, vidimo da se ni njen položaj nije bit- 
no razlikovao od položaja seoske žene u Bosni i Hercegovini 

V 

drugih vjera. Zena na selu učestvuje u privrednoj proizvodnji 
naporedo sa muškarcem. Muškarac, domaćin, ako se i javno 
pokazivao kao predstavnik porodice, o svim se značajnijim 
poslovima dogovarao sa ženom, nekada čak i u prisustvu stra- 
nih lica. Seoska muslimanka slobodno se kretala po selu i ri- 
jetko je skrivala lice pred stranim osobama. Općenito se može 
reći da običaj sakrivanja lica kod seoskih muslimanskih žena 
nije bio u potpunosti prihvaćen. (303). 

Ovakva situacija vladala je u Bosni i Hercegovini do 
dolaska Austro-Ugarske, čime po Seniji Milišić dolazi i do 
prve faze u historijskom posmatranju pitanja emancipacije, 
a samim tim i pokrivanja, tačnije otkrivanja, muslimanki. Ta 
prva faza počinje 1878. i traje do 1918. godine. Okupaci- 
jom Bosne i Hercegovine nastupaju brojne promjene koje 
obuhvataju i pitanje muslimanske žene, kao i izmjene njenog 
društvenog položaja. Nakon te faze slijedi faza između dva 

svjetska rata, dok treća započinje 1941. i traje uslovno do 
1950. (225). 

U toj prvoj fazi dolaska Austro-Ugarske najslabije se sna- 
laze muslimani. Prvi put nakon višestoljetne muslimanske 
vladavine muslimani u BiH nalaze se u situaciji da žive pod 
upravom nemuslimanskih vlasti. U muslimanskim redovima 
dolazi do iseljavanja, zatvaranja, otuđivanja... Promjene druš- 
tvenih odnosa, u smislu preobražavanja i usklađivanja patrijar- 
halnog načina života spram zahtjeva jedne zapadnoevropske 
zemlje najteže padaju muslimanima koji pokušavaju da nastave 
sa dotadašnjim načinom života i teže od ostalih sunarodnjaka 
prihvataju te nove tekovine. (Milišić 226). U ovom periodu je 
već vidljivo povlačenje u zatvorenu muslimansku zajednicu, 
posebno insistiranje na intenzivnijem zatvaranju muslimanki 
prema vanjskom svijetu, vjerovatno u strahu od gubljenja vla- 
stitog identiteta epitomiziranog u ženi. Tako su se: 

sami Bošnjaci prvih decenija Austro-Ugarske vladavine 
povukli u sebe, prepustili nebrizi svoje škole, a žensku 
populaciju isključili iz školstva (...) a Bošnjanka je degra- 
dirana u odnosu na svoj položaj koji je imala u Bosni za 
vrijeme Osmanske imperije (Karić 57). 

Dr. Mehmed Begović također navodi da za vrijeme Au- 
strije: 

pokrivanje i povlačenje žena u porodicu postaje jače i ista- 
knutije nego pre (...) do pred sam rat, u nas je bilo retko 
videti odraslu muslimanku da izlazi van kuće bez zavitka, 
a još rede da obavlja kakav poziv ili da posećuje školu. 
(Begović III). 

Takva situacija manje- više prisutna je do Prvog svjetskog 
rata. Prvi svjetski rat donosi sa sobom i prve pojave otkrivanja 
(lica) muslimanki koje su, u ratnim nedaćama i u potrazi 2a obe- 
zbjeđenjem ekonomske egzistencije, bile prisiljene da potraže 
posao. (Milišić 27). Tu su vidljive prve dileme u vezi sa otkriva- 
njem lica muslimanki i njihovom participacijom u javnoj sferi. 

Godine 1913. za reisul-ulemu biva imenovan Džemaludin 

v 

Caušević, što na neki način označava i početak unutarmusliman- 
skog debatiranja o pitanjima vjere koja se ranije nisu tematizirala 
a u svjetlu različitih reformatorskih i konzervativnih razumije- 
vanja vjere. Kako Enes Karić navodi, glavna pitanja su Kakvu 
odjeću nositi? Smije li musliman nositi šešir? Da li %ensku djecu slati 

v v 

u savremene škole? Sta sa starim grobljima? Sta sa vakufima?. (269). 
Muslimani, koji su se do tada uglavnom obrazovali na orijental- 
nim jezicima, sada su na neki način primorani da se prilagode. 

V 

Caušević uvodi arebicu, arapsko pismo prilagođeno za pisanje 
na bosanskom jeziku i prvi put se prevodi vjerska literatura i 
drže predavanja na bosanskom jeziku. U tim raspravama o no- 
vim pitanjima vidljiv je „jedan poseban žanr posvećen ženskom 
pitanju". Ipak, Karić podsjeća da „moramo odmah biti sasvim 
načisto i kazati da je ovo 'žensko pitanje' u Bosni zapravo bilo 
po svemu 'muško pitanje', kao i drugdje u islamskim društvi- 
ma u 19. i 20. stoljeću" .(57). Slično navodi Leila Ahmed, da ni 
drugdje, u Egiptu naprimjer, kada je ovo pitanje bilo razmatrano 
„zagovaranje otkrivanja nije nešto što su inicirale same žene; niti 
je to nešto što je inicirano u ime žena. To je bio pokušaj muške 
(tek kasnije ženske) elite da uspostavi modernu državu". (167). 
Jednostavno „pokriti ili otkriti" bila je dilema kojom se manipu- 

liralo u zavisnosti od potreba države, gdje sam izbor žene nije 
igrao važnu ulogu. (165). 

Rješavanje ovog „ženskog pitanja" uključivalo je brojne 
segmente i ono je na neki način poslužilo i kao pogodna plat- 
forma za raspravljanje i sučeljavanje različitih struja, utjecaja i 
mišljenja unutar same muslimanske zajednice. Na tragu refor- 
mističkih islamskih mislilaca u svijetu — Rešida Ridaa, Dže- 
maludina Afganija, Muhameda Abduhua, Muhameda Iqbala i 
drugih — jedan dio bh. uleme, na čelu sa reisom Čauševićem, 
slijedi njihove stope i pokušava pomiriti islamske tradicional- 
ne vrijednosti sa novim društvenim tokovima i izazovima. Ti 
muslimanski reformski orijentirani intelektualci vjerovali su da 
se muslimanka može i treba uključiti u nadolazeće društvene 
trendove, ali da to ne iziskuje obavezno odbacivanje tradicije. 
Uz njih, u BiH se javljaju već prvi diplomanti austro-ugarskih 
škola, prva muslimanska laička inteligencija koja zagovara pot- 
puno ravnopravno uključenje žene u život zajednice i smatra da 
su smetnje tome zar i feredža, koje treba ukloniti kao i druge 
ostatke tradicije. Kao treću grupu moguće je izdvojiti i konzer- 
vativnu ulemu, čiji je pristup bio zasnovan na tradicionalnim še- 
rijatskim rješenjima, običajima i strahu od narušavanja vjerskih 
i moralnih normi u eventualnom otkrivanju lica muslimanki i 
njihovom uključivanju u nadolazeće trendove. 59 

Tako, nakon završetka rata, vidljivo je postepeno evolui- 
ranje debate o ženskom pitanju uopće, u čijem centru se nalazi 
otkrivanje lica kod žena i povezanost pokrivenosti lica žena sa 

59 Hasanbašić, Senada. Šerijatsko-pravne i socio-kulturološke rasprave o \aru i fered^i 
u Bosni i Hercegovini između dva svjetska rata. Diplomski rad iz Tefsira. Sarajevo: 
Fakultet islamskih nauka, 2004. 

njihovom nepismeno šću, te samim tim i njihovim nazatkom, 
ali i nazatkom cijele muslimanske zajednice. Ovo je pitanje 
svakako dio šire cjeline koja uključuje raspravu oko uključe- 
nosti žena u javni život i promjenu odnosa u muslimanskoj 
porodici i društvu, u kojoj je žena stoljećima bila „čuvarica 
kuće, tradicije, kućnog praga i obraza". (Karić 57). Jedna od 
prvih brošura objavljenih na ovu temu je ona Dževad-bega 
Sulejmanpašića iz 1918. godine pod naslovom „Muslimansko 
žensko pitanje — jedan prilog njegovu rješenju" ,gdje on po- 
ziva na to da se prestane gledati u Tursku i da se prate ruski, 
egipatski i indijski muslimani na njihovom putu emancipacije 
žena i kao najjači historijski dokaz emancipacije muslimanke 
navodi Kongres ruskih muslimanki 1917. godine u Kazanu, 
na kome je zaključeno da se ženi moraju dati sva prava jed- 
nako kao i muškarcu, da se ukine mnogoženstvo, da se uvede 
prisilno pohađanje škola za žensku djecu. (Sulejmanpašić 5). 
On navodi i da je pokrivanje lica jedna od pogubnih tradi- 
cija i da to nije vjerska stvar nego „tradicija pomiješana sa 
religiozno šću". I kaže da „nas je pokrivanje lica naše žene za 
vrijeme 40 godina" pod Austro-Ugarskom upropastilo jer se 
žene nisu školovale. Između ostalog prednosti otkrivanja lica 
po njemu su: obrazovanje žena i bolji odgoj djece, kao i mo- 
gućnost određene zarade za ženu jer je u prethodnom ratu 
česta pojava bila da je muž ostavio kuću radi rata, a „žena mu 
neuka, nepismena, smatra da je sramota izlaz u javnosti". Sto- 
ga je „inovjerka postala radnica, kondukterica, trafikantica, a 
muslimanka nijedno od toga, bila je nepismena i morala je ili 
prositi ili se prostituirati". (13). Ahmet Đumišić u svom djelu 

„Ko smeta napretku i prosvjećivanju muslimana, a osobito 
muslimanki?" iz 1919. godine, na tragu Sulejmanpašića navodi 
i jedan od razloga za nepismenost muslimanki pa kaže: 

Žene nam se ne obrazuju jer mnoge naše 'nazovi' hodže 
to svojim vazovima spriječavaju kazujući - ko bajagi - iz 
ćitaba, da je to zabranjeno. Da će kad nauče čitati u Dže- 
henem i time ih bacaju u nazadak i neznajući sami da time 
grozno griješe proti islamu. (1). 

Ovim ukazuje i na neobrazovanost tadašnjih imama i 
predvodnika džemata, ali i na manipuliranje vjerskim osjeća- 
njima žena, koje time stiču dojam da je čitanje i pisanje grijeh, 
te se zbog toga ne školuju i ostaju u kućama, što je između 
ostalog bila i namjera takvih poruka. 

Bitno je još pomenuti i djelo „Uzroci propadanja mu- 
slimanskog ženskinja" od Ibrahima Džafića kao i „Početak 
emancipovanja Srpkinje muslimanske vere" Hasana M. Rebca 
iz 1925. godine, gdje on navodi da je „Bosanska muslimanka 
mnogo različita od muslimanke Turkinje, a mnogo slična pra- 
voslavnoj Srpkinji" i da u tom pravcu treba da ide i emancipa- 
cija muslimanki. 

Ipak, najveća rasprava o ovom pitanju javlja se nakon re- 
ferata koji je reis Čaušević održao o tome „Šta je naš napredak 
i progres" u Sarajevu 1927. godine. Njegove tadašnje izjave 
bile su šokiraj uće za tradicionalnu muslimansku sredinu u 
Bosni (Karić 299) gdje je on ponudio prilično netradicionalne 
odgovore na određena aktuelna vjerska pitanja. 

On je želio ohrabriti muslimansku žensku populaciju na 
javno školovanje. Borio se protiv izoliranja muslimanskih dje- 

vojaka i svođenja njihovog društvenog života samo na kuću. 
Smatrao je da muslimanka, da bi opstala kao muslimanka u 
Evropi, mora biti obrazovana na način da tu svoju širu evrop- 
sku domovinu dobro poznaje. Njegov stav je, između osta- 
log, bio da je „po šerijatskim propisima velika dužnost svakog 
ženskog čeljadeta da poznaje propise o načinu uzgajanja dje- 
teta, propise o čuvanju zdravlja djeteta (...) da je dužnost sviju 
muslimana da prošire nauku, kako za muške tako i za ženske". 
Tumačio je i poteškoće o potrebnom pregledavanju musli- 
manki kod liječnika muškaraca i naveo da se moraju odgajati 
muslimanke i kao doktorice i da je to farz-kifaje. 60 Navodi ta- 
kođer da muslimanke mogu studirati otkrivenog lica. (256). 
Nakon iznošenja ovakvih stavova sarajevski džematski 

v 

medžlis stupio je u polemiku sa Cauševićem, a zatim izdao 
i brošuru pod nazivom „Sarajevski džematski medžlis i Rei- 
sove izjave" gdje se ovakvi stavovi smatraju neprihvatljivim. 
Ibrahim Hakki-ef. Čokić, jedan od urednika tuzlanskog kon- 
zervativnog lista Hikjmet, u ovo je vrijeme napisao raspravu 
„O tesetturu" (pokrivanju muslimanki), kojom napada reisa 

V 

Cauševića. Radi to na sličan način kao i Ali Riza Karabeg u 
svojoj „Raspravi o hidžabu", koji kaže: 

Zar imade u ženska nešta krasnije, čarobnije, primamljivi- 
je, privlačivije od lica. Može li šta apsurdnije biti kao tvrd- 
nja da može svaka ženska bezuvjetno hodati kuda god i 
kad god hoće! (28). 

Zvaničnim Takrirom — izjavom — oglasila se i izborna 
Kurija, 61 koja upozorava Reisa da je prekoračio svoja ovlašte- 

60 Dužnost zajednice 

61 Izborno tijelo u čijoj je nadležnosti bio i izbor reisul- uleme 

nj a i da više ne treba davati takve izjave. (Karic 310). Oni o 
ovome navode: 

U pokrivanju muslimanske žene naši fakihi (šerijatski 
pravnici) zastupaju sljedeće stanovište: Da bi se očuvala 
čistoća međusobnoga odnošaja između muškarca i žene, 
Šerijat im podjednako naređuje da brižno paze na svoje 
oči i ostala čutila te da r'z i namus čuvaju kao oko u gla- 

V 

vi (...) Serijat je propisao još i posebnu dužnost da osim 
pred taksativno nabrojanom rodbinom i muževima kriju 
sve ukrase osim lica i pesnice (...) osim u slučaju šerijat- 
ski priznate nužde (liječnički pregled). U takvu nuždu ne 
spadaju protušerijatski narodni običaji a ne spada ni težnja 
za srođavanjem, unificiranjem sa našom inovjernom bra- 
ćom po krvi i jeziku. Moralno jaka muslimanka može se 
posvetiti i obrtu i trgovini i studijama i svakom časnom 
zanimanju, uz gore istaknuta ograničenja, koja nijesu ni- 
kakva stvarna prepreka za njen potpuno sretan društveni i 
obiteljski život. (cit. u Rožajac-Zulčić) 

v 

Na ovo Caušević odgovara: „Pročitavši takrir Kurije 
usvajam ga jer iz njeg razumijem da ne odbacuje moju glav- 
nu misao da muslimanka, koja je upućena na studiranje nau- 
ka, učenje zanata i drugu privredu, može biti otkrivena lica i 

ruku". (Karić 310). On također kaže: 

Moji su odgovori u skladu sa onim što Bog propisuje u 
Kur'anu, pa i ako poznajem i ono što su šerijatski pravnici 
i komentatori rekli (više) se volim držati propisa uzviše- 
nog Kur'ana, jer je on zauvijek i za sva vremena. Na ovo 
me poziva Kur'an, jer mi propisuje razmišljanje, prouča- 
vanje i istraživanje. (254). 

Dalje navodi da u Carigradu postoje najviše ženske škole 
koje pohađaju na hiljade učenica a kojima predaju nastavnice i 

profesorice muslimanke otkrivena lica a da u „Misiru djevojke 
muslimanke studiraju nauke, imaju naročite haljine, a otvore- 
na su lica. Sve nastavnice na ženskim školama jesu musliman- 
ke i otvorena lica hodaju". (Karić 255). 

V 

Podršku Cauševiću pruža Hafiz Ajni Bušatlić, šerijatski su- 
dija, u svom djelu „Pitanje muslimanskog napretka u Bosni i 
Hercegovini", kao i dr. Mehmed Begović u nizu predavanja na- 
zvanih „O položaju i dužnostima muslimanke prema islamskoj 
nauci i duhu današnjeg vremena". Husein Dozo u svom djelu 
„Da li je problem vjerskog ili socijalnog karaktera" navodi da 
nema smetnje da se omogući „ženi da otkrivena lica izađe van 
kuće i da zajedno sa ljudima kao njihov pomoćnik sudjeluje u 
izgradnji bolje budućnosti, ako to budu tražili opći interesi". 
(Dozo 3). Ovdje je vidljiv pozitivan napredak u smislu otvara- 
nja prostora ženama za djelovanje koje većina drugih autora u 
tom periodu ne priznaju, ali je u smislu rodnih odnosa vidljivo 
da se ženi dodjeljuje subordinirana uloga pomoćnice. 

Iz gore navedenih rasprava vidljivo je da je pitanje ot- 
krivanja lica muslimanki, slično kao otkrivanje općenito i u 
drugim muslimanskim zajednicama u svijetu, simbolički pred- 
stavljalo raskidanje sa tradicionalno usvojenim obrascima ži- 
vota i priliku za prihvatanje tekovina modernosti, uključujući i 
školovanje i emancipaciju žene. S druge je strane očit strah da 
će otkrivanjem lica, odnosno posljedicama koje otkrivanje lica 
donosi, biti ogoljena porodica, moral i vjera cijele zajednice. U 
svjedu ovakih rasprava nazire se i početak Drugog svjetskog 
rata, koji će, zajedno sa tekovinama narodnooslobodilačke 
borbe, radikalno promijeniti stanje u društvu kada je u pitanju 

prisutnost islamske nošnje kod muslimanki. Već tokom rata 
dolazi do mobilizacije velikog broja stanovništva. I musliman- 
ke učestvuju u toj borbi. U 16. muslimanskoj navodi se da je 
bilo 88 muslimanki. Već je u ratu vidljivo otkrivanje žena, sve 
su prisutnije na kursevima za opismenjavanje, a i društveno su 
aktivne. (Milišić 5). 

Nakon oslobođenja započinje nova faza u razvoju proce- 
sa opće emancipacije žene, a time i muslimanke. Kako Milišić 
navodi, taj proces je za žene dvostruko nov: po tome što se 
on mijenja za cijelo društvo ali i po specifičnim problemima 
vezanim za ulazak žene u društveni život. (230). Kombinacija 
je to ranije tradicije i nove realnosti koja još uvijek ne oslo- 
bađa ženu od društvenih i ličnih obaveza. Kada su u pitanju 
muslimanke, vidljiv je aktivan rad na ukidanju nošenja feredže 
i zara. Godine 1945. Islamska zajednica podržala je opći re- 
volucionarni trend o skidanju zara i feredže, a tadašnji reisul- 
ulema Ibrahim ef. Fejić izjasnio se za ukidanje zara i feredže. 
(Karić 316). Dosta vremena vlasti su držale otvorenim pitanje 
da li će se emancipacija muslimanske žene provesti političkom 
akcijom ili donošenjem zakona. Pri Glavnom odboru Antifa- 
šističkog fronta žena osnovan je Zemaljski odbor za otkriva- 
nje muslimanki a organizirana akcija za skidanje zara i feredže 
započela je 1947. godine. U izvještajima partijskih komisija 
koje su obilazile srezove, pominje se davanje kolektivnog ot- 
pora, jak utjecaj kuće kao i najoštrije reakcije muškaraca koji 
su htjeli da žene ostanu u kući. (Milišić 236). 

Glavni razlozi za ove akcije bili su uglavnom vezani za po- 
trebu izjednačavanja svih ljudi, što je bilo nemoguće dok god je 

bilo razlikovanja po pitanju narodne nošnje jer je to služilo kao 
oznaka drugačije nacionalnosti. Također, kako navodi Milišić 
(226), muslimanska žena predstavljala je neiskorišteni privred- 
ni potencijal te se ovom akcijom sa jedne strane potpomagala 
emancipacija žene, ali sa druge dobij ala dodatna radna snaga 
kako za sopstveno privređivanje tako i za radne akcije i slične 
aktivnosti. Tako Narodna skupština Narodne republike Bosne 
i Hercegovine 29. septembra 1950. godine donosi Zakon o za- 
brani nošenja zara i feredže. U Zakonu se navodi: 

Izražavajući želje narodnih masa, radnih kolektiva i ma- 
sovnih organizacija, a u cilju da se otkloni vjekovna ozna- 
ka potčinjenosti i zaostalosti žene muslimanke, da se olak- 
ša ženi muslimanki puno korištenje prava izvojevanih u 
Narodnooslobodilačkoj borbi i socijalističkoj izgradnji ze- 
mlje i da joj se obezbijedi puna ravnopravnost i šire uče- 
šće u društvenom, kulturnom i privrednom životu zemlje 
zabranjuje se nošenje zara i feredže i svako pokrivanje lica 
žene;62 

Priređivane su javne manifestacije u kojima se žena u zaru 
penje na binu, odbacuje zar i time pokazuje svoju svijest, svoj 
stepen lične emancipacije. Poseban segment ovog procesa je 
ono što se zbivalo u duši žene koja je u svemu ovome iskazala 
itekako visok stepen lične hrabrosti. (Milišić 238). 

Iako je vidljivo da su muškarci muslimani bili ti koji su se 
glasno protivili ovakvom Zakonu strahujući od raspada poro- 
dice i gubitka moći i autoriteta, i da je dosta muslimanki vlasti- 
tim primjerom pokazalo da podržavaju navedeni Zakon, ipak 
Milišić nije isključivo upravu kada kaže da je „samo skidanje 
zara, u opštem smislu, za muslimansku ženu značilo da je po- 

62 Zakon o 2abmni nošenja 2ara i feredže od 29.9.1950. 

stala slobodan čovjek, da je progledala", odnosno da je to što 
se ^bivalo u dusi %ene bilo isključivo samo osjećanje zadovoljstva 
i oslobođenja. Zaostalost i neobrazovanost žena nisu rezultat 
nošenja zara, nego samo indikator određenih rodnih odnosa 
u društvu i muslimanskoj porodici koji nisu ženi omogućavali 
obrazovanje i prisustvo u sferi javnog. U drugačijim okolno- 
stima i žena sa žarom mogla bi funkcionirati kao akterka u 
društvenom životu. Vrhunac „lične emancipacije" zasigurno 
ne bi trebalo biti, kako se to ovdje sugerira, skidanje feredže, 
nego stvaranje uslova u kojima će svi imati jednake prilike. Iz 
zbirke Semihe Kačar „Zarozavanje zara" u kojoj je prikupila 
vrijedna iskustva žena koje su doživjele uvođenje ovog Za- 
kona vidimo i to da „patrijarhalni model obiteljskih odnosa 
i moći nije bio tako jednostavan kao što o njemu mislimo" 
(Rihtman-Auguštin cit. u Hadžidedić-Beljkašić 302) i da je 
bilo u to vrijeme i žena koje su objeručke prihvatile skidanje 
zara (velika većina njih i islamske nošnje uopće), ali da je bilo 
i onih koje su se protiv toga borile, smatrale to svojim „pra- 
vom" i sastavnim dijelom svoga identiteta i kod kojih je to 
što se ^bivalo u duši %ene bilo dosta drugačije od slike koju nam 
nudi Milišić. Otkrivanje žene bez njene volje jednako je bolno 
iskustvo kao i takvo pokrivanje. 

Poslije oslobođenja moj čovjek je tražio od mene da ski- 
nem čaršaf. Dosta smo imali muke i svađe oko toga - do 
jada. Njemu su tražili da se skidaju feredže pošto ti je on 
bio pomalo crven. Ja neću, a on hoće da mi skine feredžu 
pa hoće (...) Stalno je tražio da je skinem. On traži — a ja 
neću... (Kačar 11). 

Feredžu sam nosila još od trineste godine. Tako je po še- 
rijatu. Kad su partizani ušli uvelike sam bila pokrivena... 
Bogu ti fala teško mi je bilo (skinuti). Kako nije, toliko go- 
dine nosila a sad gologlava preko sred čaršije. (Kačar 43). 

Nekima od njih zar i feredža predstavljali su samo unifor- 
mu koja se nosi u javnosti, ali nekima je to bilo direktno povezano 
sa dubokim vjerskim osjećanjima i osjećajem vjerske dužnosti. 

Sada bi je ponovo neke žene nosile. Voljele bi da se vrati. I 
ja bi' voljela. Odozdo si mogo bindrehu obuć' ako hoćeš, 
ne vidi se. Odozgo ti je lijep čaršaf sve pokrije, ništa se ne 
vidi. A vala ima i onih koje je ne bi ni za živu glavu više 
obukle, taman da ih strijeljaš. (Kačar 12). 

To je bilo moranje i to ti je to. Silom zarozavanje zara! Ja 
se pitam: šta je im'o Zakon sa mnom i sa mojom fered- 
žom? Moja feredža - moja briga! Oni sve zorom - skini, 
pa skini! Druge ti nema. Drage volje - na sramotu! Da je 
bila draga volja, nikad ne bi skinula. Dina mi! (Kačar 21). 

Bilo je žena koje su pružile otpor muškim članovima po- 
rodice koji su ih tjerali da se otkriju i više nikada nisu izašle iz 
svojih kuća, kao i onih koje su do kraja života nosile maramu 
a otkrile su lice kako je to Zakon nalagao. 

Moj muž je tad radio u „Hotel", bio je partijaš. I ondar, 
sve bi me opominj'o: moraćeš jednog dana, kad cio narod 
bide skin'o tu feredžu i ti da je skineš. A ja sam mu rekla 
da neću. A on kaže: „Biraj Nura, al' da razvedemo brak, aT 
da skineš". Ja sam pristala da razvedemo brak. (Kačar 29). 

Iz njihovih ispovijesti vidljivo je da je ova cijela atmosfera 
utjecala ne samo na skidanje zara i feredže nego da je i utjecala 
na posmatranje islamskog odijevanja uopće, te da društveni 

napredak nije bio moguć ne samo pokrivenog lica, nego i po- 
krivene glave. 

Koja je radila u fabrike morala je suknje da nosi i da ide 
gologlava. Ove starije su nosile podužu suknju i šalče na 
glavu. (Kačar 17). 

Ovim događajima se značajno, posebno u gradskim sre- 
dinama, smanjuje prisustvo islamskih odjevnih praksi, koje 
u skladu sa politikom tadašnjeg režima, bivaju proglašene za 
zaostale i nazadne te se zadržavaju samo kod starijih žena, 
seoskih žena i nekolicine ostalih. Religija se kao društveno ne- 
poželjna povlači iz javne sfere, a sa njom i odjevne prakse koje 
je označavaju. 

Reafirmacija hidžaba 
u Bosni i Hercegovini nakon 1990-iH 

Religija se, iako društveno nepoželjna, i tokom socijalizma 
zadržava među stanovništvom, ali u jednom manje intenzi- 
viranom obliku. Ipak, u svjedu promjena koje se dešavaju u 
cijelom islamskom svijetu, i Balkan pa i Bosna i Hercegovina 
70-ih godina prolaze kroz određenu islamsku obnovu. 

U Jugoslaviji su neki od razloga za to bili: Ustav SFRJ 
iz 1974., kojim su Bošnjaci priznati kao zasebna etnička gru- 
pa Muslimani; bolji ekonomski status, kao i pojava nove ge- 
neracije mlade visokoobrazovane muslimanske inteligencije. 
(Karčić 122). Fikret Karčić također navodi i načine na koje 
se manifestirala ta obnova: rekonstrukcija i gradnja džamija, 

obrazovanje, izdavačka djelatnost, upotreba islamskih druš- 
tvenih simbola, politička kultura i organizacije ili pojava mu- 
slimanskih ustanova solidarnosti. (128). 

Do punije i intenzivnije reafirmacije islama u Bosni i Her- 
cegovini dolazi tokom agresije na Bosnu i Hercegovinu od 
1992. do 1995. godine. Ratno iskustvo i suočavanje sa ratnim 
strahotama dovode do intenzivnijeg pokušaja ljudi da prona- 
đu utočište u religiji. Uz to, prisutna je i potreba za nacio- 
nalnom i etničkom identifikacijom i pripadanjem određenom 
kolektivu. Nakon rata, potreba za obračunavanjem sa pret- 
hodnim režimom, tranzicija i loša ekonomska situacija u ze- 
mlji dodatno pogoduju okretanju ljudi ka religiji. Zasigurno 
je da kod nekih povratak religiji predstavlja i razračunavanje 

sa konzumerizmom, globalizacijom i tržišnom ekonomijom. 63 
Tih kasnih 70-ih, u procesu islamske obnove u cijelom 
svijetu dolazi i do pokreta za ponovno pokrivanje. 64 Tu je 
vidljiva situacija u kojoj žene čije majke nisu pokrivene, čak 
čije su se majke i nane borile protiv pokrivanja, odlučuju da 
nose hidžab. Takav trend pretvorio se u ženski pokret koji 
obuhvata cijeli muslimanski svijet, od Arabije, preko Azije do 
muslimana koji žive na Zapadu. Iako se pokret u literaturi na- 
ziva pokret „ponovnog pokrivanja", za većinu tih žena to nije 
ponovno, nego prvo pokrivanje. (Bullock 85). 

Reafirmacija pokrivanja povezana je sa reafirmacijom 
islama širom svijeta, ali je mnogo razloga koji su na različi- 
tim mjestima utjecali na to. Iako postoje neki zajednički ra- 

63 U istraživanju koje je Zilka Spahić-Siljak provela 2005. na 592 osobe u 
BiH, njih 91,11% izjasnilo se kao vjernici/ e. (Spahić-Šiljak, Žena 220). 

64 re-veiling movement 

zlozi koji se navode, poput povratka religioznosti, političkog 
protesta ili globalizacije, ovaj je fenomen potrebno proma- 
trati unutar specifičnog društvenog konteksta. Leila Ahmed 
skeptično navodi da je ovaj savremeni trend (ponovnog) po- 
krivanja „alarmantan" zbog mogućeg povratka sila koje na- 
meću restriktivne interpretacije ženine uloge u društvu. (230). 
Međutim, to dvoje može ali i ne mora biti povezano jer, kako 
ćemo kasnije vidjeti, pokrivanje može imati svoje mjesto i u 
egalitarnoj teoriji rodnih odnosa. U svakom slučaju, činjenica, 
koja se potvrđuje i u BiH, jeste da 

dvadeseto stoljeće predstavlja vrhunac intelektualnog na- 
pora muslimanki u odnosu na njihovu religiju, prvo odba- 
civanjem i odustajanjem od propisa koji su rodno specifič- 
ni, a onda i povratkom svetom tekstu i zahtijevanjem svo- 
jih stvarnih islamskih prava (Afshar cit. u Bullock xxiii). 

Zaista, vidljiva je pojava sve većeg broja islamskih teolo- 
ginja, pravnica i naučnica koje upravo kroz povratak svetim 
tekstovima, kroz njihovo ponovno iščitavanje ili analiziranje 
prilika među muslimankama u svijetu, nekim tradicionalnim 
konceptima daju nova značenja ili insistiraju na odbacivanju 
tradicije koja nema utemeljenja u prvobitnoj muslimanskoj 
zajednici. Neke od njih su Al Hibri, Manji, Mernissi, Ahmed 
ili Wadud. One se dosta razlikuju i po načinima rada i po 
zaključcima koje donose, ali je značajno da svaka na svoj na- 
čin pristupaju ovim pitanjima. One s jedne strane kritiziraju 
monolitne i orijentalističke pristupe koje nameće Zapad, ali 
bacaju i novo svjetlo na poziciju i pitanja vezana za ženu 
u islamu, propitujući kulturološke i tradicijske prakse i tu- 

mačenja koja nisu utemeljena u islamskim svetim tekstovi- 
ma. Njihovi napori još su značajniji zbog toga što njihovo 
razmatranje dolazi iznutra, iz same zajednice. One, i autori 
i autorice poput njih, u duhu povratka religiji nude razma- 
tranja koja omogućavaju savremenim muslimanima i musli- 
mankama razumijevanje svoje religije u odnosu na izazove 
modernizma, a ne njeno potpuno odbacivanje kao zaostale 
i degradirajuće ili povratak rješenjima usvojenim prije neko- 
liko stotina godina a zasnovanim na kulturi i tradiciji nekih 
muslimanskih zemalja. 

Kada se govori o povratku religiji nakon rata u Bosni i 
Hercegovini, vidljiv je i ponovni povratak ženskim islamskim 
odjevnim praksama. Uglavnom se manifestira nošenjem su- 
knji, širokih hlača, tunika i drugih odjevnih predmeta koji se 
mogu kupiti u prodavnicama koje prodaju robu zapadnih i 
svjetskih robnih marki, iako postoje i specijalizirane prodavni- 
ce koje prodaju odjeću prilagođenu potrebama ovih žena. Uz 
to žene glavu pokrivaju maramama ili šalovima, raznih boja i 
dezena, koriste se raznim stilovima stavljanja/motanja mara- 
me potpomognute ukrasnim iglicama ili broševima. Uz ovaj 
vid islamske nošnje, prisutan je i u manjem obimu i nešto kon- 
zervativniji način odijevanja koji uključuje uglavnom tamnije, 
jednobojne duge široke mantile ili haljine, uz marame sličnih 
boja. Sporadično je vidljiva i ponovna pojava pokrivanja lica, 
odnosno nošenje nikaba, koji pokriva ili cijelo tijelo uključuju- 
ći i lice, ili ostav lja oči slobodnim. 65 

65 O ovom pitanju više vidjeti u magistarskom radu Mirele Rožajac-Zulčić 

V 

„Serijatske odjevne prakse. Kulturološki i pravni prijepori", odbranjen na 
CIPS-u u junu 2008. godine 

Među pokrivenim Bošnjakinjama koje je proučavala Spela 
Kalčić preovlađuju žene između dvadeset i četrdeset godina i 
ona navodi da je odluka da se pokriju bila kod svih individu- 
alna i da ih je većina iz porodica u kojima pored njih nema 
drugih pokrivenih žena. Većina njihovih majki, često i nana, 
nikada se nisu pokrivale. (163). To su uglavnom žene koje žive 
u urbanim naseljima, srednjeg staleža, srednjeg i većinom i 
visokog obrazovanja. 

To korespondira onome što Fikret Karčić opisuje kao 
ponovno prakticiranje islamskih odjevnih praksi kod mladih, 
gradskih i obrazovanih muslimanki, a što se bitno razlikuje 
"od očuvanja tradicionalne muslimanske ženske nošnje u se- 
oskim područjima Bosne". (Karčić 132). Pokrivanje koje se 
sporadično zadržalo u Bosni i Hercegovini tokom socijalizma 
ali ponegdje i do danas, uključuje upravo takvu pojavu noše- 
nja marame, uglavnom kod žena na selu i manje u urbanim 
mjestima, što podrazumijeva izjednačavanje islama sa tradi- 
cijom. One maramu nose iz običaja i tradicije i uglavnom se 

V 

ne pokrivaju u skladu sa ranije navedenim opisima. Cesto na 
glavi nose maramu, uz majicu kratkih rukava itd. Kako navodi 
jedna ispitanica "To su one naše žene što ne znaju zašto nose 
maramu". (Kalčić 172). Po Gellneru, ovdje je moguće razliko- 
vati "visoki" i "niski" ili narodni islam. Visoki je onaj čiji su 
nosioci primarno razni islamski učenjaci i urbana srednja kla- 
sa, koji se u svojoj praksi oslanjaju na pisane izvore; i narodni 
islam, gdje su ljudi, umjesto da proučavaju knjige, usmjereni 
na usmeno predanje a pisane izvore često koriste u neke mi- 
stične svrhe kao što su zapisi ili hamajlije. (Kalčić 175). 

U skladu sa tim, Zilka Spahić-Siljak u svom doktorskom 

V 

terenskom istraživanju objavljenom u knjizi "Zena, religija i 
politika" navodi da 

religiju najviše prakticiraju najmanje i najviše obrazovani, 
a umjerenije prakticiranje je prisutno kod ispitanika/ ca sa 
srednjom i višom školom. Oni koji su manje obrazovani 
ne pokazuju da imaju aktivan odnos u razumijevanju reli- 
gije već naslijeđene obrasce koje nekritički slijede, dok su 
oni najobrazovaniji dobro upućeni, čitaju i aktivno prate 
događanja u religijskom životu, no ni oni nisu spremni na 
kritički osvrt. (313). 



Islamska zajednica, 

„FIKHSKI MASKULINIZAm" 
I NEVLADIN SEKTOR 

Postoji nekoliko faktora u Bosni i Hercegovini koje je bitno 
pomenuti kada je u pitanju učenje i stjecanje znanja o islamu 
te produbljivanje lične duhovnosti. Prije svega tu je instituci- 
ja Islamske zajednice na čelu sa reisul-ulemom, koja putem 
svojih obrazovnih institucija — medresa i islamskih fakulteta 
— obrazuje buduće imame i vjeroučitelj e/ice. Uz to Islamska 
zajednica održava i mrežu džamija i džemata u BiH, te imenu- 
je vjerske službenike i službenice, koji vjernicima i vjernicama 
pomažu pri zadovoljenju njihovih vjerskih potreba: namaza, 
dženaze, mevluda i drugih vjerskih manifestacija, vjerske na- 

V 

stave za djecu i odrasle ili predavanja na različite teme. Zene 
su često nositeljice određenih aktivnosti u džematima, poput 



98 



Đermana Šeta 



nastave 2a odrasle, ženskih okupljanja, ili organiziranog ure- 
đenja i čišćenja džamije. Za njih džamija predstavlja mjesto 
gdje mogu dobiti određene dodatne informacije o vjeri, iako 
to nije sistemski riješeno na nivou Islamske zajednice pa pre- 
davanja kojima prisustvuju žene i njihov sadržaj ostaju isklju- 
čiva nadležnost često preokupiranih imama, a ako ih ima, do- 
datni su napor entuzijastičnih vjerskih službenika i službenica. 

Angažiranost žena u džamijskim odborima je slaba, žena u 
odborima ima vrlo malo, kao uostalom i u drugim institucijama 
Islamske zajednice, iako za to ne postoje nikakve vjerske pre- 
preke. Kako Dževad Hodžić navodi, u BiH ipak „imamo muš- 
ki Rijaset IZ-a, apsolutno većinski muški Sabor IZ-a, apsolut- 
no većinske muške medžlise IZ-a, apsolutno većinsku mušku 
strukturu nastavnika i profesora na svim vjerskim predmetima 
u našim obrazovnim institucijama". (Hodžić). Tu je vidljivo da 
žene nisu prisutne u strukturama Islamske zajednice ni na mje- 
stima donošenja odluka ni na mjestima nastavnica i profesorica 
vjerskih predmeta u islamskim obrazovnim institucijama. Npr. 
u samo tri od ukupno šest medresa u BiH neki od teoloških 
predmeta predaju žene: u Visokom (Ahlak) te u Cazinu i Tuzli 
(Fikh). (Tahirović 30). U vezi sa ovim Hodžić primjećuje: 

U našem društvu naše su žene, sestre i majke liječnici, sudije, 
advokati, profesorice. U našim islamskim glavama one to ne mogu 
biti i nisu. Naša žena, sestra ili majka može biti sudija Ustavnog ili 
Vrhovnog suda države. Zašto ne može biti, naprimjer, muftija? Ne 
može, jer mi islam ne mislimo, ne osjećamo i ne živimo u ovom 
našem vremenu i u ovom našem svijetu. 

U vezi sa ovim, u analizi zvaničnog glasila Islamske zajed- 

nice „Preporod" u periodu od januara do marta 2006. godine 
Zilka Spahić-Šiljak navodi da je u slikovnom sadržaju vidljivo 
da žena nema u zvaničnim delegacijama Islamske zajednice, ni 
u visokoj delegaciji sa reisul-ulemom niti u delegaciji muftija 
niti u predstavljanju nižih organa Islamske zajednice. Kao ra- 
zlog tome ona navodi činjenicu da „žena nema u hijerarhijskoj 
strukturi zajednice, niti na pozicijama odlučivanja". (298). 66 
Kada je u pitanju tekstualni sadržaj glasila u posmatranom 
periodu, 320 tekstova potpisuju muškarci, a 26 žene. Autorice 
koje se pojavljuju u „Preporodu" uglavnom pišu o vjerskom 
životu i kulturi; govore o održanim vjerskim i kulturnim ma- 
nifestacijama, tribinama i šerijatskim vjenčanjima, kulinarstvu. 
Ona dalje navodi da se žene u „Preporodu" uglavnom ne bave 
teološkim temama, ali ni temama koje su u vezi s porodičnim 
životom, koji inače žene najviše obrađuju kada dobiju prostor 
da pišu. Također, nema tema koje predstavljaju mlade i njiho- 
vo učešće u vjerskom životu. 

V 

Zene se uopće ne pojavljuju kao teologinje, niti obrađuju 
značajnije teme u oblastima koje kreiraju pravila i sistem 
vrijednosti. Ako se ima na umu da je veliki broj žena di- 
plomirao teologiju (Fakultet islamskih nauka u Sarajevu 
osnovan je 1977. godine) od njenog osnivanja pa do da- 
nas, iznenađujuće je da nema žena koje pišu, komentiraju 
i prevode takve tekstove. (298). 

Iz ovoga se da zaključiti, da iako je u BiH vidljiva ta ob- 
nova islama prisutna u svijetu, još uvijek u BiH - za razliku 

66 Za konkretnije informacije o ženama uposlenim u IZ-u i općenito o 
teologinjama pogledati članak Senade Tahirović „Muslimanka teologinja u bh. 
društvu — pozicija i uloga" obavljen u časopisu Novi Muallitn, br. 40. 

od muslimanki i na Istoku i na Zapadu — nema žena koje bi 
se ozbiljno bavile razmatranjima teoloških i društvenih pitanja 
tako značajnih za muslimanku danas. Vrlo su rijetki tekstovi, 
radovi ili predavanja koji otvaraju prostor za žensku prizmu ili 
pogled i unutaržensko razmatranje sopstvene pozicije. 

Pozicija žene je pozicija Drugog, koji je ne samo drugačiji 
već je i drugorazredan u svim sferama vjerskog, kulturnog 

V 

i političkog života. Zene su, uglavnom, implementatorice 
uspostavljene politike, normi i standarda, koje uvijek neko 

V 

drugi kreira za njih. (Spahić-Siljak 298). 

Međutim, pored zvaničnog djelovanja Islamske zajednice, 
u Bosni i Hercegovini na uspostavljanju islamske duhovnosti i 
identiteta kod muslimanki utječu i dostupna vjerska literatura i 
različite (ženske) nevladine organizacije koje se putem preda- 
vanja, izdavanja vlastitih časopisa i druženja žena direktno ili 
indirektno bave ovim pitanjima. 

Dostupna vjerska literatura koja govori o ženi uglavnom 
je okarakterizirana onim što Dževad Hodžić naziva „fikhski 
maskulint^am" Autori svih tih knjiga su muškarci, što samo 
po sebi ne mora biti problematično da ta literatura uglav- 
nom ne uključuje i „razumijevanje islama, koje je zalijepljeno 
za ono prošlo i predstavlja puko oponašanje, te se po pita- 
nju položaja, statusa i prava žene ispostavlja kao potpuno 
ahistorijsko". (Hodžić). Nema ni traga nekim savremenim 
pitanjima koja bi mogla biti od pomoći muslimanki danas. 
Knjige poput "Žena u Kuranu" 67 , "Odijevanje muslimanki 

V V 

67 Sa'ravi, M. Muhammed, Zrna u Kur'anu, prijevod: Adisa Softić i Salem Dedović, 
Mostar: Karađoz-begova medresa, 2005. 

— moda za sva vremena' ili "Zena između tiranije zapad- 
nog sistema i milosti Božijeg zakona" 69 , i si. su ili prilično 
zastarjele i zasnovane na iskustvima nekih drugih kultura te 
ne odražavaju adekvatno islamske propise niti njihovu kon- 
tekstualnu primjenu „ovdje i sada", ili su pokušaji obrazlo- 
ženja islamskih propisa vezanih za žene koji nemaju pravni 
karakter. U prvom redu u knjigama napisanim na našem je- 
ziku ili u prijevodima na naš jezik, u ovakvom diskursu se 
mahom ne pravi razlika između termina muškarac i čovjek, 
pa se tako uglavnom govori o pravima i obavezama čovje- 
ka (a ne muškarca) i žene, i stječe se dojam da žena ustvari 
i nije čovjek. Tu je žena uglavnom, kao kod Ša'ravija, ona 
koja "pruža smiraj suprugu koji se vraća umoran poslije na- 
pornog posla" (14), a muškarac onaj kome „nisu primjereni 
kućni poslovi" (15) i čiji je „život umno obuhvatniji nego 

V 

kod žene". (50). Zena je stvorenje koje je „svojom prirodom 

V 

daleko od općih životnih problema". (Sa'ravi 69). Ali „iako 
je žena slabo stvorenje, njeno lukavstvo je veliko" (Mehano- 
vić 70) jer „žena može biti pogodno sredstvo kojim djeluju 
šejtani, bilo da to čine šejtani u vidu džina ili oni u liku ljud- 
skome". (Mehanović 124). 

Drugačijih knjiga koje bi se bavile nekim od tema ili imale 
neki od pristupa kakav je prisutan i među muslimankama na 
terenu i kod savremenih muslimanskih teologa i teologinja, 
ili prevođenja njihovih djela, u Bosni i Hercegovini ima jako 

68 Zajimović, Senaid, Odijevanje muslimanki: Moda %a sva vremena^ Visoko: Medresa 
Osman ef. Redžović, 2006. 

V 

69 El-Buti, Muhammed Seid Ramadan, Zena između \apadnog sistema i milosti Božijeg 
t^akona, prijevod: Kenan Musić, Sarajevo: Bemust, 2007. 



102 



Đermana Šeta 



malo. I ako ih ima, posljedica su pojedinačnih napora pojedi- 
naca/ki da eto i takvi tekstovi postanu štivo bh. muslimana. 
Ranije citirana literatura odražava uglavnom društveni i po- 
vijesni život muslimana, i običaje koji postoje ili su postojali 
među stanovništvom (uglavnom nekih stranih zemalja). 

Pored Islamske zajednice i dostupne literature, za ovu temu 
najznačajnije su ženske nevladine organizacije. Postoji priličan 
broj ženskih muslimanskih organizacija koje se na razne načine 
bave tretiranjem pitanja muslimanke u Bosni i Hercegovini. Te 
organizacije često imaju probleme s finansiranjem, s obzirom 
da su one uglavnom rezultat organiziranja muslimanki na lo- 
kalnom nivou koje su željele svoj prostor i svoju priliku da 
se bave pitanjima koja ih tište a za to nisu imale druge mo- 
gućnosti. Stoga nemaju stalne finansijere ili donatore, osim 
nekolicine koja je uspjela svoj rad dovoljno profesionalizirati i 
obezbijediti potrebna sredstva ili naplative usluge koje donose 
prihod. Ne nailazeći na preveliko razumijevanje u džamija- 
ma, odnosno Islamskoj zajednici, žene se nekako postepeno 
počinju organizirati na druge načine kako bi artikulirale svoj 
identitet, više radile na produbljivanju islamskog znanja ali i 
djelovale na aktivnostima koje smatraju važnim. Na kraju, da 
bi dobile priliku da ne budu samo pasivne posmatračice doga- 
đanja, nego aktivne učesnice u njima. Potvrda tome nalazi se 
u činjenici da ne postoje slične islamske muške organizacije. 
Tako jedna ispitanica koja radi u jednoj takvoj nevladinoj or- 
ganizaciji kaže: 

Islamskoj zajednici je super što smo se mi pojavile i kad 
im god neko kaže da nema žena u IZ-u, oni kažu: 'Ali mi 

imamo jako aktivne ženske organizacije' i mašu sa nama. 
A nama je nevladin sektor otvorio prostor da djelujemo, 
nisu oni. I to upravo radi toga što nismo imale gdje drugo, 
(terenski zapis). 

Prosječna žena danas u Bosni i Hercegovini uglavnom je 
zaposlena, porodična žena. Slobodno vrijeme koje joj preostaje 
provodi sa porodicom. Teško da može prisustvovati dnevnim 
namazima u džamiji i ono što joj je potrebno kako bi se aktiv- 
no i organizirano bavila svojom duhovnošću jesu prilagođena 
predavanja i edukacije u vremenu u kome ona njima može 
prisustvovati ali i mogućnost da dovede djecu sa sobom ili da 
ih u međuvremenu uključi u neku drugu aktivnost. Muškarci 
su, svjesno ili nesvjesno, pomalo prostor džemata prilagodi- 
li sebi. Iako džamije u BiH imaju prostor za žene, često su 
ženske abdesthane zaključane ili ih ni nema a prostor za žene 
uglavnom tako pozicioniran da žene teže mogu i čuti i vidjeti 
imama, hatiba i si., te stoga teže i pratiti aktivnosti. Stoga su 
žene sebi stvorile alternativnu mrežu u kojoj se ostvaruju kao 
vjernice, iako je i to još uvijek prilično ovisno o entuzijazmu 
pojedinaca/ki i dosta zavisi od slobodnog vremena koje su 
žene voljne ili u mogućnosti ponuditi. 



Zašto bh. muslimanke 
nose maramu u 21. vijeku? 



Iako sveukupna opisana situacija ne djeluje previše obećava- 
juće za žene, i zasigurno jeste prilično neprivlačna za značajan 

broj muslimanki koje uglavnom ne vide svoje mjesto u nekim 
od navedenih opcija, u provedenom terenskom istraživanju 
vidljiv je porast duhovnosti kod žena, naročito kod mladih 
i obrazovanih, njihova duboka uvjerenost u svoja ubjeđenja 
kao i spremnost da se bore 2a svoj islamski identitet, hidžab 
i svoje mjesto u društvu i na tržištu rada, što je ponekada u 
suprotnosti sa porukama koje dobij aj u iz dostupne literature 
na našem jeziku ili same zajednice muslimana. 

U Bosni i Hercegovini, naročito u urbanijim mjestima, 
postala je svakodnevnica sresti ženu koja nosi maramu i dje- 
luje u svom društvu bilo kao aktivistica neke organizacije ili 
uposlenica neke institucije. U društvu djeluje nekoliko univer- 
zitetskih profesorica i asistentica koje nose hidžab, kao i neko- 
liko drugih žena koje su iz raznih razloga prisutne u javnosti. 
Pored toga, prisutnost hidžaba vidljiva je i među učenicama 
srednjih škola i univerziteta. 

Iako svim muslimankama islam jeste zajednički, nisu sve 
muslimanke iste. Svaka pokrivena žena prvo je žena pa onda 
pokrivena. Tako je moguće među njima uvidjeti različite sti- 
love života, ambicije kao i shvatanja koja su često i suprot- 
na. Pored tih raznolikosti, mogu se izdvojiti neki razlozi koje 
se javljaju kod većine žena koje se odlučuju na pokrivanje. 
Stručnjaci koji se bave pokretom ponovnog pokrivanja u svije- 
tu navode mnoge razloge za taj čin. Od političkog protesta, 
ekonomskih razloga, pobožnosti, lakšeg pristupa javnoj sfe- 
ri, potvrde ličnog identiteta, običaja ili zakona. U istraživanju 
koje je provela Katherine Bullock među urbanim ženama u 
Kanadi koje se odlučuju na hidžab, a koje korespondira na- 

lažima istraživanja u FBiH, navodi se da je 2a žene pitanje 
nošenja hidžaba uglavnom pitanje njihove religioznosti, du- 
bokog osjećaja ispravnosti Božijih uputa ali i pitanje identiteta 
i nekih drugih pojedinačnih iskustava i odluka. Neke od njih 
tako navode: 

Hidžab mi daje unutarnju snagu, samopouzdanje i sigur- 
nost u sebe. (84). 

Na neki način, to je moj ponos, sigurnost, a i način da ka- 
žem drugima da su i muslimani normalni ljudi. (57). 

Hidžab je jedno oslobađajuće iskustvo. Dobiješ osobnost. 
Nisi samo neko meso, komad. (72). 

Ja nosim hidžab iz ljubavi i poštovanja prema dragom 
Bogu, (...) zato što mi daje osjećaj dostojanstva, ponosa, 
sigurnosti, zaštićenosti (terenski zapis). 

Muslimanke nose hidžab zato što time definiraju svoj od- 
nos prema Bogu, prema društvu, prema samoj sebi - time 
upotpunjavaju svoj identite i uspostavljaju kriterije prema 
kojim ih društvo percipira (terenski zapis). 

Ja nosim hidžab jer smatram da je to dio mog vjerovanja, 
da je to između ostalog slijeđenje Božijih uputa koje sam 
sama odabrala kao putokaz u životu (terenski zapis). 

Kada govore o razlozima za pokrivanje, ispitanice su uglav- 
nom navodile ranije navedene ajete i hadise koji govore o tome. 
Smatraju ih manje-više jasnim preporukama za pokrivanje. Na- 
ravno, sa druge strane, muslimanke koje se ne pokrivaju druga- 
čije čitaju i vide te iste ajete. Ispitanice su se uglavnom složile da 
je bitno da svaka žena sama za sebe oformi svoj stav o tome i 
da je ključno da se izbor svake od njih poštuje. 

U vezi sa prednostima hidžaba, žene uglavnom navode da 
on poboljšava odnose između muškaraca i žena, donosi ko- 
rist za društvo i štiti ženu. Posebno navode da im omogućava 
zaštitu od neželjene i nepotrebne interakcije sa nekim muš- 
karcima. U literaturi je također vidljivo da često žene opće- 
nito imaju određene strategije koje im pomažu da se nose 
sa neželjenom pažnjom nekih muškaraca. Neke navode da 
zauzimaju rezerviran pristup prema muškarcima koji im se 
nepotrebno i previše obraćaju, zauzimaju određen gard i 
stav, nose široku odjeću i šišaju kosu. Sa ovim je povezano i 
prihvatanje ženske verzije muškog odijela kojoj su žene pri- 
bjegle kako bi zadobile poštovanje i bile smatrane jednakim 
u poslu a koje se javlja kada žene na Zapadu ulaze na radne 
pozicije do tada rezervirane samo za muškarce. (Molloy u 
Bullock 196-197). 

Od kada nosim maramu, muškarci više ne zvižde, ne do- 
bacuju gluposti, ne upucavaju mi se na autobuskoj stanici, 
u kafiću, na fakultetu. Meni je to super. Naravno, i prije 
sam nalazila načine da im odbrusim, ali sada sam ja ra- 
sterećenja, jer nema više nepotrebne brige i razmišljanja 
kako da sad otkačim ovu budalu, (terenski zapis). 

Radim takav posao da stalno upoznajem nove ljude. Uglav- 
nom muškarce, starije od mene, neke zamjenike i asistente 
ministara. Moju koleginicu oni stalno nešto pozivaju na 
neke ručko ve, večere, nešto je pitaju. Toliko da je počela 
dolaziti na posao nenašminkana, tmurna, zakopčana do 
grla samo da joj neko ne bi prišao i nešto kao opet od nje 
tražio. Mene niko ni ne gleda. Odlično mi je. Ja sam samo 
za njih uposlenica koja radi svoj posao, (terenski zapis). 

U terenskom istraživanju dosta se potvrdila i teorija 
Katherine Bullock o razlozima za pokrivanje urbanih zapad- 
nih žena. Ispitanice su na različite načine upravo potvrdile ovu 
teoriju a koja se zasniva na tome da potrošačka kapitalistička 
kultura 21. stoljeća ima naglasak na tijelu i materijalizmu i da 
nošenje hidžaba predstavlja oslobađajuće i osnažujuće isku- 
stvo za ženu. Ona navodi da se mlade muslimanke u skladu 
sa tim često zalažu za svoj hidžab tvrdeći da mu treba vratiti 
njegovu primarnu ulogu — a to je mogućnost da žena ima vlast 
nad svojim tijelom, jer se često djevojčicama od malih nogu 
govori da vrijede onoliko koliko su privlačne. Općenito, žene 
koje pokušavaju pobjeći od te „igre ljepote" često se odlučuju 
da ne briju noge, ne nose šminku, briju glavu ili nose maramu. 
Iako ih društvo ponekada ne razumije ili ismijava, jedna musli- 
manka navodi: „Smatram da moj izbor nošenja marame pred- 
stavlja bolji način postizanja ženske jednakopravnosti nego 
feministički argument otkrivanja ženskog tijela". (Mustapha 
cit. u Bullock 184). Monika Hoglinger navodi da mini suknje, 
upotreba ženskog tijela u reklamne svrhe i slično, za musli- 
manke predstavljaju upravo simbole zapadnjačke moderno- 
sti koju krive za seksualno iskorištavanje žena, zbog čega se 
njene ispitanice koriste "svojim simbolom" kojim štite svoje 
tijelo od takve zloupotrebe i distanciraju se od "zapadnjač- 
kog prisvajanja ženskog tijela". (Kalčić 242). U situaciji u ko- 
joj moderna žena danas mora zadovoljavati nametnuti kalup 
modne, filmske i muzičke industrije i standarde koje je nemo- 
guće dostići, kao rezultat dobijamo neželjene posljedice po- 
put anoreksije, bulimije i kozmetičkih operacija. Stoga Bordo 

zaključuje da u kapitalističkim potrošačkim društvima, gdje 
žene uživaju veću fizičku slobodu, i po pitanju rada i zapo- 
šljavanja u odnosu na neka druga društva, podređivanje žene 
dolazi u drugačijem, suptilnijem obliku. (Bordo cit. u Bullock 
190). Ipak, bitno je da ni muslimanke koje nose hidžab nisu 
imune na modne trendove i da i one upadaju u istu zamku u 
koju upadaju druge žene koje nisu pokrivene, time što nastoje 
nositi skupe marame ili markiranu odjeću. Posebno je na Bli- 
skom istoku razvijena hid^abska modna industrija koja je sve 
preuzela od zapadne i prilagodila je svojim korisnicama. 

Kako Givechian navodi „kroz hidžab žene materijalizi- 
raju svoje kapacitete i sposobnosti, a ne moraju previše pa- 
žnje posvećivati izgledu ili odijevanju", (cit. u Bullock 104). 
Ovakvim posmatranjem hidžab jednostavno postaje islamski 
vid strategije za rodno integrirani svijet. Iako je odnos muška- 
raca prema ženama u modernom svijetu uglavnom dobar i ve- 
ćina muškaraca se prema ženama ponaša na primjeran način, 
ipak, kako Bordo navodi, postoji ta „sljepoća koja se stvara 
kod muškaraca koji prihvataju i identificiraju se sa pozicijom i 
privilegijama koje nosi pozicija muškarca u patrijarhalnoj kul- 
turi", (cit. u Bullock 205). 70 

U skladu sa tim jedna muslimanka ovako artikulira hid- 
žab: 

Muslimanka svojom pojavom govori: 'Baš me briga šta 
misliš o meni. Nemaš ti pravo da sudiš jesam li ja privlačna 
ili ne. Tvoja reakcija nije mjerilo moje vrijednosti ili moje 
ljepote. Božija reakcija jedino je mjerilo'. I cijeli svijet ti je 
pod nogama ." (Bullock 196). 

70 Slično u Mahmood, 16. 

Pošto ranije nije pomenuto, ovdje je značajno napome- 
nuti da nošenje hidžaba ni u kom slučaju ne znači da su muš- 
karci oslobođeni bilo kakve odgovornosti. Nošenje hidžaba 
nije poruka da muškarci mogu napastvovati ili dosađivati ženi 
koja ne nosi hidžab. Kako je ranije navedeno, u Kur'anskom 
tekstu se govori o pristojnom ponašanju i muškaraca i žena. 
Za muškarca ne treba biti bitno da li je žena pokrivena od 
glave do pete ili je gola. Kur'anska sintagma „obaranje pogleda" 
implicira: ne gledati, ne zviždati, ne napastvovati, ne napadati! 

V 

Zene se ne pokrivaju kako bi zadobile poštovanje. One zaslu- 
žuju poštovanje u svakom slučaju. Ako se ženu (muslimanku 
ili ne) ne tretira sa poštovanjem samo zato što nije pokrivena, 
tada krivica za to leži na muškarcu, a ne na odsustvu hidžaba. 
(Bullock 210-211). 

Ipak, ovdje je bitno naznačiti da je, kako smo vidjeli na 
samom početku iz kur'anskih ajeta i hadisa, moguće ukratko 
zaključiti da je pokrivanje povezano sa pristojnošću, prepo- 
znavanjem i zaštitom žene od napastvovanja. Ovdje je vidljivo 
da su u značajnoj korelaciji sa tim i odgovori samih ispitanica, 
koje smatraju da je pokrivanje povezano sa dubokim razu- 
mijevanjem tih Božijih uputa i sa njihovom religioznošću te 
smatraju da pokrivanje poboljšava odnose između muškara- 
ca i žena, donosi korist za društvo i štiti ženu, i omogućava 
zaštitu od neželjene i nepotrebne interakcije sa nekim muš- 
karcima. I u jednom i u drugom slučaju to je dakle na neki 

v 

način tehničko pitanje „etičkog i društvenog karaktera" {Škola 
46), odnosno sredstvo za postizanje određenog cilja, nikako 
sam cilj. Ipak, uglavnom patrijarhalna tumačenja pokrivanja, u 



110 



Đermana Šeta 



duhu teorija podređenosti i komplementarosti, prečesto ape- 
liraju na zavodljivost žene, pitanje njene časti ili čak muške 
strasti i ljubomore, te ono čini se postaje cilj čijim ispunjenjem 
se navodno rješavaju svi problemi. Navodim samo neke od 
pokušaja obrazloženja ovog propisa iz ranije pominjane lite- 
rature dostupne na našem jeziku: 

Žena je pod hidžabom stidna i vrijedna je onoliko koliko 
je skrivena, (Zajimović 105). 

V 

Zena koja dozvoli sebi da zavodi tuđe muževe (time što nije 
pokrivena) pozivajući se na slobodu mora da bude spremna 

V 

na situaciju da i njen muž može biti otet, (Sa'ravi 87). 

U skladu sa svojom prirodom, čovjek voli nedokučivo i 
nedostupno. Otkrivena žena nema više šta otkriti. Pokri- 
vena žena uvijek ima nešto što interesira i privlači muškar- 
ca. (Zajimović 105). 

V 

Zene u svojoj prirodi nose neku vrstu straha od stranca. 
Ovaj strah iziskuje pokrivanje. (Nursi 70). 

Kada muškarac ne želi hidžab za svoju ženu uzrok za to, 
prije svega leži u pomanjkanju vjere, a zatim i pozitivne 
ljubomore. Svaki muškarac koji svojoj suprugi ili kćerki 
dozvoli izlazak otkrivene glave i tijela nije ljubomoran i 
velika je mogućnost da postane grješnik. (Zaimović 107)... 
Ljubomora je jedna od odlika kojom je Allah ,dž.š., da- 
rovao ženu kad je u prsa njenog muža stavio ljubomoru. 
(Zajimović 138). 

Sedamdeset posto žena ili su poodmakle u godinama ili 
su ružne, pa ne žele iznositi svoju ružnoću ili starost. Ili 
su ljubomorne pa u poređenju sa ljepšim od sebe ne žele 
biti u poziciji ružnije ili da budu prevaziđene. (Nursi 69). 

Iz ovoga se može zaključiti da razlozi koji su navele žene 
nikako nisu u korelaciji sa obrazloženjima za pokrivanje koja 
se navode u njima dostupnoj literaturi. Očita je razlika u ra- 
zumijevanju i tumačenju ovog propisa kojeg žene posmatraju 
primarno kao nešto što je vezano za njihov odnos sa Bogom 
i radi Boga, dok muškarci (odnosno autori ove navedene lite- 
rature) smatraju da je to primarno povezano sa njima i da je 
radi njih. 

Ipak, jedna od tema koja se javila tokom razgovora bila je 
i jednakopravno st. Mlađe ispitanice su uglavnom smatrale da 
je normalno da su žena i muškarac ravnopravni i da se pomaku. 
Starije ispitanice dijelom su se slagale sa navedenim tvrdnja- 
ma iako se kroz njihove druge odgovore moglo naslutiti da 
muškarac zaslužuje bolju poziciju od njih i da je prvo potreb- 
no zadovoljiti njegove zahtjeve te da se zna koji su ciji poslovi. 
Ipak, upućenije ispitanice govorile su o primjeru poslanika 
Muhammeda, kako se on odnosio prema svojim supru- 
gama. Npr. kako je on sam ušivao svoju odjeću, brisao pod i 
radio druge kućne poslove. Također su navodile primjere iz 
njegovog života o tome kako su žene igrale značajnu ulogu 
u zajednici, u vođenju poslova, ratovanju, izučavanju nauke 
itd. I da upravo hidžab omogućava ženi neometanu društvenu 
aktivnost. Ovakvi stavovi donekle predstavljaju izazov i tra- 
dicionalnim feminističkim tumačenjima hidžaba kao simbo- 
la potlačenosti, ali i nekim muslimanskim tumačenjima koja 
smatraju da je ženi mjesto samo u kući. 

U odnosu na ovo, Amina Wadud navodi da se možda na- 
izgled čini da hidžab povrđuje fiksiranu i uniformnu poziciju 

muslimanke, ali da on istovremeno omogućava odbijanje ta- 
kvog mišljenja. Ona smatra da je davanje novog značenja sta- 
rim simbolima neophodan dio islamskog napretka i da samo 
razlikovanje s jedne strane fiksirane uniformnosti i sa druge 
radikalne lične promjene značenja ne može biti vidljivo iz same 
forme. Može ga artikulirati jedino sama žena koja ga nosi. 
(177). Upravo Wadud svojim primjerom potvrđuje da u kon- 
tekstu muslimanskog vjerskog kolektiviteta hidžab još uvijek 
jeste primarni marker koji omogućava ženi da kaže ono što 
misli. "Iako preferiram nošenje marame, značajno je i to da 
bez nje nikada artikuliranje mojih radikalnih stavova ne bi bilo 
toliko prijemčivo (. . .) Neki ljudi kada su uvidjeli (za njih) ra- 
dikalnu prirodu mojih stavova zahtijevali su da skinem mara- 
mu." (244). Ovim hidžab postaje prilika za žensku musliman- 
sku misao i omogućava ženama legitimni prostor iz kojeg će 
promovirati poštivanje svojih prava. Stoga hidžab nudi mo- 
gućnost za ženu da kaže ono što misli unutar muslimanske 
zajednice. Čini je podobnom ali i pruža mogućnost da ona 
svojim djelovanjem upravo dobije priliku da iznese svoje sta- 
vove ili zahtijeva promjene. Muslimanku bez marame nažalost 
zajednica najčešće automatski diskreditira i njeno mišljenje u 
tradicionalnoj zajednici neće biti jednako uvaženo kao mišlje- 
nje one žene koja nosi maramu. Jer "iako je sam hidžab pre- 
trpan višestrukim značenjima, on se često koristi kao jedin- 
stvena etiketa kroz koju se postiže odobravanje ili odbacivanje 
zajednice". (Wadud219). 

Percepcija hidžaba u BiH danas 

Iako će kasnije biti više govora o tome, ovdje je bitno pome- 
nuti i to kakva je percepcija hidžaba među ljudima u Bosni i 
Hercegovini. To je značajno zbog percepcije poslodavaca ali i 
okoline žena koje nose hidžab. Vidjeli smo ranije da je na Za- 
padu hidžab simbol podačenosti, ali i militantnog islama i te- 
rorizma. U BiH ta značenja nisu toliko u prvom planu, barem 
kada je riječ o hidžabu. 71 U Bosni i Hercegovini vidljivo je kod 
većine ljudi potpuno odsustvo znanja o hidžabu i razlozima 
za njegovo nošenje, ali se on uglavnom povezuje sa nekom 
nazadnošću, nepismenošću i posmatra se otprilike na sličan 
način kako su posmatrani zar i feredža u vrijeme kada su se 
vodile polemike o otkrivanju lica žena, iako postoje i stavovi 
o podačenosti i tjeranju na nošenje hidžaba, kao i sporadične 
priče o tome da neke strane organizacije plaćaju ženama da 
nose maramu. 

Meni se neki dan desila jedna situacija - a to je da sam 
saznala da je jedna poznanica skinula mahramu. Upravo 
zato što misli da se ne može zaposliti a već dugo vremena 
pokušava pronaći posao, i općenito ne može da podnese 
način na koji ljudi reaguju na nju. Jednostavno, radila je na 
jednom mjestu gdje je ljudi nisu prihvatali i jednostavno 
ona ne može da se sa svim tim nosi. A to meni dolazi u 
naj nezgodni j em trenutku. Jer već u mojoj porodici vlada 
takav stav. Ja sam otpisana jednostavno. Nema veze što 
sam sposobna i obrazovana i imam dva fakulteta. Niko ne 
vjeruje u mene da ću ja išta postići. Mama me je pitala što 
sam onda uopće išla na fakultet, što sam uopće studirala 

71 Za nikoh vidjeti više kod Mirele Rožajac-Zulčić. 

ako ću se pokriti. U narodu vlada takvo mišljenje da žene 
koje su pokrivene ne mogu biti obrazovane. Ili da se vežu 
2a određene grupe zanimanja. S druge strane, da i nisu 
zainteresovane da rade jer ako se pokrila, ona će da se uda 
i upitna je želja da ona napreduje profesionalno. Marama 
je za mene želja da ja upotpunim svoj iman i svoju pojavu, 
ali ja zbog toga nisam odustala od želje da radim i da do- 
prinosim ovom društvu, (terenski zapis). 

Zanimljivo je da su slične priče izašle na površinu skoro 
u svim fokus grupama. Ipak, činjenica da ova Bošnjakinja, 
danas majka dvadesetogodišnje djevojke, ili katolik sa počet- 
ka priče koji cijeli svoj život živi u multikulturalnom Sarajevu 
ne znaju skoro ništa o marami, alarmantna je za bh. društvo, 
ali još više za muslimansku zajednicu u njemu koja očito, 
prezauzeta sobom, nije uspjela informirati društvo oko sebe 
- ni tradicionalnu Bošnjakinju, ni katolika Sarajliju - o jed- 
nom od najopisivanijih, ili barem najvidljivijih muslimanskih 
simbola! 

Aida Begić-Zubčević, 72 poznata bosanskohercegovačka 
rediteljka, dobitnica značajnih međunarodnih priznanja, u 
vezi sa ovim piše: 

Ono što ljude koji mi postavljaju pomenuta pitanja su- 
štinski zanima je kako je došlo do toga da se jedna osoba 
poput mene uopće odluči na takav korak. Suština njiho- 
vog problema je u onom osoba poput mene — što najčešće 
znači obrazovana, umjetnica, samostalna, uspješna, a to 
su sve atributi koji se ne povezuju s nekim ko nosi mara- 
mu (...) Ako analiziramo sve negativne konotacije i aso- 
cijacije vezane za pokrivanje, onda ćemo vidjeti da žena 

72 Aida Begić-Zupčević, http://www.islambosna.ba/index.php/tekstovi-i-knjige/ 
oziljci-vremena/3198-uzori-aida-begi-zubevi, pristupljeno 11.8.2009. godine 

s maramom po tome nema identitet, da je njena ličnost 
i slobodna volja potpuno isključena. Kako neko ko ipak 

V 

misli svojom glavom na tu istu glavu stavi maramu? Čud- 
no je kako se nikad ne postavi pitanje kako neko ko misli 
svojom glavom popije flašu loze ili kako su one koje misle 
svojom glavom došle u poziciju da obavljaju ono što je 
posao prostitutki, a da za to još ne dobiju nikakvu novča- 
nu nadoknadu? 

Direktno povezana sa ovim i često ponavljana je tema 
otpora zajednice, šire a naročito uže sredine, a posebno poro- 
dice. Na veliki otpor žene mahom nailaze unutar svojih poro- 
dica. Otpor uglavnom dolazi ponajviše od roditelja, naročito 
majke. Strah je od toga kako će se žena školovati, zaposliti ili 
udati. Strah što će se žrtvovati i zatvoriti argumentiran time da 
je to nešto što nose žene na selu ili neobrazovane žene, što se 
direktno povezuje sa onim značenjima koja su bila vezana za 
hidžab nekada u ranijoj historiji BiH. Ovo pitanje jako potresa 
porodicu, ali se na kraju roditelji najčešće pomire sa tim kada 
uvide da je to zaista lični izbor i ubjeđenje njihove kćerke. Me- 
đutim, ženama koje se odluče da nose hidžab protiv odobra- 
vanja njihovih roditelja i bliskih ljudi to predstavlja dvostruku 
bitku. Moraju se nositi sa komentarima i izazovima u društvu. 
Potrebna im je podrška njima bliskih osoba, a one tu podršku 
ne samo da nemaju u vlastitom domu, nego nailaze na iste 
reakcije. To je jedna od najtežih borbi koju neke muslimanke 
danas u Bosni i Hercegovini moraju izboriti. 

Kada je riječ o otporu ali i komentarima zajednice kada 
dođe do razgovora o hidžabu (pokazalo se da razgovor o hidža- 
bu ženama ne predstavlja problem i da su spremne razgovarati 

o svojoj odluci da ga nose ako ih neko upita nešto o tome), 
drugi ljudi najčešće pitaju o razlozima za pokrivanje i o tome 
da li žena žali zato što nakon pokrivanja propušta neke stvari. 
Tu se uglavnom pominju izlasci, koncerti, odlasci na plažui 
slično. 73 Međutim, ljudski život sastoji se od skupa kombini- 
ranih izbora. Vegetarijanac koji odabere da ne jede meso u ži- 
votu donio je informiranu odluku o tome. Zna koji su razlozi 
za to i zašto je to bolje za njega. Vegetarijanac ne žali zato što 
ne jede meso. Njegova suština je u tome da je on donio upra- 
vu takvu odluku u zemlji u kojoj se svi slažu jedino oko toga 
da bi ćevape trebalo na Rastavu stavit*. To je isto kao kada bi nekog 
navijača FK Sarajeva pitali da li mu je žao što ne navija za FK 

v 

Željezničar. Ne da mu nije žao, nego je to, dapače, dio nje- 
govog identiteta. Tako je i kod žena koje donesu informiranu 
odluku o tome da se pokriju. Ljudima je nekako jasno da neko 
odluči da ne jede meso, ili da navija za FK Sarajevo, ali kad 
neko svojom voljom stavi maramu na glavu, to im je već teže 
razumjeti. Moglo bi se reći da nije ni neophodno razumjeti, 
da je dovoljno tek poštovati pravo na izbor svakog čovjeka, 
ali istinska tolerancija i prihvatanje drugih ljudi dolaze upravo 
iz razumijevanja, jer se samo znanjem i razumijevanjem može 
postići stvarni suživot svih ljudi. 



73 Problem nije sam po sebi plaža nego pronalazak mjesta na kome se žena može 
neometano skinuti u standardni kupaći kostim a gdje nema drugih ljudi pred 
kojima je ona pokrivena kako je ranije objašnjeno. Pored ove strategije, danas 
na tržištu postoje i hid^abski kupaći kostimi koji zadovoljavaju potrebne kriterije 
a napravljeni su od tankog, neprozirnog najlona ili sličnog materijala. Više o 
tome na: www.ahiida.com ili www.hasema.com. 



4. BH. MUSLIMANKE GOVORE 

0 HIDŽABU 

„Nemam štelu, imam nafaku. " 

(terenski zapis) 

„Morala je malo (...) budimo realni, svijet se okreće oko novca, 
budimo i tu realni... i dvije žene se zapošljavaju jedna pokrive- 
na a jedna ne, šta misliš koju će prije primiti? 0 nu koja mu je 
atraktivnija, budimo i tu realni. " 

(terenski zapis) 

Predmet istraživanja bio je hidžab i njegova percepcija na tržištu 
rada u Federaciji Bosne i Hercegovine, propitivanje iskustava i 
mišljenja muslimanki u vezi sa pokrivanjem, o stavovima uvrije- 
ženim u društvu o tome da je hidžab nazadan, neprogresivan i 
retrogradan za ženu i da poslodavci, i zbog navedenih stavova, 
smatraju da su žene sa hidžabom neprofesionalne i nesposobne 
za obavljanje svoga posla, te se stoga češće odlučuju da ih ne 

prime u radni odnos ili im omoguće napredak u karijeri. Rezul- 
tati sa terena ukazuju upravo na prisutnost takvih stavova na 
tržištu rada ali i na neke dodatne činjenice bitne za ovu temu, 
kao i na različita neslaganja i dileme među bh. muslimankama. 

Uzorak i metode istraživanja 

Ispitivana populacija bile su muslimanke u FBiH. 74 Ne postoje 
nikakvi podaci koji bi ukazivali na tačan broj takvih žena u 
FBiH, niti na broj žena među njima koje nose maramu. Tako- 
đer ne postoji sistemski način na koji se može doći do tih žena 
s obzirom da to nije neka sistemski registrirana kategorija niti 
kategorija koja obavezno podrazumijeva bilo kakvo članstvo. 
Jedini način pronalaska takvih žena bio je putem privatnih 
kontakata, putem lančanog upućivanja ili preko članstva u ne- 
koj ženskoj muslimanskoj organizaciji. 

Istraživanje je vršeno putem upitnika i fokus grupa. Bilo je 
neophodno koristiti se objema metodama iz nekoliko razloga. 
Tokom diskusije na fokus grupama ispitanice su dobile priliku 
da iznesu i druge stavove koji nisu nužno vezani za hidžab, ali 
dublje oslikavaju stanje i odnose među muslimankama kao i 
njihov odnos prema vjeri, te odnose u zajednici i van nje, što 
je u velikoj mjeri značajno za samu temu s obzirom da ocrta- 
va okvir u kome te žene djeluju. Pored toga, imale su priliku 
da detaljno govore o svojim iskustvima i iskustvima drugih. 
Međutim, nedostatak ovih diskusija jeste nešto manja preci- 

74 Svaka žena koja sama sebe smatra muslimankom 

znost potrebna za poređenje samih nalaza ali i povremene 
devijacije od same teme kao i narativna priroda iskaza. Sa dru- 
ge strane, upitnici daju detaljnije informacije o ispitanicama, 
nivou njihovog obrazovanja, dobi, zaposlenju i sličnim po- 
dacima, koje je moguće preciznije porediti i fokusirani su na 
užu temu istraživanja, ali ne ostavljaju dovoljno prostora za 
detaljnije elaboriranje iskustava ispitanica. 

Ukupno je prikupljen 161 validan upitnik, a 101 žena uče- 
stvovala je na 7 organiziranih fokus grupa. Uzimajući u obzir 
da je 41 ispitanica učestvovala i na fokus grupi a i popunila 
upitnik, konačni broj žena obuhvaćenih ovim istraživanjem 
je 221. Istraživanje je provođeno u periodu od aprila do jula 
2009. godine. Uzorak nije reprezentativan zbog ranije nave- 
denih razloga. 

Sama sam provodila istraživanje. Stoga je značajno pome- 
nuti to da i sama nosim maramu. To je podatak koji u istraži- 
vanju ne treba zanemariti jer smatram da je moj hidžab bio od 
pomoći za istraživanje ove teme i da je stvorio osjećaj povje- 
renja i povezanosti sa ispitanicama, te su one lakše pristajale 
da govore o tome. Ipak, sa druge strane, potrebno je imati na 
umu da mi je ipak posao bio nešto otežan zbog toga jer je po- 
stojala mogućnost da ispitanice navode očekivane i željene a 
ne realne odgovore, ali i zbog toga što je bilo potrebno uložiti 
dodatni napor kako bih postigla dovoljnu istraživačku distan- 
ciranost zbog djelomične lične involviranosti u sam problem. 

Nakon prvobitnog pilotiranja i provjere upitnika, upit- 
nici su uključeni u istraživanje i ukupno su prikupljena 194 
ispunjena upitnika. Od toga su 33 neispravno popunjena i 

nisu su se mogla koristiti pri analizi. Upitnik je sadržavao opći 
dio, dio koji popunjavaju žene koje nose maramu, i dio koji 
popunjavaju žene koje ne nose maramu. Upitnici su popunja- 
vani ili u direktnom kontaktu sa ženama 75 (neke žene sa fokus 
grupa, privatna ženska druženja i razne druge prilike) ili pu- 
tem interneta. 76 Popunjavanje putem interneta je bilo putem 
metode lančanog upućivanja (metoda snježne grudve 11 ) gdje je 
prva grupa ispitanica odabrana putem privatnih kontakata i 
poznanstva, preporuka i neformalnih e-mail grupa, te su čla- 
nice te grupe dalje na isti način svojim kontaktima prosljeđi- 
vale navedeni upitnik drugim ženama, druge trećim itd. Jedini 
kriterij za učešće u fokus grupi ili popunjavanje upitnika bio 
je da su muslimanke. 

Održano je sedam fokus grupa u pet gradova Federacije 
Bosne i Hercegovine. Jedini način dolaska u kontakt sa ovim 
ženama bilo je preko organizacija ili različitih grupa u kojima 
se muslimanke okupljaju. Sastav grupa zavisio je od načina 
organiziranja određene grupe. Grupe su činile ili članice/po- 
laznice neke ženske muslimanske organizacije/ grupe 78 ili žene 
koje su putem privatnih kontakata u tom gradu pozvane na 
neformalno druženje u vezi sa zadatom temom. 79 Od sedam 

75 Broj ispunjenih štampanih upitnika: 50. 

76 Broj ispunjenih upitnika u elektronskoj formi: 111. 

77 Snoivball sampling method 

78 Bilo je pet takvih grupa, i to: dvije grupe žena Medžlisa Islamske zajednice Tuzla 
— općina Lukavac, po jedna grupa žena u Ženskoj edukacionoj organizaciji 
Kewser — Sarajevo, Ženskom edukacionom centru Nahla — Sarajevo i grupa 
žena pri Omladinskom krugu Medžlisa Islamske zajednice Mostar (u njihovim 
prostorijama). 

79 Bile su dvije takve grupe, i to: Tuzla i Bugojno (u prostorijama IZ-a uz njihovu 
ljubaznost i putem privatnih kontakata) 

grupa, četiri 80 su održane tako što su žene posebno obaviješte- 
ne o temi, vremenu i prostoru održavanja fokus grupe i po- 
zvane da dođu, mimo nekog redovnog termina. Preostale tri 
grupe su predstavljale posjetu grupama žena koje se sastaju na 
redovnoj osnovi, te su navedena tema i učešće u istraživanju, 
uz ljubaznost organizatorica, uvedene kao teme te konkretne 
sesije. Broj žena u grupama varirao je od 7 do 29, ali je u pro- 
sjeku najčešće bio desetak. 81 Ukupno je fokus grupama pri- 
sustvovala 101 žena. Na svim fokus grupama postavljana su 
slična ili identična pitanja i korišteni slični materijali ali je bilo i 
trenutaka kada se razgovor razvijao i nekim drugim smjerovi- 
ma te je bila neophodna intervencija i ponovno usmjeravanje 
ka zadatim temama. Razgovori na svim fokus grupama su sni- 
mani na diktafon, kasnije transkribirani, i korišteni u analizi. 
Na početku svake grupe jasno je naznačeno da je razgovor 
dio šireg istraživanja na navedenu temu, da je anoniman, i da 
se upozoravaju sve učesnice da je sadržaj svega izrečenog to- 
kom razgovora povjerljiv. 



80 Tuzla, Bugojno, Sarajevo - Nahla, Mostar 

81 Tuzla — 7; Lukavac, Grad — 29; Lukavac, Stari Lukavac — 
-13; Bugojno - 7; Sarajevo, Nahla - 9; Mostar - 14. 



22; Sarajevo, Kewser 

Rezultati upitnika 

Uporedni rezultati 

Od ukupno 161 ispravno ispunjenog upitnika, 79 upitnika is- 
punile su žene koje nose maramu, a 82 žene koje ne nose ma- 
ramu. Uporedbom podataka o dobi žena vidljivo je da distribu- 
cija između obje grupe žena slična, da je na upitnik odgovorilo 
najviše žena u dobi između 20 i 35 godina, i to kod pokrivenih 
žena to su 62 žene (od 20 do 25 - 9; od 26 do 29 - 32; od 30 
do 35- 21) a kod onih koje ne nose maramu 57 njih (od 20 do 
25-15; od 26 do 29 - 27; od 30 do 35 - 15). Slika 1. prikazuje 
uporednu dob ispitanica koje su ispunile upitnik. 

S obzirom na nivo obrazovanja ispitanica, uporedbom je 
vidljivo da je i tu situacija vrlo slična. Većina ispitanica imaju 
dodiplomski studij. Bio je određen broj ispitanica koje imaju 
i magistarski ili doktorski stepen obrazovanja; među onima sa 
hidžabom takvih je bilo 12, a onima koje ne nose hidžab 9. 
Potrebno je pomenuti još da među ženama koje nose hidžab 
9 njih ima dvije diplome sa dva različita fakulteta, dok je među 
ženama koje ne nose hidžab bila jedna koja ima više od jedne 
visokoškolske diplome. Na slici 2. prikazan je nivo obrazova- 
nja ispitanica koje su ispunile upitnik. 

Slika 3. prikazuje uporednu raspodjelu po tipu obrazova- 
nja. Iz ovog grafikona vidljiva je najveća prisutnost ispitanica 

sa Filozofskog fakulteta i sličnih fakulteta koji uključuju strane 
jezike, maternji jezik, pedagogiju, psihologiju, historiju i slič- 
no. Ovo je općenito u korelaciji sa nalazima izvještaja i istra- 
živanja na ovu temu gdje je vidljivo da se žene najčešće od- 
lučuju za školovanje iz oblasti obrazovanja, socijalne zaštite i 
općenito odgoja a koje su u bliskoj vezi s poslovima koje žene 
inače obavljaju u kući. Te poslove žene biraju zbog toga što 
im, između ostalog, ostavljaju prostora da se posvete porodici 
i da usklade porodične i poslovne obaveze. Zanimljivo je da 
su ti poslovi uglavnom i manje plaćeni poslovi. 82 Nakon toga, 
na slici 3. slijedi islamsko visoko obrazovanje, prisutno samo 
među ispitanicama koje nose maramu. Kod ekonomskih na- 
uka distribucija je također slična, kod prirodnih i tehničkih 
nauka nešto je više žena koje nose maramu (7:3), dok je kod 
prava i pravnih nauka situacija obratna i 10 žena bez hidžaba 
je diplomiralo pravne nauke, dok su samo tri sa hidžabom po- 
hađale pravni ili sličan fakultet. Iz diskusija na fokus grupama 
upravo je vidljivo da postoji određeni trend među ženama sa 
hidžabom da zbog hidžaba odabiru zanimanja koja su na neki 
način manje eksponirana, odnosno uključuju manje kontakta 
sa klijentima (npr. inžinjerski ili laboratorijski poslovi), više 
orijentirana radu sa djecom (npr. rad u nastavi ili savjetova- 
lištima) ili deficitarna (npr. prirodne i tehničke nauke) jer to 
omogućava lakše zaposlenje. 

U dijelu upitnika koji se odnosio na pravni put koji bi 
bilo potrebno koristiti u slučaju diskriminacije na tržištu rada 

82 Više o tome: „Kombinirani četvrti i peti izvještaj prema Konvenciji o eliminaciji 
svih oblika diskriminacije žena za FBiH", Sarajevo: Gender centar Federacije 
BiH, 2010, str. 47. 

a u odnosu na nošenje marame, ispitanice iz obje grupe su 
također slično odgovorile i dvije trećine njih navele su da im 
nije poznat neki pravni put kojim bi bilo moguće boriti se za 
odbranu ovog (ili nekog drugog) ljudskog prava. Jedna tre- 
ćina ispitanica odgovorila je pozitivno na ovo pitanje, ali su 
se njihovi dalji odgovori u dijelu u kome je bilo potrebno da 
deskriptivno odgovore na to pitanje unekoliko razlikovali. Is- 
pitanice koje su pozitivno odgovorile na ovo pitanje navodile 
su različite zakonske i pravne osnove ili argumente koje bi bilo 
moguće koristiti u slučaju diskriminacije. Od institucije om- 
budsmena, različitih pravnih institucija, pozivanja na ljudska 
prava i slobode, Ustav BiH, Konvenciju o ljudskim pravima 
ili Zakon o radu. Ipak primijećeno je općenito nepoznavanje 
instrumenata zaštite ljudskih prava. Slika 4. prikazuje distribu- 
ciju odgovora na pitanje „Da li vam je poznat neki pravni put 
kojim bi se žene sa hidžabom mogle pokušati boriti za svoja 
prava u slučaju diskriminacije?" Evo nekoliko odgovora: 

Pravni put bi bio biranje kandidata samo po osnovi po- 
stignutih rezultata, tako da se briše odredba koja kaže da 
poslodavac ima pravo koristiti se diskrecionim pravom i 
izabrati kandidata koji je tek prešao zahtijevani minimum 
u konkursnoj proceduri. Sramotno je što je ovakvo nešto 
pravo rukovodilaca organa i u državnoj službi, (pravnica, 
Sarajevo). 

Smatram da je u moru povreda prava radnika ovo jedno 
od gorućih i onih na koje ćemo tek trebati naći mudre 
odgovore. U svakoj prilici i kroz formalna i neformalna 
oglašavanja treba isticati otvorenost i prednost ove zemlje 
u nepostojanju predrasuda. U nekim temama ta nam otvo- 
renost ne služi na čast, dok bježimo od ovakvih tema i ne 

otvaramo ih upravo iz razloga da dokažemo svoju "otvo- 
renost". Otvorenost i promišljanje unaprijed je upravo u 
zaštiti ljudskih prava! A šta je ovo nego upravo to! Znači, 
cijelo društvo da se ponese tako da je to upravo vrlina i 
prednost našeg društva, a ne njegova suprotnost! (ekono- 
mistica, Tuzla). 

Pravni put bi bio podnijeti tužbu protiv diskriminatora, 
i ići do Suda za ljudska prava, naravno, uz to ne prišivati 
ideološke nebuloze, i biti maksimalno siguran u svoje zna- 
nje i sposobnosti! Diskriminatorima popit' krv na slamku, 
i naplatiti takvu odštetu, da nikom živom ne bi naumpalo 
spro vodit' takvu vrstu seksualne i vjerske diskriminacije, 
(lingvi s tic a , S ar a j evo) . 

U ovom dijelu upoređivani su odgovori ispitanica koje 
nose maramu i onih koje ne nose maramu. Nakon analize od- 
govora moguće je zaključiti da ne postoji nikakva značajnija 
razlika u pitanju obrazovanja, zaposlenosti ili informiranosti 
između žena koje nose maramu i onih koji ne nose maramu, 
uz vrlo malu razliku koja se javlja kod odabira fakulteta a koja 
može biti uslovljena maramom. 

Rezultati upitnika 
za žene koje nose hidžab 

U razmatranju situacije sa maramom na tržištu rada kod 
žena koje nose hidžab značajno je uzeti u obzir nivo i tip ob- 
razovanja ispitanica. Potrebno je imati na umu određeni pro- 
cenat njih čije je obrazovanje povezano sa islamom tako da se 
pri njihovom zapošljavanju marama uglavnom i podrazumije- 
va. U rezultatima ovog istraživanja te žene navode da nemaju 
problema pri zapošljavanju radi marame, što je i očekivano. 
Slika 5. sadrži nivo i tip obrazovanja ispitanica sa hidžabom. 
15% ispitanica ima neki vid srednjeg i/ili visokog obrazovanja 
u tradicionalnim islamskim naukama, 83 dok ostale imaju obra- 
zovanje koje ne spada u tradicionalne islamske nauke. 84 Velika 
većina imaju visoko obrazovanje i više (Fakultet islamskih na- 
uka, Islamske pedagoške akademije i si,— 11; ostali fakulteti— 
47; magistarski ili doktorski stepen - 12), odnosno 89% njih. 

Pitanje III/ 4 u upitniku bilo je: „Da li smatrate da vam 
je ikada zaposlenje uskraćeno radi marame? Molim obrazlo- 
žite." Slika 6. prikazuje raspodjelu odgovora na pitanje III/ 4. 
Na ovo pitanje 48% njih odgovorilo je pozitivno. Dakle, 52% 
ispitanica smatra da im nikada zaposlenje nije uskraćeno radi 
marame. Među njima je i 15% onih sa srednjim i visokim 

83 Fakultet islamskih nauka, islamske predagoške akademije, medrese, i si. 

84 Ostali fakulteti poput filo2ofskog, prirodno-matematičkog, arhitektonskog... 

obrazovanjem u tradicionalnim islamskim naukama, što i dalje 
ostavlja 37% ispitanica koje nemaju takvo obrazovanje a koje 
smatraju da im nikada zaposlenje nije uskraćeno radi marame. 

Zanimljivo je pogledati i raspodjelu tipa obrazovanja kod 
ovih 37% ispitanica čije obrazovanje nije vezano za izučava- 
nje tradicionalnih islamskih nauka a koje navode da im nika- 
da zaposlenje nije uskraćeno radi marame. Slika 8. predstavlja 
prikaz tipa obrazovanja tih ispitanica gdje je vidljivo da je od 
njih 28% žena sa završenim magistarskim ili doktorskim ste- 
penom, 24% sa diplomama stranih jezika i 18% onih sa di- 
plomom prirodnih i tehničkih nauka. Ovih 24% sa diplomom 
stranih jezika u skladu je sa, kako je ranije pomenuto onim 
blagim trendom odabira nastavničkih profesija kod žena op- 
ćenito, ali posebno onih koje nose hidžab jer se u tom sektoru 
i očekuje manja diskriminacija takvih žena i zbog potrebe za 
određenim kadrom, ali i zbog sve češćeg pojavljivanja takvih 
žena u nastavi. 18% žena koje su odgovorile da smatraju da im 
nikada nije zaposlenje uskraćeno radi marame su žene sa di- 
plomom iz prirodnih i tehničkih nauka što je također u skladu 
sa zaključcima koji su se mogli čuti tokom rada fokus grupa 
da žene sa hidžabom biraju profesije ili koje su deficitarne ili u 
kojima nemaju prevelikog svakodnevnog kontakta sa klijenti- 
ma, poput inžinjerskih ili laboratorijskih, očekujući i to da po- 
slodavcu neće smetati njihova marama s obzirom da nemaju 
preveliku interakciju sa klijentima i poslovnim partnerima što 
se pokazalo tačnim. Suprotne tome bi, naprimjer, bile pozicije 
glasnogovornice, novinarke ili advokatice, jer poslodavci na 

osnovu iskustva žena izgleda najčešće smatraju da žena pod 
maramom ne može nepristrasno predstavljati interese svih 
strana u nekom procesu (vjernika, ateista, agnostika, Bošnja- 
ka, Hrvata, Srba, ostalih. . .). Kako će se kasnije potvrditi i kod 
analize fokus grupa, zbog toga je među ženama koje nose 
hidžab prisutna tendencija da vrše svjesnu autodiskriminaciju 
radi izbjegavanja otvorene diskriminacije u javnosti odnosno 
zbog straha od odbacivanja. 

U vezi sa ovim jedna ispitanica navodi: 

Ja želim da vjerujem da nošenje hidžab a ne diskriminira 
osobe prilikom zapošljavanja. To potkrepljujem ličnim pri- 
mjerom. Hvala Bogu, nisam imala probleme prilikom za- 
pošljavanja, naprotiv, imala sam niz ponuda da radim kao 
saradnik na različitim visokoškolskim institucijama i mnoge 
od njih sam realizirala. U mom konkretnom primjeru se po- 
kazalo da su potreba za stručnim kadrom mog profila i moje 
kvalifikacije bile presudne prilikom zapošljavanja. Nažalost, 
svjedok sam i situacije koje su znatno drugačije od moje i u 
kojima nošenje hidžaba predstavlja implicitni problem prili- 
kom pronalaženja posla, (matematičarka, Sarajevo). 

Od onih pak 48% ispitanica koje su na ovo pitanje odgo- 
vorile pozitivno, odnosno, „da, smatram da mi je zaposlenje 
uskraćeno radi marame", 15 njih navodi da im je izričito rečeno 
da ne mogu raditi na tom radnom mjestu sa maramom, dok je 
17 njih navelo da im nije izričito rečeno, ali da su na osnovu ra- 
znih pokazatelja uvidjele da je marama razlog zbog kojega nisu 
dobile posao. Između ostaloga, navode sljedeće primjere: 

U salonu ljepote ne priliči da radi pokrivena žena. (fi- 

ziotarapeutkinja, Tuzla). 

Nisu mi htjeli dati zaposlenje i pitali me kako mislim 
voziti i putovati tako obučena, (pravnica, Travnik). 
Ponuđeno mi je mjesto asistentice, a ja sam u me- 
đuvremenu stavila hidžab i to nije vise bilo primjereno 
prema riječima te profesorice, (pedagoginja, Zenica). 
Rekli su mi da nisam za taj posao bez obzira na struč- 
nost, (aktivistkinja, Mostar). 

U pravosuđu su mi otvoreno naveli kao jedini razlog 
mahramu. (prevoditeljica, Sarajevo). 
Pozvana sam na razgovor na osnovu dobrih kvalifi- 
kacija, ali kad su me vidjeli postali su hladni i odboj- 
nost je bila očita. (prof. bosanskog jezika, Tuzla). 
U jednom časopisu rekli da se to kosi sa njihovom 
politikom, (lektorica, Sarajevo). 
U jednoj programerskoj firmi tražili su da skinem 
maramu, (programerka, Bugojno). 
U agenciji za nekretnine su mi rekli da se njima obra- 
ćaju razni ljudi i nemuslimani. (pravnica, Sarajevo). 
Slično ovom pitanju je i pitanje III/ 10 u upitniku koje nije 
bilo otvorenog tipa i nije omogućavalo obrazloženje (kao ranije 
u kome su neke ispitanice odgovorile sa „da" ali u obrazloženju 
navodile honorarni ili dodatni angažman koji im je bio uskraćen 
ili neku drugu situaciju koja nije striktno vezana za zapošlja- 
vanje). Ovo pitanje III/ 10 je sadržavalo samo dva ponuđena 
moguća odgovora i to „da" i „ne". Rezultati su dosta slični oni- 
ma iz prethodnog pitanja. Negativno je odgovorilo čak 45% 
ispitanica sa obrazovanjem koje nije vezano za izučavanje tra- 
dicionalnih islamskih nauka, nešto više nego u ranijem pitanju 

u kome je to bilo 37%. Ponovo 15% negativnih odgovora od 
ispitanica sa diplomom tradicionalnih islamskih nauka. I 40% 
pozitivnih odgovora. Pogledati sliku 8. 

Suprotno od ranije navedenih pitanja bilo je i pitanje 
III/ 13: „Da li ste ikada doživjeli pozitivnu diskriminaciju pri 
zapošljavanju ili na poslu, tj. da li je vaša marama posmatra- 
na kao prednost nad drugima?" Slika 9. predstavlja podjelu 
odgovora na pitanje III/ 13. Tu je 70% ispitanica odgovorilo 
sa „ne". Ostatak od 30% pozitivno je odgovorilo. Od toga je 
16% ispitanica navelo da pod tim misle bolji tretman u odno- 
su na ostale općenito (npr. u bolnici, u prijevoznom sredstvu, 
općenito više poštovanja od ljudi), dok je 14% ispitanica na- 
velo da je doživjelo pozitivnu diskriminaciju direktno pri za- 
pošljavanju ili na poslu. Ta pozitivna diskriminacija uključivala 
je lakše zapošljavanje sa maramom u nekim islamskim orga- 
nizacijama, kod privatnika muslimana i u nekim edukacionim 
organizacijama, dok su tek dvije ispitanice navele da je bila 
uslov u obrazovnim institucijama u kojima su bile zaposlene i 
to bez obzira na to da li je marama bila njihov privatni izbor i 
van posla. Jedna ispitanica navodi: 

Ponekad, tamo gdje je mahrama i poželjna, odnosno, u 
privatnim školama u kojima je mahrama poprimila oblik 
uniforme, i ako nosite mahramu jednostavno ne odgova- 
rate kao uposlenica jer smatraju da biste je trebali nositi 
„drugačije", da je i diskretno šminkanje nepoželjno, da baš 
i ne morate da pratite trendove, naime, da se baš i ne nosite 
kombinirajući stvari koje su na raspolaganju u vašoj sredini, 
već da nosite nešto što je jako poželjno u Iranu, i si. 

Rezultati upitnika 
za žene koje ne nose hidžab 



Općenito su žene koje ne nose hidžab u svojim odgovo- 
rima bile nešto rezerviranije. Kratko su odgovarale na pitanja 
i nisu dodatno komentirale pitanja osim onih 2a koje su baš 
imale navesti odgovarajuće primjere. Kod muslimanki koje ne 
nose maramu vidljiva je određena razlika, odnosno uslovna 
podjela među ženama koje su se susretale sa problemima žena 
koje nose maramu pri zapošljavanju i onima koje smatraju da 
takav problem ne postoji ili da bar one nikada nisu čule 2a to. 
I jedne i druge trudile su se da ponude konkretne odgovore i 
budu od koristi 2a samo istraživanje. Također, odgovori koje 
su ponudile 2-3 ispitanice uka2ivali su na to da ih je povrijedila 
tema istraživanja, navele su da su, i ako ima diskriminacije, 
2a to krive isključivo žene i da one same nikada ne bi stavile 
maramu i da nemaju tu namjeru (iako to direktno nigdje nije 
bilo postavljeno kao pitanje), tako da je bio vidljiv ne2natan 
otpor što korespondira nala2ima sa fokus grupe koji uka2uju 
na to da postoji određena re2erva koju drugi iska2uju prema 
marami, naročito kod Bošnjak(inj)a, koji to vide kao svojevr- 
sni atak na njihov identitet, koji neko drugačije od njih pre2entira 
i onda smatraju da se time kreira kriva slika o muslimanima. 
U2imajući u ob2ir njihovu specifičnu po2iciju autohtonih evrop- 
skih muslimana^ kod Bošnjaka postoji potreba 2a doka2ivanjem 
i održavanjem imidža umjerenih evropskih muslimana te se stoga, 
uglavnom 2bog ne2nanja i drugih faktora, javlja otpor prema 

marami preko koje bi ih se moglo dovesti u vezu sa radikalnim 
muslimanima ili terorizmom. Tu se posebno ističu Bošnjaki- 
nje s obzirom da se radi o specifično rodno definiranoj praksi. 

Kod odgovora na pitanje IV/ 4 "Navedite neke konkretne 
slučajeve koje poznajete u kojima je žena sa maramom bila 
drugačije tretirana pri zapošljavanju ili na poslu, radi mara- 
me?" 29 ispitanica odnosno 36% je navelo konkretne slučaje- 
ve koje poznaju, dok 52 ispitanice odnosno 64% nisu navele 
ništa. Iako je pitanje formulirano tako da je postojala moguć- 
nost da "drugačiji tretman" implicira i bolji tretman, samo 
jedna ispitanica je navela da u njihovom kolektivu žena koja 
nosi maramu ima više poštovanja od ostalih žena. Slika 10. 
prikazuje raspodjelu odgovora na ovo pitanje. 

36% ispitanica koje su navele da poznaju određene slu- 
čajeve u kojima je žena sa maramom bila drugačije tretirana, 
navode između ostalog: 

Pa čula sam za nekoliko slučajeva gdje vrijedi princip: 
nek ' radi al nek 'je niko ne vidi. 

za jednu radnu kolegicu kad je primljena bilo je čuđe- 
nje kako nju primiš e 

teta u obdaništu, svi je gledaju drugačije, kao da je 
lošija, a roditelji je vole jer je super! 
konstantni napadi - i opravdani i ne - na direktoricu 
jedne javne ustanove 

znam žena kod kojih je sve teklo glatko putem e-ma- 
ila ili telefona, a kad ih vide onda — belaj! 
nakon pismenog, žena došla na usmeni, među boljim 
kandidatima je bila, ali ništa 

Poznajem osobu koja je, kada je uz dokumente po- 
trebne za zapošljavanje dostavila fotografiju sa mara- 
mom. Nije dobila posao. Naredne godine je poslala 
iste dokumente, i fotografija je bila njena, ali bez ma- 
rame. Ovaj put je pozvana na intervju, ali nije prošla. 
Ona smatra da je zbog marame. 
Bila sam svjedok situacije kada je djevojka bila skoro pa 
primljena na posao na osnovu svoje biografije i ostalih 
dokaza o njenoj sposobnosti, a onda je komisija ugle- 
dala kopiju lične karte na kojoj je djevojka bila pokri- 
vena. Samo su rekli 'Baš šteta' i sklonili njenu aplikaciju 
sa strane. Djevojka na kraju nije bila primljena. 
Ja sam pitana od poslodavaca za pojedine djevojke 
koje bi bili dobri kandidati za posao da li nose mara- 
mu jer to smatraju diskvalifikacionim kriterijem. 
Jednom je klijent za posao u Banja Luci odbio an- 
gažirati pokrivenu djevojku, objašnjavajući da bi se 
to moglo krivo protumačiti. Interesantno je to da ta 
osoba, koja je bila zadužena za angažiranje prevodila- 
ca i koja je to objašnjenje artikulirala, nije bila stranac 
već lokalac. 

Sa mojom prijateljicom, koja radi kao ekonomista, radi 
pokrivena mlada žena na istom radnom mjestu. Ispri- 
čala mi je kako je jednom razgovarala sa njihovom še- 
ficom o mogućem unapređenju, u smislu prebacivanja 
na drugo radno mjesto, te joj je šefica rekla da ne 
razmišlja o mogućnosti da na to mjesto prebaci po- 

v 

krivenu ženu. 'Sta bih ja s njom tamo? Valja joj izaći 

iz kancelarije, sretati se s ljudima, rukovati...' Ovako 
smatra da je najbolje da je drži odsada, gdje će izlaziti 
na kraj samo s brojkama. 
Zanimljivo je da je nekoliko ovih ispitanica bilo u direk- 
tnoj poziciji da budu pitane za određene žene ili da se pred nji- 
ma neskriveno iznose negativni stavovi prema zapošljavanju/ 
unapređenju žene sa maramom, čime se i potvrđuju sumnje 
koje su navele žene koje nose maramu. 

Jedno od pitanja koje je bilo specifično postavljeno samo 
ovoj grupi žena bilo je i pitanje IV/2: „Ako biste odlučili da 
počnete nositi hidžab, da li smatrate da bi to utjecalo na vaš 
posao?" 31% žena, odnosno njih 23 reklo je da ta odluka ne bi 
utjecala na njihov posao. Isto toliko, 31% navelo je da smatra 
da bi ih kolege drugačije posmatrale. 8% žena navelo da je bi 
imale određene provokacije, dok je 7% smatralo da bi dobilo 
otkaz. 5% žena smatraju da bi bile više cijenjene. 15% žena 
nisu znale reći kako bi to utjecalo na njihov posao. Slika 11. 
prikazuje raspodjelu odgovora na ovo pitanje. 



Rezultati fokus grupa 



„Morala je malo (...) budimo realni, 

svijet se okreće oko novca, budimo i tu realni... 

i dvije žene se zapošljavaju jedna pokrivena a jedna ne, 

šta misliš koju će prije primiti? 

Onu koja mu je atraktivnija, budimo i tu realni. " 



(terenski zapis) 



Održano je 7 fokus grupa u 5 gradova Federacije Bosne i Her- 
cegovine. Na fokus grupama ukupno je učestvovala 101 mu- 
slimanka. Učesnice su prilično ravnopravno bile žene i koje 
nose i koje ne nose maramu. Fokus grupe su trajale od 2 do 
4 sata i na svim fokus grupama postavljana su ista ili slična 
pitanja i diskusija među učesnicama se uglavnom sama razvi- 
jala uz povremene intervencije i usmjeravanja. Jedini uslov za 
učešće na fokus grupama bio je da su muslimanke. Unutar 
šire teme diskusije javile su se različite podteme o kojima su 
žene debatirale. Uslovno ih je moguće podijeliti u tri tematske 
kategorije: 

Hidžab i društvo, 

Hidžab njegov značaj i dileme koje nosi, i 
Hidžab i izazovi vezani za posao. 

1 . Hidžab i društvo 



Reakcij e 

Ranije sam govorila o reakcijama šire i uže okoline na hid- 
žab, kao i reakcijama same porodice žene koja se odluči na 
takav korak. Tokom fokus grupa često su ispitanice govorile 

0 tome ali i, konkretnije, o odnosu Bošnjaka prema hidžabu i 
reakcijama koje se razlikuju na različitim lokacijama u BiH ali 

1 u svijetu. 

Sam čin kada djevojka ili žena odluči da se pokrije je do- 
sta stresan. Evo ja krećem od svoje porodice - to je bilo 
padanje u trans. Isto kao da si ti umrla, ti više ništa nećeš. 
Mislim, to dovoljno govori o tome, ja ne razmišljam o 
ostalim ljudima, meni je dovoljna moja porodica i njihove 
neke reakcije. 

Ja bih voljela nositi mahramu, malo mi babo brani, pa vi- 
djet ćemo, studiram psihologiju. 

Moje lično iskustvo je gdje god dođete gledaju vas ko 
neku budalu. Misle da si smotan, šta li? 

Imam iskustva jedino tokom edukacije. Upisivala ja fakultet. 
Pitao me profesor direktno: A što će to vama? Vi sa ma- 
ramom, šta ćete vi raditi?' Pa to je moja stvar, imam pravo. 

Niko neće s tobom da priča. Neprihvatanje, nešto strano, 
nepoznato i predrasude. Kad god sam ušla u neko polje 
gdje se ne očekuje da se žena sa maramom bavi time, nai- 
lazila sam na odbojnost. Ali to je sa vremenom popuštalo. 
Obično oni nakon nekog vremena kažu: A, pa ti si nor- 
malna'. Pa ja kažem: 'Ja sam i mislila da sam normalna'. 

Neki ljudi misle da smo mi pokrivene u svojim kućama. 

Kao da smo mi neka endemska vrsta. 

U bolnici jedna žena sa maramom radi na internom, moj 
prvi negativan susret sa hidžabom je bio kad sam bila di- 
jete, kraj osnovne škole. Udario me auto. I išla sam na 
ultrazvuk. I tamo su bila dva muškarca i ovaj jedan dok je 
mene pregledao pita ovog drugog: 'A, je li Boga ti, jesi li ti 
ikada pregledao onu, znaš onu Mirsadu?'. 'A, nisam vala, 
pa, ona je ona, ona bula, ne mogu ja nju dirati'. I onda su 
se cerekali, i rugali i baš je bilo ružno. Meni je to ostalo 
krivo i nikad ih nisam srela a znam ih dobro, a da se toga 
nisam sjetila. Isto i kad nju vidim. Sjetim se uvijek. 

Radim u osnovnoj školi nastavnik bosanskog, nisam po- 
krivena, ali kući često nosim maramu, obavljam sve vak- 
tove, ne stidim se pred učenike da izađem sa maramom, 
neki mi kažu: 'Mi hoćemo u Evropu, a vi idete u maramu'. 
Ja kažem: 'Meni ne treba Evropa ako me ne prima onakvu 
kakva jesam. Hoću da budem čovjek, a valjda u toj Evropi 
mogu biti čovjek'. 

Iz ovih komentara vidljive su potvrde ranijih navoda 
gdje je bilo više govora o onome šta je u BiH u prošlosti 
predstavljao hidžab. Pokrivanje se uglavnom vezalo za ne- 
pismenost i neobrazovanost žena s obzirom da je pokriva- 
nje bilo sinonim za sekluziju i zatvaranje žena u kućama, i 
orijentiranost jedino porodičnim obavezama. U praksi su i 
dalje vidljivi ostaci takvih stavova i mišljenja. Posebno kada su 
govorile o ovim negativnim reakcijama na hidžab, određeni 
broj ispitanica tokom fokus grupa smatrale su da su reakcije 
Bošnjaka drugačije i gore od reakcija drugih ljudi. Nekoliko 
njih je smatralo da je to zbog toga što žene sa maramom u 
BiH na neki način predstavljaju Bošnjake, i kreiraju neku sliku 

0 njima, i da oni Bošnjaci koji ne razumiju maramu ili je jed- 
nostavno smatraju nepotrebnom burnije reagiraju od drugih 
ljudi jer je u pitanju i predstavljanje njihovog ličnog identiteta 

1 to na način koji oni ne odobravaju. 

Primijetila sam da Bošnjaci dosta napadaju žene sa hid- 
žabom, baš sam se iznenadila, a imam prijatelje koji nisu 
muslimani i koji bolje poštuju i znaju više o islamu. 

Nažalost, u društvu punom predrasuda neke ispravne 
stvari se, često slučajno ili nekompetentnošću, pogrešno 
protumače, tj. neadekvatno objasne što dovodi do još ve- 
ćih zabluda. Stoga, smatram da i pitanje hidžaba u našem 
društvu često biva pogrešno tretirano i interpretirano. Na- 
žalost, brojni kompleksi i danas opterećuju narod koji na 
svoju tradiciju, kulturu i religiju gledaju, upravo iz nezna- 
nja i kompleksa manje vrijednosti, s podozrenjem. 

V 

Pa znaš Bošnjaka to direktno tangira, ko: 'Sta me tako pred- 
stavljaš?', dok nebošnjak najčešće isto ne razumije ali po- 
štuje možda bolje jer je to nešto tuđe, i treba se poštovati. 

U ovim navodima vidljiva je potvrda ranije navedenih sta- 
vova o potrebi očuvanja imidža umjerenih evropskih muslimana^ i 
neutemeljen strah od potencijalnog povezivanja sa radikalnim 
muslimanima. 



Lokacij a 

Kako sam ranije navela, terensko istraživanje je prove- 
deno na teritoriji Federacije Bosne i Hercegovine i to u Tu- 
zli, Lukavcu, Sarajevu, Bugojnu i Mostaru. Ispitanice koje su 
ispunjavale upitnike također su uglavnom bile iz navedenih 

gradova ili njihove okoline. Pri analizi upitnika nisu pronađeni 
rezultati koji bi indicirali da postoje neke značajne razlike u 
tretmanu žena koje nose hidžab na teritoriji navedenih gra- 
dova. Tokom fokus grupa blaga razlika je uočena u Mostaru 
i Tuzli. Istraživanje namjenski nije provođeno u gradovima 
FBiH sa manjinskim bošnjačkim stanovništvom, ili u Repu- 
blici Srpskoj zbog manjeg prisustva muslimana u tim dije- 
lovima zemlje, procentualno je mnogo manji procenat žena 
koje nose maramu, a posebno onih prisutnih na tržištu rada. 
Stoga tamo, zbog vremenske organičenosti a i relativno male 
zastupljenosti žena koje nose maramu na tržištu rada u nave- 
denim dijelovima zemlje, istraživanje nije vršeno. Tokom fo- 
kus grupa ovo se pokazalo ispravnim odabirom. 

Vidiš kako je kod nas, a zamisli još u RS-u da živiš. Tamo 
su muslimanke općenito u teškoj situaciji ako nose mara- 
mu. I kod školovanja, a da ne govorim zapošljavanje. 

Ja sam iz Livna i odem mjesečno svojima. Prođem kroz 
grad. Ali nikad sama. Nego s nekim. I muslimanska 
djeca govore: 'Aaaaaa vidi bule', to im je glavno. Ovdje, 
ako ništa možeš sam hodat' gradom, da se ne brineš da će 
te neko ganjat' kamenom. 

Ja sam puno putovala, po BiH i po Evropi, ali nisam osje- 
ćala strah od kretanja ko' što sam osjećala u mom rodnom 
gradu, u Bijeljini. Ili u Banja Luci, ja odem, pokušavam da 
se borim s tim, ali problem je to, to je i problem u nama. 

Ja sam od Zenice, mislim da je tamo malo lakše nego ov- 
dje u Mostaru. 

Moje lično iskustvo vezano za okruženje, a u kontekstu 
pokrivanja, pokazalo je da sam se pri odlasku u džamiju 

pokrivena ljepše i slobodnije osjećala kao muslimanka u 
SAD-u ili npr. u Sarajevu nego u Tuzli u kojoj sam rođena, 
živim i radim. 

2. Hidžab, njegov značaj i dileme koje nosi 
Generalizacija ili individualizacija 

Tokom fokus grupa često se javljala ideja o tome da nisu 
sve žene koje nose maramu iste. Iako društvo, a i poslodavci, 
imaju tendenciju, kako je ranije navedeno, da posmatraju žene 
pod maramom kao jednu homogenu masu, tokom istraživanja 
one su uglavnom naglašavale svoju individualnost i činjenicu 
kako se moraju praviti razlike među pojedinačnim osobama. 

Mora se prihvatiti individualnost osobe. Iako mi sebe di- 
jelom gledamo kao jedno tijelo, kao grupu muslimanki, 
moramo svaku tu ženu, bez obzira što joj zbog marame 
nazovemo selam, posmatrati kao jednu jedinstvenu oso- 
bu. Možda ona sluša AC/DC, ili, ne znam, narodnjake, ili 
ne voli kuhati i si. Nismo mi sve savršeno jednake. 

Ja, elhamdulillah, nemam nikakvih problema. Ali imam 
kolegicu koja isto nosi hidžab - i ona već ima problema. 
Jer najveći problem je problem individue! Ona ima i više 
škole od mene ali ona svaki dan ima probleme, a sa istim 
kolegama radimo... 

A ima pokrivenih žena lošeg karaktera. Ja znam jednu 
ženu koja je pravila probleme neke na poslu, nešto se ek- 
sponirala i sad želi drugi posao ali neće niko da je primi. 
Ne zato što nosi maramu. Nego zato što nije radila dobro. 
E sad ona može reći oni mene neće radi marame. 

Sigurno je i to da neke žene koje su pokrivene sigurno 
odgovaraju tom nekom klišeu koji je neko sebi zacrtao. 

Slično kao što je ranije navedeno u izvještaju Human 
Rights Watcha i žene u BiH imaju dojam da ih se smatra istima 
i upravo iz tog razloga insistiraju na individualnosti, odnosno 
posmatranju svake osobe ponaosob upravo u skladu sa te- 
zom o inter sekciji o kojoj govori Anastasia Vakulenko. I dru- 
ga istraživanja polučila su slične pokazatelje. Npr. u Turskoj 
pokrivene studentice nisu homogena grupa. Njihova vjerska 
posvećenost je različita, kao i nivo njihovih političkih interesa, 
nivo prihvatanja tradicionalnih vrijednosti, nivo individualne 
religioznosti i njihov ekonomski i socijalni kapital. 85 

U vezi sa tom generalizacijom ipak je većina ispitanica 
uglavnom svjesna činjenice da ih se posmatra kao jednu gru- 
pu sličnih žena i da na njima leži odgovornost predstavljanja 
i sebe ali i cijele zajednice na neki način, te da od njihovog 
ponašanja zavisi kakav tretman će imati neke druge žene koje 
se pojave poslije njih. 

Nosim pozitivna iskustva vezano za to, jednom kad kao 
takva dobiješ posao, sve ostalo je na tebi, pa tako možeš 
pomoći ili odmoći i drugim sestrama. Ja uskoro završavam 
svoj pripravnički staž, i radosna govorim da je mišljenje 
drugih o marami sad i na početku godine nemjerljivo dru- 
gačije, hvala Allahu. 

V 

Zena bez hidžaba predstavlja samo sebe - ogoljenu od 
svake ideje, i istovremeno nezaštićenu bilo kojom idejom 
- dok žena s hidžabom predstavlja i sebe i islam, i stoga 

85 Za slične nalaze u Turskoj pogledati ,,Dwindling Work Force: Professional Women 
with Headscarves", http:/ / www.bianet.org/ english/ women/ 122954-dwindling- 
work-force-professional-women-with-headscarves, pristupljeno 15.1 0.201 0. 

nosi dvostruku odgovornost: islam od nje traži da bude 
vrhunska u svom poslu, da bude uredna, čista, poštena, 
moralna, vrijedna, korektna u odnosu prema drugima, da 
pazi na tuđi hak. Ukoliko i trun odstupi od toga, tad nije 
kriva obična ljudska slabost, već se dio te krivice prebacuje 
na islam, odnosno na opću sliku o muslimanima. 

Iako su govorile o tome da žena sa maramom na određeni 
način predstavlja i druge žene sa maramom ali i cijelu musli- 
mansku zajednicu, ipak su komentirale i činjenicu da odgo- 
vornost muslimanki općenito nije vezana za maramu, te da i 
muslimanke koje ne nose maramu imaju odgovornost prema 
zajednici, ali i dosta sličnih dilema kao i žene sa maramom. 

Nije marama odraz vjere. I žena bez marame ima obavezu 
da bude moralna i odgovorna. 

Nisam je bolja vjernica nego ti - Allah zna naša djela. 

Pominjale su općenito gubitak moralnih vrijednosti i de- 
valvaciju društva, kao i poziciju žene u odnosu na to. 

A ne smeta im kratka suknja. To se kod nas prije zvao 
bonton. Pravila ponašanja. Hvala, molim, izvini, možete 
li mi, molim vas, reći (...) danas je najnormalnije da sjedi 
nastavnica na stolu u mini suknji. To je danas bonton. 

V 

Zena je u situaciji da zaista pojeftini. Nema respekta pre- 
ma ženi. I visoko obrazovana žena (...) 

Nisam pokrivena ali smatram da žena s hidžabom u radnoj 
sredini vanjski manifestaciono pokazuje svoje opredjeljenje 
i determinaciju. Koliko je izložena pogledima i eventualno 
raspravama o tome, toliko je s druge strane zaštićena od sve 

V 

učestalijih formi presinga na intimu žena zaposlenica. Zena 
je sve veći objekat seksualnog uzurpiranja poslodavaca i 
nerijetko joj posao zavisi od „poklanjanja" sebe svome šefu. 

Satisfakcija žena pod hidžabom je što je primljena na posao 
isključivo zbog svojih kvalifikacija i radnih vrijednosti. 

Kod pominjanja reakcija društva ali i poslodavaca na mara- 
mu, uglavnom su zaključivale da je moguće, na različite načine, 
odgovoriti na te reakcije. Smatrale su da postoji nekoliko fak- 
tora koji su tu uključeni ali i da one same mnogo utječu na to. 

Mnogo faktora utječu, nije samo mahrama kao takva, 
već i ljudi s druge strane a i do nas je. Znam mnoga isku- 
stva gdje poslodavci dozvole sebi nešto, kažu nam nešto 
i mi prihvatimo tu vrstu nasilja. Nemamo tu snagu da se 
suprotstavimo... ta naša snaga da mi mudro nastupimo 
otvoreno tražeći svoja prava i žene sa mahramom i bez, 
i pored snage i toga straha - jednostavno mi nemamo 
taj resurs - a oni smatraju da je žena pod maramom ne- 
obrazovana i nije spremna da se suprotstavi, posebno 
muškarci. 

I mi doprinosimo tome, ima toga i do nas, najhitniji je stav, 
kad se ti postaviš kao njima ravna. Marama je moj imidž, ja 
se tako nosim, ostalo zanemarite, kao da imam pirsing ili 
slično, sve ostalo je nebitno, i pomjere se te granice sigurno. 

Ne treba to sad nešto isticati. Mnoge žene tu, mislim, 
griješe. Ništa, normalna sam radim sve kao ostali radnici. 
Kao građanka. Imam samo malo drugačiju odjeću. I tako 

v 

to treba posmatrati. Sta tu ima različito? Umjesto zelene 
košulje ili gumice na kosi, da ni mi to nešto ne potenci- 
ramo. 

Neko misli da kad vidi ženu pod maramom da će ona sad 
početi nametat islam, to se ne smije. Ništa, živiš normalno 
i imaš jasan put, nikom ništa ne govoriš, ako te neko pita 
nešto, ti objasniš, lahak jednostavan način predstavljanja 
islama. 

Ipak, kada su u pitanju različiti vidovi komentara ili reak- 
cija na maramu, ispitanice su uglavnom smatrale da je potreb- 
no pokušati na neki način približiti tim ljudima značaj samog 
hidžaba i pokušati svojim ponašanjem ukazati na to da je to 
normalna stvar. Bilo je i nekolicina onih koje su smatrale da 
to nije njihov zadatak i da je potrebno da se ljudi sami infor- 
miraju o tome. 

Realno je da postoje reakcije. Jedini način je da budemo 
kompetentni i normalni. I ne može se proklamiranjem ne- 
kih ljudskih prava postići to da te ljudi vole i prihvate na 
radnom mjestu. To je individualna stvar i to je dug put. 

Bitan faktor je pozicija same osobe koja taj hidžab nosi 
- nastup, držanje, vjera u principe koje zagovara, sposob- 
nost da objasni principe koje zastupa. Ne smije ona sad 
to agresivno nešto ispoljavati, kao neke žene, ne. Samo 
jednostavno prirodno živjeti te principe kao normalan dio 
svoga života. Kada mi to živimo normalno, drugi kažu 
'Ok, to si ti, to je dio tvoje ličnosti'. 

Najbolje poruka je od svih kad je žena uspješna, obrazo- 
vana a uprkos tome nosiš maramu, onda će ljudi reći: 'Vidi 
ona je mogla izabrati šta je htjela a izabrala je to!' 

AHahova milost je možda u tim problemima koje nekad 
imamo. Da se i iskristaliziramo. Da vidimo zašto to nosimo. 
Pa i ako nam je neko rekao nešto ružno, možda smo i mi 
dobile priliku da kažemo nešto lijepo! A možda ipak jedna 
naša riječ bude nešto što će nekad utjecati na nekoga. 

V 

Činjenica je da ima ljudi koji pitaju: A je li spavaš s tim, 
je P se kupaš s tim?' Ali na šta bi to ličilo da sam sad ja 
njoj rekla 'Daj, bona, ne budi glupa, čuj kupam li se?!' Ne 
smijemo tako. Moramo fino. Prihvati to pitanje kao da ti 
je rekla: 'Kako si?' i lijepo objasni. Ne može drugačije. Ja 

ne znam da može. Pa nije sramota pitati - ipak je i to na- 
predak. Koliko ih ni ne pita. 

Ma š ta ga ja imam obučavati kad do sad nije naučio, i na 
kraju uvijek se mi prilagođavamo njima, nama niko. 



Autostereotip 

U razgovorima o reakcijama na maramu javila se i već 
ranije pominjana tema autodiskriminacije, odnosno, situacija 
u kojima same žene a priori sebe postavljaju u podređeni po- 
ložaj, to jeste poziciju diskriminirane osobe, očekujući da će 
nastup drugih ljudi prema njima u svakom slučaju biti takav. 

Ima djevojaka koje nisu potcjenjivane od studenata ili pro- 
fesora, ali se ustručavaju drugih ljudi. One same gledaju 
kome će prići, koliko će reći i šta. Ona na meni ne vidi da 
sam vjernica jer nisam pokrivena, i tek kada se ja njoj pri- 
bližim, ona se tek tad otvori, i kasnije se mi razumijemo. 

Ne mogu puno pomoći informacije sa strane. Edukacija 
i to. U ljudima ostane utkan taj njihov stav. A mi, s dru- 
ge strane, imamo auto stereotipe, autostav koji se kod nas 
pojavljuju. 

Onda, imaš auto diskriminaciju, poznajem dosta žena, a i 
meni se to počelo dešavati da sama odustanem od posla, 
jer se nekada osjećam preeksponirana... 

Jer ima žena same imaju problem s tim, tek došla na inter- 
vju a nekako se postavi u poziciju da se brani, onda je to 
nešto što se osjeti. Ja znam nekoliko djevojaka koje su imale 
nekoliko intervjua. I nisu dobile posao. I one su stekle ta- 
kvo ubjeđenje da neće nikada dobiti posao radi hidžaba. Ja 

njima kažem: 'Ma kod vas piše na čelu velikim slovima kada 
uđete u prostoriju: 'Vi mene nećete primiti'. To se na čelu 
vidi. Ne možeš tako. To se osjeti. Ni ja te ne bih primila. 

Iz ovih komentara vidljivo je upravo da je samoisključivanje 
prisutno među ženama koje nose hidžab kao jedna od strategija 
kojom se bore protiv odbacivanja društva i diskriminacije koju bi 
mogle doživjeti. 

Balansiranje među svjetovima 

Vrlo značajan dio većine diskusija otpadao je na određene 
dileme koje se javljaju kod muslimanki općenito, a posebno 
onih koje se odluče i da nose maramu, a u odnosu na njihovo 
razumijevanje i prakticiranje islama, s jedne strane, i zahtjeva 
ili izazova svakodnevnog života, pa i zapošljavanja, sa druge. 

Pokrivanjem se mi kao nešto definiramo ali ja mislim da 
tek stavljanjem marame vi tek počnete da se definirate. 
Neki prag, ok, to preskočite ali dugo, dugo vi debatirate, 
nije to nikad završen čin, stalna rasprava sa sobom. Nije 
se svakom isto pokriti. Ne gubi svako isto, ne nailazi sva- 
ko na istu borbu, nema svako isti problem, nekom je to 
prirodan tok stvari a nekima je to radikalno, neke žene su 
zauvijek zaboravili njihovi roditelji, prijatelji. 



Rukovanj e 

Općenito su se najoprečnija mišljenja javljala upravo kada 
su u pitanju teme koje uključuju određene lične odluke u ko- 

jima je potrebno balansirati „među svjetovima". Tu su uglav- 
nom vidljiva dva suprotna pogleda na ova pitanja. One žene 
koje smatraju da tu nema dilema, i da se treba držati ustaljenih, 
tradicionalno uspostavljenih konvencija i one koje smatraju 
da ih je potrebno propitivati u odnosu na savremeno doba i 
njegove izazove. Tako je rukovanje sa muškarcima obavezno 
spomenuto tokom svake fokus grupe. Debata se uglavnom 
odnosila na to da li je rukovanje jednostavno tip pozdrava 
koji se na ovim prostorima smatra normalnim ili je rukovanje 
zaista fizički kontakt koji prelazi granice islamski dozvoljenog 
ponašanja između žena i muškaraca. 

Koliko smo mi fleksibilne, kako poimamo islam i sebe u 
islamu, ja recimo, prije zaposlenja nisam se rukovala sa 
muškarcima a došla sam na takvo radno mjesto gdje je 
prvi kontakt veoma važan jer radim i sa muškarcima i 
ženama, terapijski odnos počinje sa pozdravom, rukova- 
njem... U psihologiji je taj prvi kontakt sa klijentom jako 
važan, ne znam da li to mogu dočarati, ali je jako važan, 
jer je odnos sa pacijentom terapijskog tipa... Onda sam ja 
razmatrala koliko sam ja fleksibilna i koliko sam ja svjesna 
Allahovog stava prema meni. Koliko mogu biti fleksibilna 
a da budem dosljedna Allahovoj uputi. Je li to meni stvar- 
no sad nešto znači ili je to nešto što je bolje da ne radiš... 
Kod mene je prevagnula ona: Između dva %la izaberi manje. 
A na kraju naša djela se cijene prema namjeri. Bolje je da 
ja pomognem tom čovjeku, nego da ga u startu odbijem. 

Lekcije ne mogu dolaziti izvana. I meni je bilo nezamislivo 
kad sam se pokrila da se rukujem s nekim. Meni je to bilo 
van svake pameti. Danas to radim. Možda ne bi trebala 
reći da to radim, ali to radim. Susrećem se sa muškarcima, 
klijentima, ljudima koji to očekuju kao dio neke normalne 

komunikacije i ne pravim od toga problem. To sam davno 
raščistila. 

Kažu mi na jednom poslu: Ta eto, bit će problem, kako 
ćeš se ti rukovati, sretati se sa svijetom?' Pa šta oni misle, 
da mi živimo pod staklenim zvonom. Imam ja toga i u 
svakodnevnom životu mimo posla, pa kako se ovamo po- 
našam i nosim s tim, tako ću i na poslu! 

Musliman mora biti vrijedan, Allah zna moj nijjet i ta je 
stavka jako bitna, to koliko mi nađemo način da funkci- 
oniramo, budemo uspješni, izdignemo se iznad svega, da 
ne budemo rigorozni. To je stvar internog džihada valjda. 

Ja mislim da tu nema prostora za raspravu, to je jasno dav- 
no rečeno i nema potrebe o tome uopšte pričati. 



Izgled hidžaba 

Na sličan način vođene su i diskusije o tome kako hidžab 
treba da izgleda i da li je potrebno/moguće/ispravno modi- 
ficirati svoj izgled kako bi on bio pristupačniji/prihvatljiviji 
drugim ljudima. 

Za intervju za posao obukla sam hlače i tuniku, ono da ne 
budem sad u haljini baš. Eto da bude praktično. Mogu da 
se krećem. 

Ima svakakvih hidžaba... meni se ne sviđa svaki... nisam 
pokrivena, ali kad bih se pokrila, pokrila bih se kako tre- 
ba... pola bih ja toga odbacila što sad vidim... na ulici se 
vidi da neke žene više privlače hidžabom. 

Ima žena, malo podvežu maramu, potpuno im go vrat, 
vide im se uši sa naušnicama u potpunosti. Nose uske 
hlače. Ma nema ,,h" od hidžaba. Nema razlike, skroz je 

normalna, kao žene koje nisu pokrivene. To mi je još gora 

V 

varijanta. Sta sad tu kombinuje? Ja naravno nisam bila u 

V 

njihovoj koži. Ne znam šta je glavni razlog. Sta im je zaista 
bila potreba pa da to rade? Ko zna... 

Imaš ti razliku kod žena koje su uvijek tako izgledale i sma- 
traju da tako treba i žena koje ja znam da su bile propisno 
pokrivene pa malo pomalo radi posla, pojavljivanja u jav- 
nosti, na kraju im hidžab nije ni nalik na onaj koji su ranije 
nosile. Znaš posao, moram odijelo, moram pantalone... to 
ne mogu potpuno da opravdam, ali ne smijem sto posto da 
kažem da je pogrešno. Mislim, nikad ti ne znaš u kakvim je 
ona možda mukama. Mislim, ja je volim i poštujem ko se- 
stru, meni je ona ista. I sa hidžabom, i da ga nikako ne nosi. 
I moja ljubav prema njoj je ista. Ali to na kraju nije ništa. Ne 
stojiš iza svog principa, a nekako nisi ni za ovaj drugi. Kad 
bi me neko pitao o tome, ja bih rekla da to nije u redu, ali 
opet to je privatna stvar. Neka svako vidi za sebe. 

Iz ovih komentara vidljivo je da postoje nastojanja da 
hidžab kao slobodni izbor žene zajednica pokušava ograniči- 
ti unutar određenih dogovorenih kriterija i nametnuti mu neku 
ispravniju formu. Ovdje je vidljivo da zajednica ima tendenciju 
da prava i obaveze pojedinaca/ki određuje i nameće, a ne to- 
liko da ih posmatra unutar individualne odgovornosti osobe 
spram Bogu o kojoj na kraju odlučuje upravo sama osoba. 



Pozdrav 



Slično je i sa pozdravom. Šta pozdrav znači, koji pozdrav 
ko i kada treba koristiti, kako pozdraviti druge ljude kada 
dođu na intervju... 

Pa evo u Novom Travniku i Vitezu — tamo sad i muslimani 
svi govore 'dobar dan'. Pa, brate reci 'kako ste', ne moraš 
'dobar dan'. -Pa šta fali reći i 'dobar dan', molim te lijepo. 

Ne treba stvari po smatrati crno-bijelo. I taj vjerski i gra- 
đanski identitet. Ne mogu ja imati vjerski a nemati građan- 
ski identitet. Dešava se i obratna situacija kad ja uđem u 
prodavnicu ili neku instituciju kažem 'dobar dan' ili 'kako 
ste', oni kažu: 'Pa što nas ne poselamite?' Pa ne piše tebi 
na čelu ko si ti. I neugodne situacije. Uvijek sam u kon- 
fliktu. Mumlanje. I 'kako ste?'. To je sve rezultat zapravo 
kompleksnosti našeg društva. Na drugim mjestima, ze- 
mljama i društvima nije tako. 

Bojim se da još uvijek vlada mišljenje da su žene koje 
nose hidžab manje sposobne i teže za komunikaciju ili 
suradnju od ostalih. Nažalost, takvo mišljenje pothranju- 
ju i neke sestre svojim ponašanjem. Npr. izbjegavajući 
izgovoriti 'dobar dan' ne izgledaju kao neko ko se pri- 
država vjerskih principa, već kao neko kome nedostaje 
kućnog odgoja. 

Ovi komentari ukazuju na postojanje unutarnjih tenzija 
između, uslovno rečeno, građanskog i vjerničkog identiteta, 
odnosno postavljaju pitanje da li je moguće praviti razliku 
između ova dva identiteta ali ponovno ukazuju na korektiv 
ili kritiku zajednice prema određenim praksama. Konkretno, 
prema prihvatanju ili odbijanju sekularnog pozdrava koji pod- 
sjeća na prijašnji režim, ali i u današnjem društvu za neke od 
njih simbolizira isključivost društva prema religiji. 

Odgoj 

U odnosu na ova pitanja odlučivanja između nekoliko 
mogućih opcija, u dvije fokus grupe se u toku razgovora o 
tome pokrenula rasprava i o odgoju, odnosno onome što se 
tradicionalno, odgojem prenosi kao ispravno u odnosu na na- 
vedene dileme. 

Pa pogledajte naš odgoj, šta nam se govori. Kako ću ja biti 
jaka i znati se zauzeti za hidžab kad mi se stalno govorilo: 
'Ma, ne trebaš ti da radiš, ti si žensko, a posebno neke po- 

V 

slove. Ne možeš ti biti stomatolog. Zena je krhka. Kako 
ćeš ti nekome iščupati zub?' 

Kad te tako odgajaju, onda je teško tražiti svoje mjesto, jer 
kod nas u odgoju malo se govori o tome... 

Ja mislim da to je to usmjeravanje ka određenim profesija- 
ma koje nas štite povezano sa ženama u našem području 
koje se odgajaju da budu malo pasivne. 

Specifično, ova naša kultura je takva. Odgojene smo tako 
da nećemo da pravimo belaj, nešto da se borimo za svoja 
prava... Tako da žene ne idu u one prostore gdje bi mogle 
imati problema. 

Pitanje je koliko često se nama govori da je sasvim u redu 
reći nekome 'dobar dan' ili pružiti ruku ako je neophodno. 
Jesmo li mi opterećeni tim nekim stvarima u odgoju. 

Ovdje je moguće vidjeti da se na neki način perpetuiraju 
stavovi koji uglavnom proizlaze iz tradicionalnog patrijarhal- 
nog odgoja u kome se, iz razloga sličnih onima koji su nave- 
deni ranije a zbog kojih se na početku prošlog stoljeća ženama 
osporavalo pravo na školovanje, danas ženama osporava pra- 

vo da se bore za sebe i ono što im pripada, ili ih se odgaja da 
budu tihe, pasivne i sklonute. 

Privatni i poslovni život 

Tema o kojoj su često govorile jeste uklađivanje privat- 
nih i poslovnih obaveza. U većini slučajeva u fokus grupama 
ta debata je bila vezana 2a to kolike obaveze i odgovornost 
muslimanka ima kada je u pitanju odgoj djece i odnos prema 
mužu, naspram obaveze da doprinese zajednici i potrebe da 
bude društveno aktivna. 

v 

A: Ja po Serijatu mogu raditi ali žena se ne može pretjera- 
no ni miješati sa muškarcima, samo ono koliko je to do- 
zvoljeno. U poslu nema priče, kafa, ono, ovo, nema toga, 
samo koliko moraš. U radnom odnosu prisiljeni ste da vas 
gledaju, vi njih gledate... Oni gledaju vaše čarape, šta ste 

V 

obukli, i onda se zapitate zašto sam ja tu? Sta sam ja... 
Pola plaće trošim na odjeću — cipele, tašne... I radili su 
sa mnom još tri muškarca, nisu bili oženjeni i meni je to 
smetalo. A rad sa djecom i to mi je bilo teško, grozno, 
stresno... I ja sam dala otkaz i pokušavam privatno naći 
sebi nešto drugo... 

B: Ali nije rješenje samo se povući i sjediti kući. 

A: Ja mislim da je korisnije da žena sjedi kući nego da radi 
posao koji će joj nauditi, jer prva ženina uloga za koju će 
biti pitana na Sudnjem danu je da bude supruga, pa majka. 
Samo za to dvoje. Neću ja biti pitana za to što sam oborila 
nekoga ili mu dala jedinicu... 

B: Ali ako se uvede zakon da se ne smije nositi marama, 
šta ti misliš da li ćeš biti pitana za to kako smo dozvolile 

situaciju u kojoj više nema žena pod maramom ginekolo- 
ginja, nastavnica, učiteljica... Hoćemo 1' biti pitane 2a to? 

D: Ali kada si išla ginekologu koga si tražila, ženu? Pa ja. 
Pa što onda govoriš to da ne treba žena raditi. 

E: Pa da, ženu ginekologa tražim. 

D: Pa naravno, svima je lakše kad je ginekologin j a žena mo- 
ralna ili nastavnica, pa normalno da je lakše. Ali se moramo 
boriti da dođemo do toga. Same mi. Neće niko reći bujrum. 

Naravno, jasno moramo odgojiti djecu, moramo im dati 

v 

uzor... ali ne smijemo biti pasivni... Sta mi možemo privat- 
no nešto uraditi... Možemo dosta, svojim primjerom. 

Hidžab nije samo 2a sebe. Svaka je ambasador islama i 
ambasador tog hidžaba kojeg nosi. I nema pravo — ima 
odgovornost pred Bogom da podstakne ono Uči!— i nema 
pravo da je bude baš briga i imati će odgovornost pred 
dragim Bogom 2a to. Ne smije samo da se 2amandali u 
kuću i nosi taj hidžab samo 2a sebe. 

Mi moramo biti odgovorne majke, žene su pola ummeta^ 
a drugu polovinu odgajaju tako da od žena 2avisi cijeli 
ummet, ali se moramo školovati, i biti prisutne u društvu 
upravo radi toga. 

Ima puno žena koje vole biti u sigurnom okrilju porodice 
i ne eksponirati se. Kažu: 'Ja ne smijem ruku pružiti, ne 
smijem biti u sobi gdje su muškarci...', pa svi mi možemo 
tako, a onda U2eti svoje dijete i odvesti nekome tamo da 
nam ga liječi, uči... 

Iz ovih komentara mogu se vidjeti oprečni stavovi ispita- 
nica u odnosu na njihovu potrebu ili obavezu doprinosa druš- 
tvu u kome žive, i njenu formu. To na neki način odražava i 
određeni nivo retradicionalizacije prisutan među bh. muslima- 

nima ali i vjersku literaturu dostupnu u BiH. S druge strane, 
ipak je vidljiv snažan osjećaj potrebe doprinosa društvu i za- 
jednici kroz aktivan društveni angažman. 

3. Hidžab i izazovi vezani za posao 

Koju profesiju odabrati? 

Specifična tema u nekoliko fokus grupa bilo je pitanje do- 
nošenja određenih odluka unutar same profesije, tj. da li se i 
kada se u samoj profesiji žena susreće sa stvarima koje smatra 
vjerski upitnim? Da li se muslimanka može/ smije/ treba baviti 
baš svim profesijama i koja su to ograničenja ili konflikti koji 
se mogu javiti unutar određenih zanimanja? 

Ja mislim da je na terenu činjenica da žene idu linijom ma- 
njeg otpora. I to je nekako i prirodno. Kao, zašto ulaziti u 
konflikte, npr. neka žena pokrivena i završila je žurnalisti- 
ku i da se prijavljuje i da očekuje od nekog javnog emitera 
da vodi Dnevnik! Ako je krajnje nerealno da će ga ona 
voditi jednog dana, iako to jeste ugrožavanje njenih prava. 
Ali svaka žena će u startu i odustati. To jeste činjenica. 
Jasno je da ne bi trebala odustajati. 

I ja sam imala jedno iskustvo, u salonu ljepote, otišla, pri- 
mila me doktorica i kaže: Izvini možemo li izaći napolje, 
eto biro je tebe poslao, ali nisam očekivala da će se pojaviti 
neko pokriven, ipak dolaze muškarci na masažu...'. Ja sam 
rekla 'Doktorice, ja sam završila ovaj smjer, i ja nemam 
problema s tim, ja to gledam poslovno, profesionalno...'. 
Ali ona je rekla razmisliti i nikad se više nije javila. 

Ja ne znam dokle bih ja išla u tom prilagođavanju, ali kad 
se ulema razilazi, što se ne bi i mi razilazile po mišljenju. 
Kod nas još nema toliko toga frizerka ili policajka sa mara- 
mom. Ne znam kako će biti kad se žene počnu baviti time, 
hoće li biti veći otpor. 

A ako su već u toj nekoj profesiji, vremenom moraju 
postaviti tu hijerarhiju identiteta, odnosno integrirati te 
identitete — ja sam muslimanka, žena, majka, psiholog. Sve 
je to dio nas. Ja to na sebi vidim. U početku si isključiv. 
Onda pregovaraš. Napraviš kompromis. I vidiš da je to 
zapravo jedini način da ti integriraš sve skupa. Jer meni 
kao psihologu u praksi može doći neko ko ima seksualnih 
problema u braku sa ženom, i čovjek traži savjet od mene i 
ja njega moram slušati o tim detaljima. Ili imala sam jedan 
slučaj adolescenta koji mi je priznao da ima homoseksual- 
nu orijentaciju i baš sam tu doživjela tu dilemu. Bila sam 
u početku jako zgrožena ali prevagnulo je to nešto - hu- 
man odnos prema nekome bez obzira na moj stav. Ali to 
pregovaranje to je baš individualni put specifičan za svaku 
osobu. I to je mislim jedini način, da se to mora integrisati 
jer je to jedini način da to funkcioniše. 

Ja sam čula za jednu ženu koja nosi nikab. Pedijatrica je. 
I na poslu nosi bijele hlače, bijeli mantil, bijelu maramu 

V 

i onu doktorsku masku. Ćula sam i da je svi vole i da se 
pokazala kao dobra, ali valjalo je i njoj pristati na to. Vjeru- 
jem da sve žene koje nose nikab to ne bi prihvatile. 

Kako Amina Wadud navodi, mnoge žene diljem svijeta, 
svjesno ili slučajno, na individualnom nivou vode svoj interni 
džihad, bitku u sebi i sa sobom. (10). Mnoge pokušavaju de- 
finirati svoj identitet muslimanki u modernome dobu a da pri 
tome ostanu vjerne principima islama. Ovi komentari upravo 
ukazuju na to da ove ispitanice vode aktivnu internu diskusiju 

0 opravdanim ili neopravdanim, nametnutim ili kritičkim pu- 
tem dosegnutim kompromisima ili rješenjima koja su 2a njih i 
kao vjernice i kao građanke prihvatljiva. 

Negativna iskustva 

Također tokom fokus grupa u smislu ove podteme naj- 
češće se govorilo o negativnim i pozitivnim iskustvima koja 
su žene imale s obzirom na hidžab i tržište rada, o razlikama 
na koje nailaze u javnom i privatnom sektoru kao i odabiru 
profesije i koliko je on povezan sa odabirom da žene nose 
hidžab. Problemi pri zapošljavanju i poslu koji su se navodili 
tokom fokus grupa slični su onima koje su ispitanice navodile 

1 u upitnicima. 

Konkurisala sam na jedan posao na kome je stajalo sve što 
ja imam. Engleski jezik i tako studiram i srednja stručna 
sprema i dok sam se pojavila, na hodniku me sreo direk- 
tor, nisam još ni stigla do komisije koja će odlučivati o 
meni, kaže: 'Eto, nismo mi ustanova za vas. Ovo je rad 
sa studentima. Kod nas se na hodniku psuje, vama će biti 
neugodno...'. Izvinite ja ne živim pod staklenim zvonom, 
ja se sa grubijanima susrećem i u banci, i u pošti, i bilo 
gdje drugo, prema tome nije to ništa novo'. 'Ma, dobro ali 
eto ja da tebe zaštitim'. Meni je odmah bilo jasno da nema 
od toga ništa, ali se nisam htjela iz principa povući. Ja sam 
rekla nema šanse da se vratim nazad, valjalo je to progu- 
tat, taj kamen, znala sam da me taj njegov stručni tim, ta 
komisija neće primiti, ali sam rekla idem ja ovo izgurati do 
kraja, još ovih pola sata koliko je ostalo, ali idemo. I na in- 

tervju dvije fine djevojke, razgovarali smo i na engleskom, 
i sve je bilo odlično, itd... ali ništa. 

Ja znam djevojka bosanski jezik završila, poslije postdiplom- 
ski, na televiziji je bio posao, lektorica, imala je i preporuku, 
i rekli samo da dođe. I došla i ništa. Rekli nema posla. 

Ispao meni taj posao za instruktoricu vožnje. Prekvalifi- 
kujem se ja i super. Prvo, to je sredina gdje je žena jako 
malo, a drugo pokrivena. Čovjek iz komisije mi je kasnije 
rekao: 'Kad si se ti pojavila sa maramom, prvo nikome 
nije bilo jasno ko je instruktor, a ko polaže'. Moram se 
nekada dokazivati trostruko više nego kolegice koje nisu 
trenutno pokrivene a i one se moraju dokazivati. Rad ispli- 
vava, ali i predrasude. 

Ja sam radila godinu dana pripravničkog staža u MUP- u 
kao pravnica. Prvo sam primijetila da me gledaju svi ko' 
da imam rogove na glavi. Svi policajci su virili, govori- 
li 'Jao, otkud vama pokrivena žena?' I vjerovatno da nije 
bilo preporuke da ne bih tu ni dospjela. Ali uz dokumente 
nisu tražili sliku. Trebalo im je mjesec-dva da oni shvate 
da sam ja normalna. Da sam završila fakultet, da se nisam 
samo probudila sa tim fakultetom i da to znanje nije neko 
koje je tek tako došlo, nego da sam ja stvarno završila taj 
fakultet. Kao svi drugi. I par puta - oni misle da pokrivena 
žena nit' je kad vidjela kompjuter, nit' engleski jezik, i tako 
to. Kad im ti to kažeš ili pokažeš, onda kažu: 'Ah, pa ti to 
znaš' doslovno tako. Ni ne ustručavaju se. 

Jedna žena kod nas je odlučila da stavi maramu, a direkto- 
rica joj rekla da više ne dolazi na posao ako stavi. 

U vezi sa ovim ispitanice su govorile i o tome kako je op- 
ćenito ženama teže na tržištu rada, bez obzira na to da li nose 
maramu ili ne, i kako nije jednostavno dobiti posao redovnim 
putem. 

Konkurencija je jaka, nema tu puno priče, poslodavac će 
uvijek birati muškarca, nije bitno da li si pokrivena ili ne, 
ali mislim da je optički ipak to otežavajuća okolnost, ali 
i mene otpišu jer je glavno pitanje na svim intervjuima: 
'Jeste li udati', 'Da li imate djecu', 'Koliko dugo možete 
garantirati da nećete imati djecu?', 'Koliko ste u braku?', 

V 

'Sta ste planirali?' Mislim da te odmah otpišu. 

Nijedan nije intervju bio da me takva pitanja nisu pitali, na 
kraju sam lagala, govorila: 'Meni je karijera naj bitni ja i ne 
planiram djecu'. 

U privatnom, ali sve više i u državnom sektoru, žena kao 
potencijalna majka ili osoba sklonija izostancima s posla 
sve je manje poželjan radnik u institucijama koje su kapi- 
talistički orijentisane. U većini slučajeva, osobe koje ne- 
maju nikakve opredijeljenosti, tj. nisu orijentisani na vjeru 
ili porodicu, stvaraju pritisak onima koji to jesu ili pokuša- 
vaju da budu, i tako čine da se osjećaju manje vrijednim. 
Ono što se bitno promijenilo jeste sistem vrijednosti što 
za posljedicu ima pad morala uopće. 

Privatni i javni sektor 

Ova razlika između privatnog i javnog sektora bila je spo- 
menuta nekoliko puta. Rezultati upitnika ne ukazuju na neku 
značajnu razliku u diskriminaciji kada je u pitanju zapošlja- 
vanje žena sa hidžabom u jednom ili drugom sektoru, a ni i 
iz razgovora tokom fokus grupa ne bi se mogao izvući neki 
konkretan pokazatelj u odnosu na ove sektore u BiH. 

Moje iskustvo je kada govorimo o privatnom i javnom 
sektor da je puno bolje iskustvo u javnom sektoru. Oni 
ne smiju diskriminirati ako si ispunio kriterije, pored veza 
i svega, ja znam i pokrivenih žena koje su se zaposlile sa 

štelom. Ali u javnim ustanovama dokumenti se šalju po- 
štom. I ako si dobar kandidat, možeš proći. Jeste da je 
konkurencija velika i da se inače teško zaposliti. 

Realno nije sve samo do hidžaba, u javnim ustanovama 
je možda lakše. Postoje pravila, kriteriji. Ali opet postoji 
nivo diskrecije koji sebi oni zadržavaju. Privatni sektor je 
drugačiji, sve zavisi od poslodavca. 

U privatnom sektoru bude privilegovanih situacija, da te 
prime samo zato što si pokrivena. Nas u organizaciji neka- 
da zovu i da traže da preporučimo neku ženu. Ali postoje 
i privatnici koji nikada neće dati vam šansu baš zbog toga. 
A i imaš one, jer je u privatnom sektoru najbitniji biznis 
odnosno profit, kojima je bitno da vide da ti imaš ono što 
njima treba, to potrebno znanje, ostalo ga nije briga. 

U odnosu na podjelu na javni i privatni sektor, ispitani- 
ce su pominjale i neke druge indikatore koje je moguće 
vezati i za sektore, ali i za zapošljavanje žena sa hidžabom 
općenito. 

Ima žena sa maramom koje se zaposle prema pravilima 
javnog konkursa, ali dalji napredak im je lošiji. U državnim 
institucijama je limitiran dalji napredak u karijeri. Jer nije 
to privatnik, nije mu bitno toliko kakav si ti ustvari radnik. 

Mislim da nije baš toliko teško da radi, ali da li već zapo- 
slena muslimanka može napredovati dalje u karijeri? Tu bi 
moj odgovor bio ne, jer nikad ne dobijam šansu za prisu- 
stvovanje raznim seminarima, prezentacijama, obukama, 
certificiranim stručnim seminarima - što svi drugi dobiju. 

Ranije poznanstvo razbija predrasudu 



Općenito se i u upitnicima, a i tokom fokus grupa, poka- 
zalo da najmanje problema pri zapošljavanju ili na poslu imaju 
one žene koje nose hidžab a koje su njihovi poslodavci znali 
od ranije ili one žene koje su već radile na nekom radnom 
mjestu pa u toku zaposlenja odlučile da stave maramu. 

Ja sam imala ludu sreću da sam samo vikend provela neza- 
poslena, volontirala sam dosta kao student, već su ti ljudi 
znali mene i znali moje kvalitete i to je nevladina organiza- 
cija koja ostavlja sebi prostora za svašta. Lakše kad te već 
poslodavac poznaje, pa te primi jer već zna tvoje kvalitete, 
zna da si normalna, ili kad već radiš na nekom mjestu pa 
se pokriješ, pošto te već poznaju, bude manje problema. 

Imam 26 godina staža, sada mi je 51 godina, i dalje sam na 
istom radnom mjestu, nikakvih problema, oni su samo re- 
kli: 'Mi smo to i očekivali od tebe'. I to je pozitivno iskustvo. 

Cijeli period školovanja sam bila pokrivena i taj period 
traženja posla. E, tako da ne znam kakva je razlika zapo- 
šljavati se sa mahramom i bez mahrame, ali na radnom 
mjestu nemam poteškoća, radim u homogeno bošnjačkoj 
školi koju sam i ja završila i malo je tu više familijarna 
atmosfera. 

Ja mislim da je lakše naći posao, pa se onda pokriti. To je 
puno, puno lakše. 

Biranje manje upadljivih profesija 

Ranije je tokom analize upitnika navedeno da je vidljiv 
određeni trend među ženama koje nose maramu da biraju 
profesije u kojima je manja vjerovatnoća diskriminacije. I to- 
kom fokus grupa bilo je dosta razgovora upravo o toj temi. 

Žene biraju ta neka zanimanja koja su, uslovno rečeno, 
sklonjena. Inžinjeri, programeri, arhitekti, građevinci. 
Rade u biroima. Na računaru. Nikada ni stranka ni partner 
ne mora ni vidjeti tu osobu. Medicina isto možda. 

Mislim da problem češće imaju ekonomija, marketing, 
menadžment gdje ti direktno predstavljaš firmu, mediji, 
pravo u smislu zastupanja na sudu, tužilaštvo, gdje ćeš ne- 
koga predstavljati, zastupati... 

Čula sam nekoliko slučajeva za poziciju pedagogice škole 
jer valjda te osobe predstavljaju školu, lice škole pred rodi- 
teljima, na skupovima nekim, itd i nekada se direktori boje 
da ne bude krivo to shvaćeno. 



Islamska zajednica 

Ranije je bilo pomena o institucijama Islamske zajednice i 
činjenici da Islamska zajednica u BiH nema neku posebnu stra- 
tegiju koja bi se bavila specifično potrebama ili pitanjima žena. 
I tokom fokus grupa ispitanice su nekoliko puta ukazivale na to. 

Čak i u Islamskoj zajednici, i oni nekako na određeni način 
degradiraju žene, jer žene stavljaju da rade na mjesta koja 
su minimalna. A za sva druga mjesta daju prednost muš- 
karcima. Ja sam se nedavno prijavljivala u jednu medresu i 

kadar su im većinom muškarci. Tražili su sekretara, uslov 
je bio završen pravni fakultet. I ja sam ušla u taj uži krug. 
Bile su dvije žene. Ja sam bila pokrivena, i jedna druga 
sestra nije bila pokrivena. I tri muškarca. I primili su tog 
muškarca, ali čitavo vrijeme kao stvar koja se provlačila 
bilo je to kako će oni muškarcu dati prednost. Ja sam im 
to rekla, ja ne dolazim tu zbog para, nego prvenstveno 
da budem ovdje ako ništa zaštićena, radi marame i svega 
toga. Osjećaš se da ti je lakše kad si u tim islamskim kru- 
govima, ali oni zaista nemaju baš nekako sluha za žene sa 
maramom, umjesto da nas ohrabre, oni ništa. 

Islamska zajednica bi trebala biti prva stepenica koja bi nas 
trebala ohrabriti. Jer imaju i oni svoju djecu i ako Bog da 
te temelje da uspostavljaju sad. Baš sam se ja stvarno razo- 
čarala kad sam to čula, ma, eto, kao, direktor bi volio da to 
bude muško. Generalno preferiraju svi muškarce, svugdje, 
zbog porodiljskog, a što mi rađamo te muslimane, to ništa. 

Ja znam za jednu situaciju da je jedan profesor na jednoj od 
ovih naših visokoškolskih islamskih ustanova tražio asisten- 
ta, baš na teološkom predmetu. I prijavila se jedna djevojka. 
I on joj je rekao da najbolje od svih prijavljenih zadovoljava 
kriterije, ali da je njemu lakše raditi sa muškarcem. Pa kako 
će onda ta jedna teologinja postati asistentica, pa danas-su- 
tra profesorica nekoga teološkog predmeta? 

Pravnice, ekonomistice sa maramom imaju problem na 
tržištu rada a Islamskoj zajednici trebaju ti kadrovi. Zar se 
ne može malo povesti računa o tome. 

Iako je ranije navedeno da je pri zapošljavanju očita opća 
diskriminacija žena u odnosu na muškarce, ovi komentari, u 
skladu sa teorijskim navodima, ukazuju na postojanje muške 
Islamske zajednice. Među ispitanicama je bilo moguće osjetiti 
žaljenje zbog toga ali i zbog činjenice da oni koji bi im trebali 
pružiti najviše podrške to ne čine. 

Pozitivna iskustva 



Pored općenito razgovora o diskriminaciji, i raznim nega- 
tivnim iskustvima, također su na terenu vidljiva i brojna pozi- 
tivna iskustva ispitanica koje nikada nisu imale nikakavih pro- 
blema zbog hidžaba ili su zbog hidžaba bile nekada stavljene 
u neku privilegovaniju poziciju. 

Nisam pokrivena, nastojim da pazim na oblačenje ali ma- 
hramu ne nosim. Kod nas u bolnici ima nekoliko sestara 
koje su pokrivene i one imaju poštovanje uposlenih, ne- 
maju problema, to je pozitivno i mislim da naša sredina na 
to gleda pozitivno, da se to smatra dobrim, da je to hrabar 
primjer. U našoj radnoj organizaciji nema problema. 

Radim u računovodstvu u privatnoj firmi. Nemam pro- 
blema. Prelijepo mi je. Dobila sam i prostoriju za namaz. 
Odlično. 

Ja sam komunalni inspektor. Ima jedna žena pokrivena 
kod nas. Kad se pokrila, ta žena je prva meni došla u kan- 
celariju. Kaže: 'Ja se pokrila'. Kažem ja: 'Pa, vidim'. Ali, 
eto njoj je vjerovatno trebala podrška. To izazove veliko 

V 

interes ovanje, ljudi pitaju: 'Sta se to desilo?' 'Otkud sad 
to?', to ljude jako zanima. Ona nema nikakvih problema. 

Znam djevojku koja radi u međunarodnoj organizaciji 
ovdje u Sarajevu, i odlučila je da stavi hidžab. I njena na- 
dređena koja je Engleskinja je nju podržala, čak napravila 
feštu žena povodom njenog pokrivanja. Sasvim normalno 
je reagovala na to. 

Konkurentnost 

Također, kako je tokom analize upitnika i pokazano, i ov- 
dje je vidljivo da žene koje imaju određena specifična znanja, 
deficitarna zanimanja, nivo obrazovanja iznad dodiplomskog 
studija ili su jednostavno izuzetno profesionalne u svom po- 
slu, u pravilu nemaju problema sa hidžabom. Slični nalazi vid- 
ljivi su iz analize fokus grupa. 

Ja lično nisam imala neugodnosti i loših iskustava. Sma- 
tram da žena koja nosi hidžab mora biti konkurentnija od 
drugih na tržištu rada. Ma čime da se bavi, ona mora biti 
stručnija, profesionalnija, obrazovanija od drugih. Mislim 
da samo tako može izbiti argumente zlonamjernih sistema 
i pojedinaca. 

Radila sam dvije godine u gimnaziji bez ikakvih problema. 
Srela kolegu, znamo se godinama, kaže treba nam progra- 
mera. Hajde dođi. Kad je bio konkurs, ja se prijavila. Oni 
me primili. Super saradnja. Nedavno na jednom projektu 
čovjek je isključivo mene tražio. Nudili su druge. 'Ne, ne', 
on rekao 'ja hoću nju'. 



Zaključak terenskog istraživanja 

Na kraju, kada je terensko istraživanje u pitanju, na osno- 
vu rezultata iz upitnika i fokus grupa moguće je zaključiti slje- 
deće: da ne postoji nikakva razlika među muslimankama koje 
nose maramu i onim koje ne nose maramu jer rezultati ukazu- 
ju na isti nivo obrazovanja, zaposlenosti i (neinformirano sti. 
Ovim se potvrđuje da žene koje nose hidžab nisu ništa dru- 

gačije od onih koje ne nose hidžab kada je u pitanju obrazo- 
vanje, pismenost ili informiranost te se stoga dokazuje da su 
stavovi poslodavaca i društva neutemeljeni. Ipak, istraživanje 
je pokazalo da prethodne pretpostavke jesu tačne. Da u druš- 
tvu vrijedi mišljenje da je hidžab nešto nazadno i retrogradno. 
To je vidljivo iz navoda o reakcijama društva, okoline, porodi- 
ce i drugih. A i da poslodavci, zbog takvih usvojenih stavova, 
imaju manju tendenciju upošljavanja pokrivenih žena. Pored 
navedenih pretpostavki, pokazalo se tačnim i to da su razlozi 
zbog kojih poslodavci ne žele uposliti pokrivenu ženu i ideja 
da će to biti krivo protumačeno od drugih, odnosno da pokrivena 
žena nije reprezentativna. Stoga je vidljivo da žene koje nose 
hidžab svoje karijere pokušavaju graditi tako da na različite 
načine izbjegnu diskriminaciju. Najčešća strategija je biranje 
sklonutije profesije, 86 odnosno profesije gdje nema potrebe za 
eksponiranjem pred klijentima ili kupcima ili profesije koja je 
vezana za rad u kancelariji ili rad sa djecom. Druga strategija, 
koja se pokazala mnogo uspješnijom, ali i manje dostižnom za 
većinu prosječnih žena, jeste izrazita konkurentnost na tržištu 
rada što se iskazuje kroz odlučivanje za profesije koje su op- 
ćenito deficitarne, odabir više dodiplomskih studija ili odabir 
višeg stepena obrazovanja od dodiplomskog. Kod nekih žena 
prisutno je samoisključivanje ,odnosno autodiskriminacija ko- 
jom zbog straha od odbijanja nastoje da preduprijede takve 
situacije time što ih jednostavno izbjegavaju. Ključnim pri za- 
pošljavanju žen a sa hidžabom pokazalo se ranije poznavanje 

86 Za slične nalaze u Turskoj pogledati Dwindling Work Force: Professional 
Women with Headscarves, http://ww.bianet.org/english/women/122954- 
dwindling-work-force-professional-women-with-headscarves 



166 



Đermana Šeta 



poslodavca ili ranija saradnja. Također je vidljivo da žene koje 
su radile na nekom radnom mjestu pa onda odlučile da se po- 
kriju u pravilu nisu imale većih problema. Time se potvrđuje 
i pretpostavka da je strah od hidžaba u BiH neutemeljen i 
baziran samo na stereotipima i da hidžab nikako nije moguće 
povezati sa nazadnošću ili zaostalošću. Očito je da riječ samo 
o lošoj informiranosti i nekim davnim značenjima koja je ma- 
rama možda imala. 

Ispitanice su općenito pokazale da su spremne da raz- 
govaraju o svom izboru, da predstave hidžab onim ljudima 
koje to zanima, i da na razne načine svojim primjerima ruše 
navedene stereotipe. Stoga je značajno napomenuti da je 60% 
ispitanica kao odgovor na pitanje 111/10: „Da li ste ikada bili u 
situaciji da ste se prijavili za neki posao a smatrate da ga niste 
dobili samo radi hidžaba?" dalo odgovor „ne". 40% žena koje 
smatraju da im posao jeste uskraćen zbog hidžaba predstavlja 
značajan broj. To znači da je skoro svaka druga žena koja nosi 
maramu imala problem ili misli da je imala problem pri zapo- 
šljavanju ili na poslu zbog te iste marame. Ipak, kod tumačenja 
ovih nalaza potrebno je imati na umu i cijelu situaciju u BiH, 
visoku stopu nezaposlenosti, veliku konkurenciju i diskrimi- 
naciju žena na tržištu rada općenito, kao i subjektivni dojam 
ili pretpostavku da je eventualna diskriminacija povezana sa 
maramom. 

Istraživanje ukazuje na višestruku diskriminaciju žena koje 
nose maramu. Vidljivo je da kao žene one i pri zapošljavanju, 
a i općenito u odnosima u društvu nailaze na diskriminaciju. 
Za njih kao muslimanke postoje stanoviti oblici diskriminaci- 

je unutar njihove zajednice, koji su uglavnom vidljivi kroz to 
što zajednica neprestano pokušava nametnuti svoje (muško) 
viđenje toga koji je to ispravan način da se bude muslimanka. Kao 
Bošnjakinje, nailaze na diskriminaciju od Bošnjaka, naročito 
Bošnjakinja koje odbijaju hidžab zbog straha od povezivanja 
njih, evropskih muslimana, sa ekstremnim i radikalnim musli- 
manima. Kao pokrivene žene, diskriminirane su od općenito 
drugih ljudi koji to ne razumiju. I na kraju, možda i najhitni- 
je, diskriminirane su od samih sebe. Žene koje nose hidžab a 
koje su uglavnom tradicionalno odgojene, uz poruke kako se 
^na gdje je %eni mjesto, nekada jednostavno nisu sigurne koliko 
daleko mogu ili smiju ići — i kao žene i kao vjernice, te se stoga 
odlučuju da idu linijom manjeg, najmanjeg otpora. Prepuštene 
uglavnom same sebi, bez zajednice koja bi prepoznala njihov 
raznoliki potencijal i koja ga uglavnom nipodaštava i smatra 
preprekom za ispunjenje svete majčinske i supru^nicke dužnosti, 
ove žene jednostavno ili pristaju na to i same sebe počinju 
diskriminirati i pronalaziti bezbolna rješenja pri kojima neće 
ni doći u situaciju da ih se diskriminira ili sve to skupa odba- 
cuju, pronalaze duhovni mir i smiraj u islamu, i kroz udruži- 
vanje sa osobama sličnih shvatanja pokušavaju da se nose sa 
društvom, zajednicom i životnim izazovima na na j različiti je i 
najmaštovitije načine. 

ZAKLJUČAK 



Ova knjiga predstavlja nastojanje da se pokuša kontekstual- 
no razumjeti fenomen pokrivanja kod muslimanki danas u 
bh. društvu, ali i šire. Osnovno polazište jeste tržište rada i 
izazovi sa kojima se susreću žene koje nose maramu pri radu 
i zapošljavanju ali je ta osnova poslužila i kao okvir za propi- 
tivanje i analizu višestrukih, raznorodnih problema i dilema 
koji se javljaju u odnosu na hidžab. Na samom početku že- 
ljela sam predstaviti presjek samo nekolicine značenja koja 
je taj, na kraju obični kvadratni metar platna, imao i ima. Od 
senzibilne islamske perspektive, koja pozivanjem na čovje- 
kovo namjesništvo na Zemlji od ljudi zahtijeva uspravnost uma 
i tijela, gdje je ta uspravnost uslov za ravnotežu u kosmosu i 
među ljudima a hidžab kao propis o ispravnom ponašanju %ena i 
muškaraca samo mali preduslov njegovog ostvarenja do ori- 
jentalističke i agresivno sekularne feminističke perspektive, 
koje kroz pokrivanje - kao jedan od osnovnih i ključnih sim- 
bola - pojačavaju sliku o ispravnosti Zapada i stvaraju sliku o 
Drugom/oj na uštrb Istoka i njegovih „kulturno specifičnih 
i opresivnih praksi ". 

Za ovo je usko vezana i stalna — i još jedna u nizu izmi- 
šljenih - tenzija, ona između islama i ljudskih prava. Tenzija 
navodno prisutna jer prema zapadnom mišljenju „muslimani ne 
posmatraju ljudska prava na isti način na koji to čine ljudi na 
Zapadu, i ne nastoje ih zaštititi na isti način". (Mayer 10). Ta- 
kav stav trebalo bi da dovede i do toga da se legitimizira oza- 
konjivanje zabrane nošenja hidžaba kao nečega što i tako nije 
u skladu sa ljudskim pravima, jer po toj logici ne može ni biti 
kad islam kao takav nije u skladu sa sistemom ljudskih prava. 
Ipak, kako je pokazano, islamsko insistiranje na individualnoj 
odgovornosti i dostojanstvu osobe ne samo da je par exellance 
Ijudskopravaško, nego je i osnov za odnose ljudi u društvu na 
isti onaj način na koji je to univerzalni sistem ljudskih pra- 
va. Stvarnim prihvatanjem ranije prikazanog došlo bi se i do 
priznavanja prava na nošenje hidžaba kao univerzalnog prava 
što, nažalost još uvijek, barem formalno, uglavnom nije slučaj. 
I pored jasnih stavova UN-ovog Komiteta za ljudska prava, 
Specijalne izvjestiteljke UN-a ili Human Rights Watcha, zva- 
nične sudske presude nikada još nisu pravo na nošenje hidžaba 
ni definirale kao pravo a kamoli univerzalno. To je čini se i dalje 
pitanje kulturnog relativizma, opresije, nikako samoopredje- 
ljenja. Ostaje da se vidi kakav će biti dalji tok sudskih presu- 
da u ovakvim slučajevima i da li će doći do nekih promjena 
u pravcima posmatranja ove prakse pred zvaničnim sudskim 
instancama. 

Ipak, unatoč svemu činjenica je da su muslimanke, unutar 
muslimanskog globalnog povratka islamu, ponovno posegnu- 
le za svojom religijom i to na opće iznenađenje svih. S jedne 

strane je to iznenadilo njihove majke i nane, porodice, kao i 
sugrađane koji su se prije tek nekoliko decenija borili upravo 
protiv toga, a sa druge strane ostavilo bez novih argumenata 
tradicionalna feministička (nekada i unutarmuslimanska) shva- 
tanja hidžaba kao simbola drugorazrednosti. Ove žene sada u 
povratku svojoj religiji vide izlaz za brojne probleme današnjeg 
doba. Od gubitka duhovnih vrijednosti i identiteta, globalizaci- 
je, do konzumerizma. Kroz terensko istraživanje, ali i teorijsku 
argumentaciju pokušala sam ponuditi dokaze da u tom pokre- 
tu ponovnog pokrivanja suvereno učestvuju i muslimanke Bosne i 
Hercegovine. Nalazi sa terena pokazuju da se muslimanke koje 
nose maramu ni po čemu ne razlikuju od muslimanki koje ne 
nose maramu u BiH, i da su one sasvim punopravne građanke 
bh. društva, koje svakodnevno nailaze na izazove, i manje ili 
više uspješno se sa njima nose kada je u pitanju balansiranje 
između vjerničkog i građanskog identiteta. Otvorene su za raz- 
govor o svom izboru za koji kažu da im daje jaci osjećaj povezanosti 
sa Bogom i omogućava %ivot lakšim u današnjem društvu. Nisu ništa 
manje ni više (ne)profesionalne ili (ne) kompetentne od drugih 
žena. Možda tek povremeno imaju drugačije dileme. Istraživa- 
nje je također pokazalo da diskriminacija žena koje nose hidžab 
na tržištu rada postoji, da ona jeste povezana sa stereotipima 
koji se javljaju kako u društvu tako i kod poslodavaca i da su za 
tu diskriminaciju krivi i sami poslodavci koji se zbog neznanja 
ali i straha od različitosti najčešće odlučuju da radije ne zaposle 
pokrivenu ženu, nego da taj njihov čin bude krivo protumačen. 
Nedostatak ovog istraživanja je to da ne uključuje detaljniju 
analizu poslodavaca i njihovih praksi i bilo bi potrebno izvršiti 

i takvo istraživanje i među poslodavcima što nažalost nije bilo 
moguće unutar dostupnih resursa. Ipak, diskriminaciji su do- 
prinijele dijelom i same žene. Prevashodno autodiskriminaci- 
jom, kao i neprepoznavanjem diskriminacije ili odobravanjem 
diskriminacije prema samima sebi smatrajući je opravdanom, 
a onda i povremenom nemogućnošću da interno u sebi pomi- 
re kompleksnosti koje njihov identitet nosi u BiH danas. 

Uz ovo smatram značajnim napomenuti da se zbog nedo- 
statka resursa ali i sistemskog načina na koji bi se pronašle ove 
žene uzorak ne može smatrati reprezentativnim, ali može po- 
nuditi mnogo materijala za druga razmišljanja i pisanja. Pored 
toga činjenica da ja nosim maramu mogla je dijelom utjecati 
na to da su ispitanice mogle davati poželjne odgovore, iako 
je moguće pretpostaviti da bi one i nekoj drugoj istraživačici 
koja ne nosi maramu ili istraživaču dale slične odgovore ako bi 
pristale da govore. Potrebno je ukazati i na to da je popunja- 
vanje upitnika jednim dijelom vršeno putem interneta, te da 
je time sigurno izostavljen jedan dio žena koje nemaju pristup 
interne tu, ali vjerujem da je to kompenzirano kroz rezultate 
fokus grupa i ručno popunjene upitnike. 

Razračunavanje sa ovom temom uključuje razračunavanje 
sa svime onim šta je marama nekada simbolizirala, šta sim- 
bolizira danas i šta to one žene koje je nose misle da treba da 
simbolizira. Sigurno je da zahtjev za promjenom značenja tog 
simbola dolazi iz same zajednice žena koje nose maramu, ali 
je jednako jasno da je to dvosmjeran proces u koji podjednako 
otvoreno moraju ući obje strane te da je pitanje koliko su one 
toga svjesne, ali i spremne na to. 

Umjesto zaključka željela bih navesti da su, kako to Bak- 
šić-Muftić navodi, „ljudska bića različita u svojoj jedinstvenoj, 
neponovljivoj i pojedinačnoj egzistenciji i da su pri tome jed- 
naka u pravima sa svim drugim i drugačijim, odnosno prizna- 
ta od svih drugih i drugačijih, kao jednako vrijedna i jedna- 
kopravna". (109). Da im je sa stanovišta ljudskih prava, kao 
takvima pravo na slobodu izbora dato kao izazov da kada na 
osnovu toga prava donesu odluku da prakticiraju ili ne prakti- 
ciraju hid^ab, imaju individualnu odgovornost za izbor koji su 
donijeli/ e i da ni jedan ni drugi nije ispravan ili pogrešan sve 
dok je ličan, koliko god lični izbor to može da bude. 

Slika u Dob ispitanica koje su ispunile upitnik 

Slika 2: Nivo obrazovanja ispitanica koje su ispunile upitnik. 

Sii/ca 3: Tip završenog fakulteta ispitanica koje su ispunile upitnik 

Slika 4: Prikaz odgovora na pitanje: „Da li mm je poznat neki pravni 
put kojim bi se žene sa hidžabom mogle pokušati boriti za svoja prava u 

slučaju diskriminacije?" 

Slika Nivo i tip posljednjeg formalno okončanog obrazovanja ispita- 
nica sa hidžabom 



ZAŠTO MARAMA? 179 

i 




Slika 6: Raspodjela odgovora na pitanje 111/ ^ iz upitnika: „Da li sma- 
trate da mm je ikada zaposlenje uskraćeno radi marame?" 

Slika 7; Tip obrazovanja 3y% ispitanica sa obrazovanjem koje 
ne uključuje tradicionalne islamske nauke negativno su odgovorile na 
pitanje „Da li smatrate da vam je ikada zaposlenje uskraćeno 

radi marame?" 

Slika 8: Odgovori na pitanje III/io: „Da li ste ikada bili u situaciji da 
ste se prijavili za neki posao a smatrate da ga niste dobili samo radi 

hidžaba?" 

Slika 9: Prikaz odgovora na pitanje „Da li ste ikada doživjeli pozitivnu 
diskriminaciju pri zapošljavanju ili na poslu, tj. da lije vaša marama 

posmatrana kao prednost nad drugima?" 

Slika 7 0; Odgovori na pitanje VI/4, "Navedite neke konkretne slučajeve 
koje poznajete u kojima je žena sa maramom bila drugačije tretirana pri 

zapošljavanju ili na poslu, radi marame?" 

Slika 7 7; Odgovori na pitanje IV/?: „Ako biste odlučili da počnete nositi 

hidžab, da li smatrate da bi to utjecalo na vaš posao?" 



Dodatak 2: 
Preporuke za muslimane 
i muslimanke o predstavljanju hidža- 

ba u javnosti 

Muškarci muslimani treba da podržavaju i podstiču musli- 
manke da one u javnosti govore o hidžabu, svojim razlo- 
zima i iskustvima kada je to potrebno (medijima, skupo- 
vima, predavanjima). Muškarac to ne može uraditi bolje 
od žene koja živi takvim životom a uz to sama će žena 
najbolje razbiti uvriježene stereotipe o pokrivanju i na- 
vodnoj potlačenoj poziciji žene u islamu. 
Muslimani, a posebno muslimanke moraju djelovati pro- 
aktivno. Ne govoriti samo kad im se neko obrati, a i tada 
prilično stidljivo, nego biti spremne djelovati preventivno, 
predstavljati svoja uvjerenja i argumentirano ih braniti. 
Jednostavnim jezikom reći da je pokrivanje prakticiranje 
religije, islamski dress code, muslimansko poimanje pristoj- 
nosti, ne omalovažavajući i druge perspektive. 

Stav prisutan među mnogim muslimanima i musliman- 
kama o tome da nema potrebe govoriti o ovome jer to je 
privatna stvar i jer oni ne treba nikome da se pravdaju ni 
2a što pogrešan je jednostavno zbog toga što ljudi uglav- 
nom ne znaju ništa o tome i njihove predrasude i stere- 
otipe koji dovode do diskriminacije pa i zabrane hidžaba 
potrebno je jednostavno otklanjati razgovorom i dijaloš- 
kim pristupom. 

Muslimani i muslimanke moraju ovladati znanjem, ter- 
minologijom i instrumentarijem ljudskih prava, rodne 
ravnopravnosti i građanskog društva i u tim terminima 
govoriti o ženskim muslimanskim odjevnim praksama (i 
svim drugim stvarima o kojima je potrebno iznijeti stav 
u društvu u kome ne žive samo muslimani). Citiranje 
kur'anskih ajeta i hadisa, govor u terminima koje razumi- 
ju samo muslimani (halal, mahrem, hajz...) jednostavno 
drugi ljudi čak i kada se trude, neće razumjeti. 
Općenito kod govora o pokrivanju, govoriti jednostav- 
nim, neopterećenim terminima i koristiti izraze u naj široj 
upotrebi u BiH. Npr. koristiti termin marama ili mahra- 
ma radije nego hidžab. Pokazalo se da prosječan čovjek 
u BiH ne pravi razliku između termina „hidžab", „nikab" 
ili „zar". Kod upotrebe ovih termina izričito objašnjavati 
šta koji predstavlja. 

Kod upoređivanja pokrivanja sa drugim vjerskim obiljež- 
jima ili vjerskim simbolima jasno naznačiti da je za razliku 
od svih njih marama dio prakticiranja religije pored sim- 
bolike koju nosi. 

Muslimani i muslimanke treba da budu otvoreni, da pri- 
znaju eventualne probleme ili nedoumice koje postoje 
unutar muslimanske zajednice kada su žene u pitanju, ali i 
spremni da argumentirano razgovaraju o tome. Iako mu- 
slimani i muslimanke imaju tendenciju da na neki način 
brane „obraz" ili „imidž" islama, neophodno je kritički 
sagledati postojeću situaciju i govoriti istinu. O pokriva- 
nju i poziciji žene u islamu ne treba govoriti isključivo u 
odnosu na ideal ili teoriju, odnosno „privilegiju koju je 
islam iskazao ženi prije 14. stoljeća" kako se to često go- 
vori, nego u odnosu na praksu, postojeće stanje i stvarnu 
mogućnost muslimanki da koriste i uživaju garantirana im 
prava. 

Ne dozvoljavati omalovažavanje drugih žena (ni musli- 
manki ni onih koje to nisu) koje ne nose maramu. Potreb- 
no je insistirati na obavezi poštovanja ljudskog dostojan- 
stva i života svakog čovjeka, i ne svoditi osobe samo na 
jednu stvar. 

Ne generalizirati stvari, ne praviti dihotomiju i podjelu na 
„pokrivene" i „nepokrivene". Govoriti o principima i ka- 
tegorijama poput „ljudskog prava", „ljudskog dostojan- 
stva" i si. I kod zapošljavanja i života općenito, insistirati 
na vrednovanju svake osobe prema njenim zaslugama i 
sposobnostima. 

IZVOD IZ RECENZIJA 



Ovim djelom dobili smo jedno odavno potrebno istraživanje koje o 
muslimanskoj ženskoj odjevnoj praksi govori s osloncem na svjetski rele- 
vantnu literaturu istovremeno je dovodeći u vezu s društvenom stvarno- 
šću bosanskih muslimana. Posebno značajno je što ovim radom dobivamo 
egzaktne podatke o profilu žena koje se opredijelile za nošenje marame 
danas u BiH i mogućnost da slušamo njihove glasove i na taj način, bez 
posredovanja, saznajemo o njihovim motivima, dilemama i teškoćama s 
kojima se susreću opredjeljujući se za tu odjevnu praksu u jednom sekula- 
rizovanom društvu. 

Dr. Fikret Karčić 



Djelo pod naslovom Zašto marama? Đermane Seta pojavilo se u pra- 
vo vrijeme, vrijeme sve oštrijih debata koje se vode u društvima zapadnih 
demokratija na različitim nivoima u vezi problema integracije manjina, 
muslimanske manjine u prvome redu, u kojima se, opravdano ili ne, kao 
jedna od središnjih tema našao fenomen muslimanske mahrame/odjeće 
(hidžab). (...) Rad je u cjelini zanimljiv, sadržajan, indikativan i poučan, 
kako za pokrivene žene tako i za ostale članove društva, koji sve više do- 
laze u situaciju da dijele s njima radni i životni prostor. Pisan je jasnim 
i jednostavnim stilom, uz korištenje odgovarajućih naučnih metoda pri- 
mjerenih ovom karakteru istraživanja zato ga zdušno preporučujemo za 
štampanje. 



Dr. Enes Ljevaković 

Islamski feminizam, kao feminizam unutar islamske paradigme, po- 
duzima složen zadatak navigiranja između Scile islamofobičnih, eurocen- 
tričnih, sekularnih, pa i feminističkih, stanovišta i Haribde patrijarhalnih 
i konzervativnih interpretacija islama unutar muslimanskih zajednica, te 
njegove prakse u „islamskim" zemljama. Na primjeru hidžaba navedene 
opcije se ispoljavaju na slijedeći način: pozivajući se na ljudska prava jedni 
žele nametnuti muslimankama da se otkriju, pozivajući se na islam drugi 
žele nametnuti da se muslimanka pokrije. (...) Autorica fenomen hidža- 
ba, njegov pravi smisao i debate oko njega, osvjetljava iscrpno i nadasve 
svježe i dinamično, a služeći se multidisciplinarnim pristupom. Knjigu će 

V 

bosanskohercegovačka publika čitati u dahu, tim prije što Seta progovara 
kontekstualno i glavninu teksta posvećuje hidžabu u BiH. 

Dr. Jasminka Babić-Avispahić 



Spavaš II ti s tim? Tuširaš 11 se s tim? Je li to neka 
zaštita od UV zraka? To su samo neka od pitanja 
na koja naitaze muslimanke koje nose maramu. 
Pridodate II tome još potlačenost I manjak 

obrazovanja te rodnu neravnopravnost i 
neinformiranost. U velikoj mjeri pokrit ćete 

glavninu stavova I predrasuda koje ljudi Imaju 
prema muslimankama. Ova knjiga na 
jednostavan način govori upravo o tome* 0 
ženama koje nose maramu i o izazovima sa 
kojima se one susreću na radnom mjestu ali i u 

životu, 0 raznolikosti ženskih priča. 




0 tome da su muslimanke, unutar 

muslimanskog globalnog povratka Islamu, 

ponovno posegnule za svojom religijom I to na 

opće iznenađenje svih, S jedne strane je to 
iznenadilo njihove majke i nane. porodice, kao i 

sugrađane koji su se prije tek nekoliko decenija 
borili upravo protiv toga, a sa druge strane 

ostavilo bez novih argumenata tradicionalna 

feministička (nekada I unutarmusllmanska) 

shvatanja marame kao simbola 

drugorazrednostL 

